Hiyaanaathug list gai himeney meehun magaamun dhuru kuranee - vNews.mv\nމަރްޔަމް ލީން 11 May 2021, 13:08\nއެމްއެމްޕީއާރްސީގެ ހިޔާނާތާ ގުޅިގެން، ތުހުމަތު ކޮށްފައިވާ މީހުންގެ ތެރެއިން ދައުލަތުގެ މަގާމުތަކުގައި ތިބި އެންމެން މަގާމުތަކުން ވަކި ކުރަން ރައްޔިތުންގެ މަޖިލީހުގެ ނައިބު ރައީސް، އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ ހުށަހަޅުއްވައިފިއެވެ.\nއެމްއެމްޕީއާރްސީގެ ވައްކަމުގެ މައްސަލައިގައި ހިމެނޭ ފަރާތްތަކުގެ ޖިނާއީ ތަހުގީގު ގޮސްފައިވާ ހިސާބު އޮޅުންފިލުވުމަށާއި އެ ތަހުގީގުތައް އެކަށީގެންވާ ގޮތެއްގައި ކުރިއަށްނުދާތީ އެކަން ސާފުކުރުމަށް މަޖިލީހުގެ މެމްބަރަކު ހުށަހަޅުއްވާފައިވާ މައްސަލައާ ގުޅިގެން މައުލޫމާތު ސާފުކުރުމަށް އެސެޓް ރިކަވަރީ ކޮމިޝަނާއި، ޕްރޮސެކިއުޓަރ ޖެނެރަލްގެ އޮފީހާއި، ފުލުހުންނަށް މިދިޔަ މަހުގެ 28 ވަނަ ދުވަހު ދެންނެވުމުން އެހުރިހާ އިދާރާއަކުން ވެސް އެ މައުލޫމާތުތައް މަޖިލީހާއި ހިއްސާކޮށްފައިވާކަމަށް މި މަހުގެ6ވަނަ ދުވަހު މަޖިލީހުން ވަނި ބުނެފައެވެ.\nތަހުގީގީ އިދާރާތަކުން ފޮނުވި ލިސްޓް ދިރާސާކުރަމުން އަންނަނީ މަޖިލީހުގެ ސަލާމަތީ ޚިދުމަތްތަކުގެ ކޮމިޓީ، 241 ކޮމިޓީއާއި، މަޖިލީހުގެ ޖުޑީޝިއަރީ ކޮމިޓީން ގުޅިގެން އުފައްދާފައިވާ ޖޮއިންްޓް ކޮމިޓީއަކުންނެވެ.\nކޮމިޓީިން ރޭ ބޭއްވި ބައްދަލުވުމުގައި އީވާ ވިދާޅުވީ، ޚިޔާނާތުގެ ފައިސާ ލިބުނު މީހުންގެ ލިސްޓުން މިވަގުތު އެންމެ އިސްކަމެއް ދޭންޖެހޭނީ ސަރުކާރުގެ މަޤާމުތަކުގައި މިހާރު ތިއްބެވި މީހުންނަށް ކަމަށާއި، ސަބަބަކީ އެމީހުން މަޤާމުގައި ތިބެގެން ތަހުގީގަށް ނުފޫޒް ފޯރުވުމާއި، ދައުލަތުގެ މިސްރާބު ބަދަލުކުރުމަށް މަސައްކަތްކުރުމުގެ ފުރުސަތު އޮތުމުންކަމަށެވެ.\nއީވާ ވިދާޅުވީ ދައުލަތުގެ ކަންކަމުގައި ހަވާލުވެފައި ތިބި މީހުންނަކީ އެމީޙުންގެ މަސައްކަތުން އެމީހުން ބޮޑެތި ބާރުތަކަކާއި ޒިންމާތަކަކާއި މައުލޫމާތު ލިބިގެންވާ ބައެއް ކަމަށާއި، އެ ބާރު ބޭނުން ކޮށްގެން ކުރާ ކަންކަމުން ރައްޔިތުންނަށް ވަރަށް ބޮޑަށް އަސަރު ކުރާނެ ކަމަށެވެ.\nތަހުގީގީ އިދާރާތަކަށް އެމީހުންގެ މައްޗަށް ދައުވާކުރެވޭނެ ވަރަށް ހެކި ނެތްނަމަވެސް އަދި ދައުވާ ސާބިތު ނުކުރެވުނުނަމަވެސް އެމީހުން ސަރުކާރުގެ މަޤާމުތަކުން ދުރުކުރުމަށް އީވާ ވަނީ ހުށައަޅުއްވާފައެވެ.\n"މިސާލަކަށް މަސައްކަތުން ދުރު ކުރެވޭވަރުގެ މީހެއް މިފަދަ ބޮޑު ހިޔާނާތެއްގައި ބައިވެރިވެފައި އޮތިއްޔާ އަޅުގަނޑުމެން ޖެހެނެއޭ ސަޖެސްޓްކުރަން ރިޕޯޓުގަ ރެކޮމެންޑޭޝަނަކަށް. އެ ރެކޮމެންޑޭޝަން ވާންޖެހޭނެއޭ މިހާރުން މިހާރަށްވެސް މަސައްކަތުން ދުރުކުރަން. އެސެޓް ރިކަވަނީ ކޮމިޝަންއާއެކު އަޅުގަނޑުމެން ކުރި މަޝްވަރާގެ ދަށުން އަޅުގަނޑަށް ފާހަގަކުރެވުނު އެބޭފުޅުންގެ މަސައްކަތް ފަސޭހަކޮށްދޭންވެސް، އަދި އެކޮމިޝަންގެ ތަހުގީގުތަކަށްފަހު މީގަ ފުލުހުންނާއި، އެންޓި ކޮރަޕްޝަން ކޮމިޝަންއާއި، އަދި ޕްރޮޝެކިއުޝަންއިންވެސް ކުރާނެ މަސައްކަތުގެ އަދި އޭގެވެސް އިތުރުން ދިވެހި ރާއްޖޭގަ ފައިނޭންޝަލް ކްރައިމް ހަރުދަނާ ކުރުމަށް ކުރެވޭނެ އެތައް ކަންކަމެއް އެސެޓް ރިކަވަރީ ކޮމިޝަންގެ ރައީސް ފާހަގަކޮށްދެއްވި. އެހެންވީމަ އެކަންކަންވެސް ރިކޮމެންޑޭޝަންގަ ލާން އަޅުގަނޑަށް ފެނޭ."\nމަޖިލީހުގެ ނައިބު ރައީސް، އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ\nމިކޮމިޓީ ބައްދަލުވުމުގައި އީވާވަނީ ފައިނޭންޝަލް ކްރައިމްސް ހުއްޓުވުމަށް އެސެޓް ރިކަވަރީ ކޮމިޝަނުން ފާހަގަކޮށްފައިވާ ކަންކަން ކޮމިޓީން ލަފާދޭ ކަންކަމުގެ ގޮތުގައި ހިމެނުއްވުމަށްވެސް ހުށައަޅުއްވާފައެވެ.\nމިމައްސަލާގައި ކުރީ ސަރުކާރާއި މިސަރުކާރުގައި ހިމެނޭ ބައެއް ބޭފުޅުންނާއި އެހާރާއި މިހާރުގެ މަޖިލިސް މެންބަރުންވެސް ހިމެނޭކަމަށާއި، ނަމަވެސް އެ މައްސަލަ ނުބެލި ދިގުލައިގެންދާތީ، އަވަސްކޮށްދެއްވުމަށް ހެންވޭރު ހުޅަނގު ދާއިރާގެ މެންބަރު ހަސަން ލަތީފް ވަނީ މަޖިލީހުގެ ރައީސްއަށް މިދިޔަމަހު ސިޓީއެއް ފޮނުވާފައެވެ.\nމަޖިލީހުގައި ވާހަކަައްކަވަމުން، ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ މިމައްސަލަ ބެލުމަށް މަޖިލީހުން ކުރެވެން ހުރި ހުރިހާ ކަމެއް ކުރައްވާނެކަމަށް މީގެކުރިން ވިދާޅުވެފައެވެ.\nމަޖިލީހުގެ ރައީސް ވިދާޅުވީ، މަޖިލީހުގެ މެންބަރުން ބޭނުންފުޅުވާނަ ދުނިޔޭގެ ފޮރެންސިކް މާހިރުން މެދުވެރިކޮށް 70 މިލިއަން ޑޮލަރު ހޯދައި ރާއްޖޭގެ ޚަޒާނާއަށް ގެނެވޭނެ ގޮތް އެބައޮތް ކަމަށެވެ. މެންބަރުން ބޭނުންފުޅުވާނަމަ އެކަން ކުރައްވަން ތައްޔާރަށް ހުންނެވި ކަމަށްވެސް ރައީސް ނަޝީދު ވިދާޅުވިއެވެ.\nއެ މައްސަލާގައި ތުހުމަތު ކުރެވޭ 267 މީހެއްގެ ލިސްޓެއް އޮތް ކަމަށް މައްސަލަ ބަލަމުން އަންނަ އެސެޓް ރިކަވަރީ ކޮމިޝަނުން މީގެ ކުރީން ބުނި ނަމަވެސް ކޮމިޓީއަށް ފޮނުވާފައިވާ ލިސްޓުގައި މިހާރު 281 މީހުން ހިމެނޭ ކަމަށް ކޮމެޓީން މީގެ ކުރިން ވަނީ ބުނެފަ އެވެ.\nއެމްއެމްޕީއާރުސީގެ ބޮޑު ޚިޔާނާތުގެ ފައިސާ ބޭނުންކޮށްފައިވާ ސަރުކާރުގެ އެގްޒެކެޓިވް ލެވެލްގެ ހަތްބޭފުޅަކާއި ކުރީ ސަރުކާރުގެ ފަރާތްތަކާއި ރައްޔިތުންގެ މަޖިލީހުގެ ކުރީގެ މެންބަރުންގެ ތެރެއިން 44 މެންބަރަކަށް އެކި ފަހަރުމަތިން މިފައިސާ ދީފައިވާ ކަމަށާއި، މިހާރުގެ މެންބަރުންގެ ތެރެއިން 16 މެމްބަރަކާއި މިނިވަން މުއައްސަސާތަކުގައި ތިއްބެވި ބައެއް ފަރާތްތަކާއި ކުރިއާއި މިހާރުގެ ބައެއް ފަނޑިޔާރުން ހިމެނޭކަމަށާއި7އޮފިސަރަކަށް އެހީގެގޮތުގައި މިފައިސާ ދީފައިވާކަން ފުލުހުން މީގެކުރިން ވަނީ ހާމަކޮށްފައެވެ.\nރާއްޖެ ރައްޔިތުންގެ މަޖިލިސް


އަހަރެމެންގެ ލޮލުން މިކުރަނީ ކީއްހެއްޔެވެ؟ – heyobas\nފުރަތަމަ ސަފްހާ އަހަރެމެންގެ ލޮލުން މިކުރަނީ ކީއްހެއްޔެވެ؟\n“ އަހަރެންނަކީ ލޯ އަނދިރި ކުއްޖަކީމެވެ. އަހަރެންނަށް އެހީއެއްވެދޭށެވެ“\n“ ތިބާތަ އަހަރެންގެ ގަނޑުގައި ލިޔެފައިވާ މިވާ ޢިބާރާތް ބަދަލުކުރީ؟ އެހެންވިއްޔާ އަހަރެންނަށް ބުނެދީބަލާށެވެ. ތިބާ މި ގަނޑުގައި ލިޔުނީ ކީކޭ ހެއްޔެވެ؟ “\n”އަހަރެން ލިޔުނީ ޙަޤީޤަތެކެވެ. ތިބާ ލިޔެފައިވާ ޢިބާރާތް އެހެން ޢިބާރާތަކަށް ބަދަލުކޮށްލީއެވެ. ނަމަވެސް އަހަރެން ލިޔުނީ ހަމަ ތިބާވެސް ލިޔެފައިވާ ވާހަކައެވެ. އެހެން ބަސްތަކަކުންނެވެ. “\n“ މިއަދަކީ ހާދަ ހިތްގައިމު ދުވަހެކެވެ. ނަމަވެސް އަހަރެންނަކަށް މިދުވަހުގެ ހިތްގައިމުކަމެއް ނުފެނެއެވެ“\n“ އެކަލާނގެއީ، ތިޔަބައިމީހުންނަށްޓަކައި، އިވުމާއި، ފެނުމާއި، ހިތްތައް އުފެއްދެވި ރަސްކަލާނގެއެވެ. ނަމަވެސް ތިޔަބައިމީހުން ޝުކުރުކުރަނީ، ވަރަށްވެސް މަދުންނެވެ. ”


Nation League3vana England ah\n19th September 2019 | Last update: 11:47\nނޭޝަން ލީގްގެ ތިން ވަނަ އިންގްލެންޑަށް\nމެޗުގެ ނަތީޖާ ހަމަހަމަވުމުން ނަތީޖާ ނެރން ޖެހި ޕެނަލްޓީގައި، ސްވިޒަލޭންޑްގެ މައްޗަށް 6-5 ން ކާމިޔާބު ހޯދައި، ޔޫއެފާ ނޭޝަން ލީގްގެ ތިން ވަނަ މަގާމު އިންގުލެންޑުން ހޯދައިފި އެވެ.\nމެޗުގެ 90 މިނެޓް ލަނޑެއް ނުޖެހި އެއްވަރު ވެގެން ނިމުމުން، ކުޅުނު އިތުރު ވަގުތުގެ ދެ ހާފުވެސް ނިމުނީ ލަނޑެއް ނުޖެހި އެވެ. ޕެނަލްޓީގައި އިނގިރޭސިންނަށް ކާމިޔާބު ވީ ސްވިސްގެ ޔޯސިޕް ޑާމިޗް ޖެހި ޕެނަލްޓީ އިންގްލެންޑްގެ ކީޕަރު ޖޯޑަން ޕިކްފޯޑް ޑައިވްކޮށް ދިފާއު ކުރުމުންނެވެ. ޕިކްފޯޑް ވަނީ އިންގްލެންޑްގެ ފަސް ވަނަ ޕެނަލްޓީ ކާމިޔާބު ކޮށްފަ އެވެ.\nޔޫއެފްއާ ނޭޝަން ލީގާ އިނގިރޭސިން ކުރިމަތިލީ، އެ މުބާރާތް ބާއްވާ ފުރަތަމަ ފަހަރު ކަމުން މުބާރާތް ކާމިޔާބު ކުރުމުގެ ފުރަތަމަ ޝަރަފު ހޯދުމަށެވެ. އެހެންވެ، އެ މުބާރާތުގެ ތިން ވަނަ ލިބުމަކީ އިންގްލެންޑަށް މާބޮޑު ކާމިޔާބަކަށް ނުވި އެވެ.\nގެރެތު ސައުތުގޭޓްގެ ކޯޗު ކަމުގައި ބޮޑު ކުރިއެރުމެއް ހޯދަމުން އަންނަ އިންގުލެންޑުން މުބާރާތުގެ ތިން ވަނަ ހޯދުމުން މިއީ އެ ޓީމުގެ ހަޔާތުގައި މުބާރާތަކުން ބްރޯންޒް މެޑަލް ލިބުނު ދެ ވަނަ ފަހަރެވެ. އެއީ މިދިޔަ އަހަރުގެ ވޯލްޑްކަޕާއި އިޓަލީގެ 1990 ވަނަ އަހަރު ބޭއްވި ވޯލްޑް ކަޕުގެ ތިން ވަނަ ހޮވި މެޗުން ބަލިވުމަށް ފަހު އެ ޓީމުން ތިން ވަނަ މަގާމު ހޯދި ފުރަތަމަ ފަހަރެވެ.\nމީގެ ކުރިން، އިނގިރޭސިން ތިން ވަނަ މަގާމު ހޯދީ 1968 ވަނަ އަހަރު އިޓަލީގައި ބޭއްވި ޔޫރޯ ފުޓްބޯޅަ މުބާރާތުގަ އެވެ. އޭގެ ކުރިން ބޭއްވި ވޯލްޑްކަޕުގެ ޗެމްޕިއަންކަން އިނގިރޭސިން ހޯދި އެވެ.


Final ge furusathu Anantara bodukoffi | Mihaaru\nޒޯން ޗެމްޕިއަންސް ލީގުގައި ގްރޭންޑް ޕާކާއި އަނަންތަރާ ކުޅުނު މެޗުގެ ތެރެއިން.-- ފޮޓޯ: މުހައްމަދު އަހުސަން/ ރެޑްބުލްކޮންޓެންޓްޕޫލް\n26 އޯގަސްޓް 2017 - 11:59\nއަނަންތަރާ ވަނީ އިއްޔެ ކުޅުނު ސެމީ ފައިނަލުގެ ފުރަތަމަ ލެގުން ގްރޭންޑްޕާކް ކޮއްދިއްޕަރު އަތުން ފަސޭހަ މޮޅެއް ހޯދައިފި އެވެ. އެ ޓީމުން މި މެޗު ކާމިޔާބުކުރީ ސީދާ ތިން ސެޓުންނެވެ. ވާދަވެރިކޮށް ދިޔަ ފުރަތަަމަ ސެޓުން އަނަންތަރާ މޮޅުވީ 31-29 އިންނެވެ. ދެ ވަނަ ސެޓާއި ތިން ސެޓު ގެންދިޔައި 25-17 އަދި 25-21 އިންނެވެ.\nމެޗުގެ މޮޅު ކުޅުންތެރިއަކަށް ހޮވުނީ މި ފަހަރުގެ މުބާރާތުގައި އަނަންތަރާ އަށް މޮޅު ކުޅުމެއް ދައްކަމުން އަންނަ ގައުމީ ޓީމުގެ ކުޅުންތެރިއާ އިސްމާއިލް ސާޖިދު (ކުޑަކާއްޓޭ) އެވެ. ކުޑަކާއްޓޭ އަކީ މިދިޔަ އަހަރު ބަނޑޮސް އަށް މި މުބާރާތް ކާމިޔާބު ކޮށްދިނުމުގައި މުހިއްމު ދައުރެއް އަދާކުރި ކުޅުންތެރިއެކެވެ.\nމި ދެ ޓީމު ކުޅޭ ސެމީ ފައިނަލް ދެ ވަނަ ލެގުގެ މެޗު އޮންނާނީ މާދަމާ ހަވިރު އަނަންތަރާގަ އެވެ. މިއަދު ހަވީރު ސެމީ ފައިނަލުގެ ދެ ވަނަ މެޗުގެ ފުރަތަމަ ލެގުގައި ސޮނޭވާފުއްޓާއި ބަނޑޮސް ބައްދަލުކުރާ މެޗު އޮންނާނީ ބަނޑޮހުގަ އެވެ.\nއެހެން އަހަރުތަކާ ހިލާފަށް މި ފަހަރުގެ އިންޓަ ރިސޯޓް ވޮލީބޯޅަ މުބާރާތުގެ ގަވައިދަށް ވީއޭއެމުން ވަނީ ބަދަލު ގެނެސްފަ އެވެ. އޭގެ ތެރެއިން އެންމެ ބޮޑު ބަދަލަކީ އެއް ޓީމަކަށް ކުޅޭ ގައުމީ ޓީމުގެ ކުޅުންތެރިންގެ އަދަދު މަދުކުރުމެވެ.\nމުބާރާތުގެ ފައިނަލު މެޗު އޮންނާނީ މި މަހު 30 ވަނަ ދުވަހު އެވެ.\nއިތުރު ލިޔުންތައް ޒޯން ޗެމްޕިއަންސް ލީގު އިންޓަ ރިޒޯޓް ޒޯން ޗެމްޕިއަންޝިޕް


އައްޑޫ ކޮވިޑް މެނޭޖްމަންޓް ފެސިލިޓީ ރަސްމީކޮށް ހުޅުވުން މިރޭ - AO News\nއައްޑޫ ކޮވިޑް މެނޭޖްމަންޓް ފެސިލިޓީ ރަސްމީކޮށް ހުޅުވުން މިރޭ\nއައްޑޫގައި ގާއިމު ކޮށްފައިވާ ކޮވިޑް މެނޭޖްމަންޓް ފެސިލިޓީ- ފޮޓޯ އޭއޯ ނިއުސް\nކޮވިޑް-19 އަށް ފަރުވާދިނުމަށް އަތޮޅުތަކުގެ ތެރޭގައި ގާއިމްކުރާ ފެސިލިޓީތަކުގެ ތެރެއިން އައްޑޫގައި ހަދާފައިވާ ކޮވިޑް މެނޭޖްމަންޓް ފެސިލިޓީ ރަސްމީކޮށް ހުޅުވުން މިރެއަށް ހަަމަޖެހިފައިވާ ކަމަށް އައްޑޫ އިކުޓޯރިއަލް ހޮސްޕިޓަލުގެ މެނޭޖަރ ޝަރަފުއް ސާދާތު ވިދާޅުވެއްޖެއެވެ.\nކުރީގެ ހިތަދޫ ރީޖަނަލް ހޮސްޕިޓަލް ހުރި އިމާރާތް ތަރައްގީކޮށް ކޮވިޑް 19 އަށް ފަރުވާ ދޭ ޚާއްޞަ ފެސިލިޓީއެއްގެ ގޮތުގައި ހުޅުވާއިރު އައްޑޫގައި ހުންނަ ފުލޫ ކުލިނިކް ވެސް ހުންނަނީ މި އިމާރާތުގައެވެ.\nއަތޮޅުތެރޭގެ ފަސް ސަރަހައްދެއްގައި ކޮވިޑް-19 އަށް ފަރުވާދެވޭނެ ފެސިލިޓީތައް ވަނީ ގާއިމްކޮށްފަ އެވެ. އެއީ ލ. ގަމާއި ގއ. ވިލިނގިލީގެ އިތުރުން ށ. ފުނަދު އާއި ބ. އޭދަފުއްޓާއި އައްޑޫ އެވެ.\nމީގެ ތެރެއިން އައްޑޫ ފިޔަވައި އެހެން ސަރަހައްދުތަކުގައި މި ފެސިލިޓީ ތައް މިހާރު ވަނީ ރަސްމީކޮށް ހުޅުވާފައެވެ.\nކޮވިޑް-19 އަށް ހާއްސަކޮށްގެން ފުރަތަމަ ފެސިލިޓީއެއް ގާއިމް ކުރީ ހުޅުމާލޭގައެވެ. ގާތްގަނޑަކަށް 300 އެއްހާ މީހުންގެ ޖާގައިގެ އެ ފެސިލީޓީގައި އަށް ފަހު ދެން އެންމެ ބޮޑު ފެސިލިޓީ ހުޅުވަނީ އައްޑޫގައި ކަމަށް ވެސް ސާދާތު ވަނީ ވިދާޅުވެފައެވެ.\nރާއްޖެ ހިމެނިފައި ވަނީ ކޮވިޑް-19 އަށް އެންމެ ފުރަތަމަ ޓެސްޓު ކުރަން ވެސް ފެށި ގައުމުތަކުގެ ތެރޭގަ އެވެ. އެއީ ވެސް ޑަބްލިއުއެޗްއޯގެ ވަރަށް ބޮޑު އެހީތެރިކަމެއް ލިބިގެންނެވެ. ރާއްޖޭގައި ކޮވިޑް-19 އަށް ޓެސްޓު ކުރުން ސަރުކާރުން ފުޅާކުރަމުން އަންނައިރު، ޑަބްލިއުއެޗްއޯ އިން ވަނީ އެކި ފަހަރު މަތިން ޓެސްޓު ކިޓާއި އެހެނިހެން އެހީތެރިކަން ދީފަ އެވެ،\nމިޔާގެ ކަބަރަ ގިނާސްދިނކޯ ތަނާއިބެހޭ ގިނަ މައުލޯމާތު ލެ އެއްތެއްނާކިހައިރަގަޅަ.


Match nukulheveynama kurin anganjeheyne: Mourinho | Mihaaru\nކުޅިވަރު / އިންގްލިޝް ޕްރިމިއާ ލީގް\nމެޗު ނުކުޅެވޭނަމަ ކުރިން އަންގަންޖެހޭނެ: މޮރީނިއޯ\n02 ޖެނުއަރީ 2021 - 10:38\nލަންޑަން (ޖެނުއަރީ 2) - ކޮވިޑް-19ގެ ޕޮޒިޓިވް ކޭސްތައް ގިނަވި ނަމަވެސް ޝެޑިއުލްކޮށްފައިވާ މެޗު ކުޅެވޭނެތޯ ނުވަތަ ނޫންތޯ ވަގުތު އޮއްވައި އެނގެންޖެހޭނެ ކަމަށް ބުނެ އިނގިރޭސި ޕްރިމިއާ ލީގުގެ ބޯޑަށް ޓޮޓެންހަމްގެ ކޯޗު ހޯސޭ މޮރީނިއޯ ފާޑުކިޔައިފި އެވެ.\nމިދިޔަ ތިން ދުވަސް ތެރޭ ޕްރިމިއާ ލިގުގެ ދެ މެޗެއް ފަސްކުރީ ޝެޑިއުލްގައި މެޗު ފަށަން ހަޔެއްކަ ގަޑިއިރަށް ވަގުތު ކުޑަތަން ވެފައި ހުއްޓަ އެވެ. އެއީ އެވަޓަން އާއި މެންޗެސްޓާ ސިޓީގެ މެޗާއި ޓޮޓެންހަމް އާއި ފުލަމް ބައްދަލުކުރަން އޮތް މެޗެވެ. އެ ދެ މެޗު ފަސްކުރަން ޖެހުނު ސަބަބަކީ އެންމެ ފަހު ވަގުތާ ހަމައަށް ވެސް ފުލަމް އާއި ސިޓީގެ ކޮވިޑް ކޭސްތަކާ ބެހޭ ފުރިހަމަ މައުލޫމާތު ލިބިފައި ނެތުމެވެ. ސިޓީ އާއި ފުލަމް އިން ފަހު ވަގުތު އެންގީ އެ ޓީމުގެ ގިނަ ބައެއްގެ ފަރާތުން ކޮވިޑް-19ގެ އަލާމާތްތައް ފެންނަ ކަމަށާއި ޓެސްޓްތަކެއް ކޮށްގެން ނޫނީ މެޗު ކުޅެން ބޭނުންނުވާ ކަމަށެވެ.\nމޮރީނިއޯ އޭނާގެ ރަސްމީ އިންސްޓަގްރާމްގައި ޓޮޓެންހަމްގެ އޮފިޝަލުންނާއި ކުޅުންތެރިން ހޮޓަލުގައި ތިބި ވީޑިއޯ އެއް ޕޯސްޓުކުރުމަށް ފަހު ބުނީ ދުނިޔޭގެ އެއް ވަނަ ލީގުގައި މެޗު ފަށަން ކުޑަ ވަގުތުކޮޅެއްވާއިރު ވެސް މެޗު ކުޅެވޭނެ ކަމެއް ނޭނގޭ ކަމަށެވެ.\nމޮރީނިއޯ ބުނީ ހޮޓަލުގައި މެޗު ކުޅެން ތައްޔާރުވެގެން ތިބެފައި މެޗު ނުކުޅެވޭކަން އެނގެނީ މެޗުގެ އެންމެ ފަހުގެ ތައްޔާރީތައް ވަމުން އަންނަ ވަގުތުކަމަށާއި އެއީ ރަނގަޅު ގޮތެއް ނޫން ކަމަށެވެ.\n"އަހަރެން އެކަމާ ބެހޭގޮތުން މާ ބޮޑަށް ވާހަކަ ދައްކަން ނެތިން. ހަމައެކަނި އަހަންނަށް އިހުސާސްކުރެވުނު ގޮތަކީ ކޮބައިތޯ ބުނާނަމަ ފެނިގެންދިޔައީ ވަރަށް ޕްރޮފެޝަނަލް އުސޫލާ ބީރައްޓެހި ގޮތަކަށް. އެއީ އެކަން ދިޔަ ގޮތް. އަހަރެން ދެކޭ ގޮތުގައި މެޗެއް އެ އޮންނަ ވަގުތެއްގައި ނުކުޅެވޭނަމަ ކުރިން ވަގުތު އޮއްވައި އަންގަންޖެހޭނެ. އެއީ ރަނގަޅު ގޮތަކީ،" ކުރިން ޗެލްސީ އާއި މެންޗެސްޓާ ޔުނައިޓެޑަށް ކޯޗުކޮށްދިން މޮރީނިއޯ ބުންޏެވެ.\nއިންގްލެންޑްގައި ހަލުވިކަމާ އެކު ކޮވިޑް-19ގެ އާ ވައްތަރެއް ފެތުރެމުންދިޔަ ނަމަވެސް އިނގިރޭސި ޕްރިމިއާ ލީގު މެދުކަނޑާލުމުގެ ވިސްނުމެއް ނެތް ކަމަށް ލީގުން ވަނީ އަންގައިފަ އެވެ.\nޓޮޓެންހަމް މެޗު ފަސްކުރުމަކީ އެ ޓީމަށް ރަނގަޅު ކަމެއްގެ ގޮތުގައި ބުނެ ވާހަކަ ދައްކާ މީހުންނަށް މޮރީނިއޯ ވަނީ ރައްދެއް ދީފަ އެވެ. އޭނާ ބުނީ ބަޔަކަށް އެގޮތަށް ހީވި ނަމަވެސް އެއީ ރަނގަޅު ވިސްނުމެއް ކަމަށް އޭނާ ނުދެކޭ ކަމަށެވެ.\n"މެޗެއް ކުޅުމުގެ ކުރިން ޓްރެއިނިން ބާއްވަނީ ވަކި ގޮތަކަށް. ވަކި ޓްރެއިނިން އެއް ބާއްވާފައި މެޗު ކުޅޭ ދުވަހަށް ތައްޔާރުވެގެން ތިބެފައި މެޗު ނުކުޅެ އަނެއްކާ ޓްރެއިނިން އަށް އައުމަކީ އެންމެ ރަނގަޅުކަމެއް ކަމަށް އަހަރެން ނުދެކެން. މީހުންނަށް ހީވޭ އަހަންނަށް ރަނގަޅޭ މެޗު ލަސްކުރީމަ. އެ ގޮތެއް ނޫން ބޭނުމީ. މުހިއްމީ މެޗު ނެތްކަން ކުރިން އެނގުން،" މޮރީނިއޯ އޭނާގެ ވާހަކަ ތަކުރާރުކުރި އެވެ.\nއެންމެ ފަހުން މެޗުތައް ފަސްކުރުމުގައި އަމަލުުރެވުނީ އެންމެ ރަނގަޅަށް ނޫން ކަމަށް އިނގިރޭސި އެފްއޭ އިން ވަނީ ބުނެފަ އެވެ.\nލީގުގައި މިއަދު ހަވީރު ޓޮޓެންހަމް ކުޅޭނީ ލީޑްސް ޔުނައިޓެޑާ ދެކޮޅަށެވެ. މެޗު ފަށާނީ މިއަދު 17:30 ގަ އެވެ.\nޓޮޓެންހަމް އިންގްލިޝް ޕްރިމިއާ ލީގް ހޯޒޭ މޮރީނިއޯ\n1 ކޮމެންޓް,5ރިއެކްޝަންސް\nމަ ފުއްޕަމް ނޫޅޭ. ކޮވިޑް ކޭސްތަކަކީވެސް ދުރާލާ އެނގޭނެ ކަންކަމެއް ނުން


New Normal gai fathuruverin Raajje ahannan jeheynee COVID19 test hadhaigen, Visa fee ehge gothah 100 Dollar nagaane!\nނިއު ނޯމަލްގައި ފަތުރުވެރިން ރާއްޖެއަަށް އަންނަންޖެހޭނީ ކޮވިޑް-19 ޓެސްޓް ހަދައިގެން، ވިސާ ފީއެއްގެ ގޮތަށް 100 ޑޮލަރު ނަގާނެ!\n-2weeks ago 1 - ރިމާހް އިސާ\nކޮވިޑް-19ގެ ކަންތައްތައް ކޮންޓްރޯލްކުރުމަށްފަހު އަންނަ ނިއު ނޯމަލްގައި ދިވެހިރާއްޖެއަށް ޒިޔާރަތްކުރާ ފަތުރުވެރިން އަންނަން ޖެހޭނީ އަންނަ ގައުމަކުން ކޮވިޑް-19 ޓެސްޓް ހަދަައިގެންކަމަށް ނިންމައިފިއެވެ.\nނިއު ނޯމަލްގައި ފަތުރުވެރިކަން އޮންނާނެ ގޮތާއި ބެހޭގޮތުން ޓޫރިޒަމް މިނިސްޓްރީން އެކުލަވާލާފައިވާ ވަގުތީ ގައިޑްލައިނެއް މީސް މީޑިޔާގައި ދަނީ ދައުރުވަމުންނެވެ. މި ގައިޑްލައިންގެ ކޮޕީއެއް ވޮއިސްއަށްވެސް ވަނީ ލިބިފައެވެ.\nމި ގައިޑްލައިންގައިވާ ގޮތުގައި ދިވެހިރާއްޖެއަށް އެންމެ ފުރަތަމަ ފަތުރުވެރިން ގެނައުމަށް ހަމަޖެހިފައިވަނީ ޕްރައިވެޓް ޖެޓް އަދި ސުޕަރ ޔޮޓްތަކުގައި ރިސޯޓް އަދި ޓޫރިސްޓް އުޅަނދުފަހަރަށް އަންނަ ފަރާތްތަކެވެ. އެފަރާތްތައް އައުން ފެށޭނެކަމަށް ބަލާފައިވާ ތާރީޚަކީ ޖޫންމަހުގެ އެއްވަނަ ދުވަހެވެ. އެއަށްފަހު އެތަންތަނަށް ޗާޓަރ އަދި ކޮމާޝަލް ފްލައިޓްތަކުގައި ފަތުރުވެރިން އައުން ފެށޭނެކަމަށް ބަލާފައިވާ ތާރީޚަކީ ޖުލައިމަހުގެ އެއްވަނަ ދުވަހުގައެވެ.\nއަދި ގެސްޓްހައުސްތަކާއި ހޮޓާތަކަށް ފަތުރުވެރިން އަންނާނެކަމަށް ލަފާކޮށްފައިވާ ތާރީޚަކީ އޮގަސްޓްމަހުގެ އެއްވަނަ ދުވަހެވެ.\nމި ގައިޑްލައިންގައި ބުނެފައިވާ ގޮތުގައި ޓޫރިސްޓުންނަށް ވިސާ ލިބޭނީ މިނިސްޓްރީން ހުއްދަ ދީފައިވާ ޓޫރިސްޓް ފެސިލިޓީއަކުން ބުކިންގއެއް އޮވެގެންކަމަށެވެ. އަދި ސިއްހީ ފަރުވާ ލިބޭފަދަ ޓްރެވަލް އިންޝުއަރެންސެއްވެސް ފަތުރުވެރިންގެ އަތުގައި އޮންނަންވާނެކަމަށް ވަނީ ބުނެފައެވެ.\nއަދި ފަތުރުވެރިން މަދުވެގެން 14 ދުވަސް އެއްތަނެއްގައި ހުރުމަށް ބުކިންގ ހައްދަން ޖެހޭނެކަމަށާއި، އެފަރާތްތަކުގެ އަތުން 100 ޑޮލަރުގެ ޓޫރިސްޓް ވިސާ ފީއެއް ނަގާނެކަމަށް އެ ޑްރާފްޓް ގައިޑްލައިންގައި ވަނީ ބުނެފައެވެ.\nފާހަގަކޮށްލެވޭ ގޮތުގައި މި ނިއު ނޯމަލްގެ ހާލަތުގައި ފަތުރުވެރިންނަށް ދިވެހިރާއްޖެއަށް އާދެވޭނީ ކޮވިޑް-19 ނެތްކަން ދައްކާ ޓެސްޓަކާއި އެކުގައެވެ. އެގޮތުން ކަނޑައެޅިފައިވާ އެއާޕޯޓެއްގައި ގިނަވެގެން ހަތްދުވަސް ކުރިން ހައްދާފައިވާ ޕީސީއާރް ޓެސްޓެއްގެ ނެގެޓިވް ނަތީޖާ، ނުވަތަ ގިނަވެގެން ދެހަފްތާ ކުރިން ހައްދާފައިވާ އެންޓިބޮޑީ ޓެސްޓެއްގެ ޕޮޒިޓިވް ނަތީޖާ ކަމާއިބެހޭ ފަރާތްތަކަށް ހުށައަޅަން ޖެހޭނެއެވެ.


SunOnline: Staff2member aku Positive ve, Juventus hurihaa kulhuntherin islolation ah\nސްޓާފް ދެ މެމްބަރަކު ޕޮޒިޓިވްވެ، ޔުވެންޓަސްގެ ހުރިހާ ކުޅުންތެރިން އައިސޮލޭޝަނަށް\nޢަބްދުﷲ އައިމަން 04 Oct 2020, 11:10\nރޭ މެޗުން މޮލޫވުމަށް ފަހު ޔުވެންޓަސްގެ ކުޅުންތެރިން އުފާ ފާލު ކުރަނީ -- ފޮޓޯ / ކުރިސް މައިސަން\nކުލަބުގެ ދެ ސްޓާފް މެމްބަރަކު ޕޮޒިޓިވްވެ ހުރިހާ ކުޅުންތެރިން ވަގުތީ އައިސޮލޭޝަނަކަށް ގެންގޮސްފައިވާ ކަމަށް އިޓާލިއަން ލީގުގެ ޗެމްޕިއަން ޔުވެންޓަސް ބުނެފި އެވެ.\nޔުވެންޓަސްއިން މިއަދު ނެރުނު ބަޔާނުގައި ބުނީ، އެކުލަބުގެ ދެ ސްޓާފް މެމްބަރަކު ޕޮޒިޓިވްވެފައިވާ ކަމަށެވެ. އަދި އެ ދެ މީހުންނަކީ މެޑިކަލް ޓީމު ނުވަތަ އޮފިޝަލް ޓީމުގެ ކުޅުންތެރިއެއް ނޫން ނަމަވެސް ޕްރޮޓޮކޯލްއަށް އަމަލު ކުރުމުގެ ގޮތުން އެންމެން ވަގުތީ އައިސޮލޭޝަނަކަށް ދާން ޖެހުނީ ކަމަށެވެ.\nލީގުގައި މިރޭ ވާދަވެރި ނަޕޯލީއާ ދެކޮޅަށް ކުޅެން އޮތް މެޗުގެ ކުރިން ޓީމުގެ ހުރިހާ ކުޅުންތެރިން ގޭގައި އައިސޮލޭޓް ކުރި އިރު، މިރޭގެ މެޗު ކުޅެވޭނެކަމާ މެދު ވަނީ ޝައްކު އުފެދިފަ އެވެ. ޔުވެންޓަސްއިން ބުނީ ކުޅުންތެރިން މިވަގުތު އައިސޮލޭޓް ކޮށްފައި ތިބި ނަމަވެސް ނަތީޖާ ނެގެޓިވް ވުމުން ކުލަބުގެ ޓްރެއިނިންގްތަކުގައި ބައިވެރިވެވޭނެ ކަމަށެވެ. އެހެން ނަމަވެސް މިވަގުތު ކުލަބުން ނުވަތަ ސްޓޭޑިއަމުގެ ބޭރުގައި އެއްވެސް މީހަކާ ކޮންޓެކްޓް ނުވެވޭނެ ކަމަށް ޔުވެންޓަސްއިން ވަނީ ބުނެފަ އެވެ.\n"ކުލަބުގެ ދެ ސްޓާފެއް ޕޮޒިޓިވްވުމާ ގުޅިގެން އިދާރާތަކުގެ ޕްރޮޓޮކޯލްއަށް އަމަލު ކުރުމަށްޓަކައި ހުރިހާ ކުޅުންތެރިންނާއި ސްޓާފުން މިވަގުތު ތިބީ އައިސޮލޭޝަންގައި. އެކަމަކު ނަތީޖާ ނެގެޓިވްވާ ކުޅުންތެރިން ކުލަބުގެ ފަރިތަކުރުންތަކުގައި ބައިވެރިވެވޭނެ. އެހެން ނަމަވެސް ކުލަބުން ބޭރު މީހުންނާ ކޮންޓެކްޓް ނުވެވޭނެ." ޔުވެންޓަސްގެ ބަޔާނުގައި ބުނެފައިވެ އެވެ.\nމިރޭގެ މެޗުގެ ކުރިން ޔުވެންޓަސް ކުޅުންތެރިން ކަރަންޓީން ވެފައިވާ އިރު، ނަޕޯލީގެ ދެ ކުޅުންތެރިޔަކާ ސްޓާފް މެމްބަރެއް ވަނީ މި ހަފުތާގެ ތެރޭގައި ކޮވިޑަށް ޕޮޒިޓިވްވެފަ އެވެ.


މި އޮތޯރިޓީއަށް 07 ކޮމްޕިޔުޓަރ ސިސްޓަމް އަދި 16 މޮނީޓަރ ގަތުމަށް\nމި އޮތޯރިޓީއަށް 07 ކޮމްޕިޔުޓަރ ސިސްޓަމް އަދި 16 މޮނީޓަރ ގަންނަންބޭނުންވެގެން 01 އެޕްރިލް 2019 ގައި ކުރެވުނު ޢިޢުލާނުގެ މަޢުލޫމާތައް އައި ބަދަލަކާއި ގުޅިގެން އެޢިއުލާން ބާތިލްކޮށް އަލުން މިކަމަށް ފުރުސަތު ހުޅުވާލަމެވެ.\nވީމާ މިތަކެތި ވިއްކަން ޝައުޤުވެރިވެލައްވާ ފަރާތްތަކުން 2019 ޖޫން 26 ވަނަ ދުވަހުގެ ހެނދުނު 10:00 އަށް މި އޮތޯރިޓީއަށް ވަޑައިގެން މަޢުލޫމާތު ސާފުކުރެއްވުމަށްފަހު 2019 ޖުލައި 03 ވަނަ ދުވަހުގެ ހެނދުނު 10:00 އަށް މި އޮތޯރިޓީއަށް ވަޑައިގެން އަގު ހުށަހެޅުއްވުމަށް ދެންނެވީމެވެ. އަދި 2019 ޖޫން 24 ވަނަ ދުވަހުގެ ހެނދުނު 10:00 ގެ ފަހުން މިއޮތޯރިޓީގެ ކައުންޓަރުން މައުލޫމާތު ޝީޓު ލިބެންހުންނާނެ ވާހަކަ ދަންނަވަމެވެ.\nމި އިޢުލާނާއި ބެހޭ ގޮތުން އިތުރު މަޢުލޫމާތު ސާފުކުރައްވަން ބޭނުންވެލައްވާނަމަ 4264-300 އަށް ރަސްމީ ގަޑީގައި ގުޅުއްވުން އެދެމެވެ.\n20 ޝައްވާލް 1440ހ.\nސުންގަޑި: 03 ޖުލައި 2019 1000


SunOnline: Andhagondi jehumuge gavaaidhu uvaalee alhugandu: Raees Maumoon\nއަނދަގޮނޑި ޖެހުމުގެ ގަވާއިދު އުވާލީ އަޅުގަނޑު: ރައީސް މައުމޫން\nމުޙައްމަދު ނާއިލް ހަފީޒް 26 Jul 2021, 14:35\nކުރީގެ ރައީސް މައުމޫން އަބްދުލްގައްޔޫމް --- ސަން ފޮޓޯ/ މުހައްމަދު އަފްރާހު\nވެރިކަމާ ހަވާލުވެވަޑައިގަތުމުގެ ކުރިންވެސް އޮތް އަނދަގޮނޑި ޖެހުމުގެ ގަވާއިދު އުވާލީ އެމަނިކުފާނު ކަމަށް ކުރީގެ ރައީސް މައުމޫން އަބްދުލްގައްޔޫމް ވިދާޅުވެއްޖެއެވެ.\nރާއްޖެ ޓީވީގެ ޕްރޮގްރާމެއްގައި ވާހަކަދައްކަވަމުން ރައީސް މައުމޫނު ވިދާޅުވީ އެމަނިކުފާނުގެ ވެރިކަމުގެ ތެރޭ ޖަލުގައި އެމަނިކުފާނަށް އެނގިގެން ލާ އިންސާނީ އެއްވެސް އަމަލެއް ހިންގުމުގެ ފުރުސަތު ދީފައިނުވާނެކަމަށެވެ.\n"އަޅުގަނޑު ހަވާލުވިއިރު ސިފައިން ގޭގައި އޮންނާނެ ފޮތެއް. މިއީ އޮންނަނީ އަނދަގޮނޑި ޖެހުމާއި ބިޑި އެޅުވުމުގެ ގަވާއިދޭ ކިޔާ ފޮތެއް. އެ މީހުން އަނދަގޮނޑި ޖަހާފަވެސް ލިޔާނެ އިނގޭތޯ ވަޒީރަކަށް ހުންނަވާ ބޭފުޅަކު ހުއްދަ ދެއްވަން ޖެހޭނޭ. އަޅުގަނޑު ބަލާފައި ބުނީ ތިއީ ލާއިންސާނީ އަމަލެކޭ. މީހަކު އަނދަގޮނޑި ޖަހައިގެން ނުވާނެއޭ. އެހެން ކިޔާފައި އަޅުގަނޑު އެކަން އުވާލީ. ފޮތްވެސް އުވާލީ،" ރައީސް މައުމޫން ވިދާޅުވިއެވެ.\nމީގެ އިތުރުން ރައީސް މައުމޫން ވިދާޅުވީ އެމަނިކުފާނުގެ ވެރިކަމުގައި ފަރުދީ މިނިވަންކަމަށް އެއްވެސް ހުރަހެއް އެޅިފައިނުވާނެކަމަށެވެ.\n"މިނިވަންކަމަކީ އެމީހަކަށް އެމީހެއްގެ ހިޔާލުއެއްވެސް ހުރަހެއް ނެތި ފާޅުކުރުން. އަނެއްކޮޅުން އެމީހާއެ ބުނާ އެއްޗަކުން އެހެން މީހަކަށް އޭގެ އަސަރުކޮށްފާނެ. އޭގެ ބަދުނާމު ލިބިދާނެ. އެހެންވީމާ އެމީހާގެ ހައްފުވެސް ސަރުކާރުން ރައްކާތެރިކޮށްދޭން ޖެހޭ،" ރައީސް މައުމޫނު ވިދާޅުވިއެވެ.\nއެމަނިކުފާނު ވިދާޅުވީ މިނިވަންކަމުގެ ދާއިރާ ބަޔާންކޮށް ގާނޫނެއްވެސް ހެދިފައިވާކަމަށެވެ. އަދި އެ ދާއިރާގެ ތެރޭ ހިޔާލު ފާޅުކޮށް ވާހަކަ ދައްކާނަމަ އެއްވެސް މައްސަލައެއް ނުޖެހޭނެކަމަށެވެ.\n"އެހެންނަމަވެސް އެ ދާއިރާއިން ބޭރުން ކަމެއް ކޮށްފިއްޔާ އެހެންމީހުންގެ މަސްލަހަތު ރައްކާތެރިކޮށްދިނުމުގެ ގޮތުން ސަރުކާރުން ފިޔަވަޅު އަޅަންޖެހޭ،" ރައީސް މައުމޫނު ވިދާޅުވިއެވެ.\nއެމަނިކުފާނު އިތުރަށް ވިދާޅުވީ އެމަނިކުފާނު ވެރިކަމާ ހަވާލުވި އިރު ގާނޫނުލް އުގޫބާތުގައި ވަރަށް ތަފާތު މާއްދާއެއް އޮތްކަމަށެވެ.\n"އެ މާއްދާގައި މި އޮންނަނީ ގާނޫނީ ސަރުކާރާ ގުޅޭގޮތުން މީހަކު ދައްކާ ވާހަކައަކުން ސަރުކާރާ ދޭތެރޭގައި އަދި ރައްޔިތެއްގެ ހިތުގައި ރުޅިވެރިކަން އުފެދޭ ގޮތެއް ވެއްޖެޔާ އެއީ ކުށެކޭ. އެ ކުށުގެ އަދަބަކީ ހަތަރު އަހަރަށް އަރުވާލުން. ޖަލަށްލުން، އެކަހަލަ ކަންތައްތަކެއް މި އޮންނަނީ," ރައީސް މައުމޫނު ވިދާޅުވިއެވެ.\nއަދި އެ މާއްދާއާއެކު މިނިވަންކަން ވަރަށް ބޮޑަށް ހިފެހެއްޓިފައި އޮތްކަމަށާއި އެމަނިކުފާނު ވެރިކަމަށް ވަޑައިގެން ދެ މަސް ތެރޭ އެ މާއްދާ ރައްޔިތުންގެ މަޖިލީހަށް ހުށަހަޅުއްވައިގެން އުވާލިކަމަށް ވިދާޅުވިއެވެ.\nރައްޔިތުންގެ މަޖިލީހުން އެ އިސްލާހު ފާސްކުރުމުން ފުރިހަމަ ގޮތެއްގައި މަޖިލީހަށްވެސް މިނިވަންކަން ލިބިގެން ދިޔަކަމަށް އެމަނިކުފާނު ވިދާޅުވިއެވެ.\n"އެއިރު ރައްޔިތުންގެ މަޖިލީހަކަށްވެސް ނޯވޭ މިނިވަންކަމެއް. އެ އިމިޔުނިޓީ އަދި ހިމާޔަތެއް ނޯވޭ. އަޅުގަނޑު ވެރިކަމަށް އައިސް ދެމަސް ތެރޭ އަޅުގަނޑުގެ އަމިއްލަ އަތުން ލިޔެފައި ފޮނުވިން ޑްރާފްޓެއް. އޭގައި ލިޔުނީ ރައްޔިތުންގެ މަޖިލީހުގެ ރަސްމީ ޖަލްސާއެއްގައި މެމްބަރަކު ދައްކާ ވާހަކައަކުން އަދި ދޭ ވޯޓަކުން ކުށްވެރިއެއް ނުކުރެވޭނޭ." އެމަނިކުފާނު ވިދާޅުވިއެވެ.


ގާޑިޔާތަކުގައި ވިޔަފާރިކުރުމާއި ގުޅޭ\nމުޅި ދުނިޔެއަށް މިހާރު ފެތުރެމުންދާ ކޮރޯނާ ވައިރަސް (ކޮވިޑް-19) އާއި ގުޅިގެން އައްޑޫގެ ރައްޔިތުންގެ ސަލާމަތާއި ރައްކާތެރިކަމަށްޓަކައި ސިއްޙީ ކުއްލިނުރައްކަލުގެ ޙާލަތު ޢާންމު ޙާލަތަށް ރުޖޫޢަވަންދެން މިއަދުންފެށިގެން ގާޑިޔާތަކުން ވިޔަފާރި ކުރުމުގައި މިދަންނަވާ އުޞޫލުން ޢަމަލު ކުރުމަށް އަންގަމެވެ.\nގާޑިޔާތަކުގެ ޚިދުމަތް ދޭންވާނީ ހެނދުނު 6.00އިން ހަވީރު 18.00އަށް.\nގާޑިޔާތަކުގެ ޚިދުމަތް ދެވޭނީ، ހުއްދަ ދެވޭ ފެންވަރުގެ އަތްދޮވުމުގެ އިންތިޒާމް ހަމަޖެއްސުމަށްފަހު.\nގާޑިޔާތަކުގައި ތައްޔާރު ކޮށްގެން ވިއްކާ ހެދިކާ،މަސްކާށި، ކޮފީ ފަދަ ތަކެތި ވިއްކުން މަނާ.\nގާޑިޔާތަކުގައި ދެވޭނެ ޚިދުމަތަކީ ހަމައެކަނި ގާޑިޔާތަކަށް ހުއްދަދެވިފައިވާ ތަކެތި ވިއްކުން.\nގާޑިޔާތައް ބަހައްޓާފައިވާ ސަރަޙައްދުގައި ގޮނޑި، ޖޯލި ފަދަ ތަކެތި ބަހައްޓައިގެން ގާޑިޔާތަކުން ޚިދުމަތްދިނުމަކީ މަނާކަމެއް.\nގާޑިޔާ ތަކުގައި ދުފާ ތަކެތި، ވިއްކަންވާނީ ވަކިން ޕެކް ކުރެވިގެން.\nމި އެންގުމާއި ޚިލާފުވާ ފަރާތްތަކަށް ގާޑިޔާ ހިންގުމަށް ކައުންސިލުން ދޫކޮށްފައިވާ ހުއްދަ ބާޠިލްކޮށް ޤާނޫނު ނަމްބަރު 2010/7 "ދިވެހިރާއްޖޭގެ އިދާރީ ދާއިރާތައް ލަމާރުކަޒީ އުޞޫލުން ހިންގުމުގެ ޤާނޫނުގައި ވާގޮތުގެމަތިން ޤާނޫނީ ފިޔަވަޅު އެޅޭނެކަން ޢާންމުކޮށް އަންގާ އިޢުލާން ކުރީމެވެ.


Dr. Jameel Sarukaarah: Commission Eh Hadhaigen Noonee Ehvves Kameh Hallu Nuvanee Tho\nޖަމީލް ސަރުކާރަށް: ކޮމިޝަނެއް ހަދައިގެން ނޫނީ އެއްވެސް ކަމެއް ހައްލު ނުވަނީތޯ\nކުރީގެ ނާއިބު ރައީސް. ޑރ. މުހައްމަދު ޖަމީލް އަހުމަދު --\nކޮންމެ ކަމަކަށް ކޮމިޝަނެއް ހަދައިގެން ނޫނީ ސަރުކާރަށް އެއްވެސް ކަމެއް ހައްލު ނުވަނީތޯ ވިދާޅުވެ ކުރީގެ ނާއިބު ރައީސް. ޑރ. މުހައްމަދު ޖަމީލް އަހުމަދު ސަރުކާރަށް ފާޑު ވިދާޅުވެއްޖެއެވެ.\nކުޑަކުދިންގެ މައްސަލަތައް ބެލުމަށް ސަރުކާރުން ރިޔާސީ ކޮމިޝަނެއް އުފައްދާފައިވާތީ އެކަމަށް ފާޑު ވިދާޅުވެ ޑރ. ޖަމީލް ކުރެއްވި ޓްވީޓެއްގައި ވަނީ ކޮންމެ ކަމަކަށް ދޭ ކެޕްސޫލެއް ފަދައިން ކޮންމެ ކަމަކަށް ކޮމިޝަނެއް އުފައްދައިގެން ނޫނީ އެއްވެސް ކަމެއް ހައްލު ނުވަނީތޯ ސުވާލު އުފައްދާފައެވެ.\nކޮންމެ ކަމަކަށް ސަރުކާރުން ކޮމިޝަން އުފައްދާ ކަމަށް ވިދާޅުވެ ކުރީގެ ނާއިބު ރައީސް ވަނީ މާލޭގެ ޓްރެފިކް މައްސަލައާ ބޯހިޔާވަހިކަމުގެ މައްސަލައިގެ އިތުރުން އެންމެ ކުޑަ އުޖޫރައާ ވަޒީރުންގެ އަހުލާގީ މައްސަަަލައަކީ ސަރުކާރުން ކޮމިޝަންތައް އުފައްދާ އުސޫލުން ކޮމިޝަންތައް ހަދަން ޖެހިފައިވާ ކަންކަން ކަމަށް ވިދާޅުވެ ސަރުކާރަށް ފާޑު ވިދާޅުވެފައެވެ.\nKonme kamakah dhey capsule ey gothah commission thah ufahdhaigen noonee eyves kameh ge hahllu nuhoadhenee thoa?Traffic mahssala, Housing, Enme Kuda Ujoora, Badhal dhinun adhi Vazeerunge Akhlaaq,miee thi usoolun commission ufahdhan vee kanthah. https://t.co/2E5S3AyxAZ\n— Mohamed Jameel Ahmed (@MJameelAhmed) February 21, 2020\nޖަމީލްގެ އިތުރުން އިދިކޮޅު ޕީއެންސީގެ ނާއިބު ރައީސް އަދި އާދަމް ޝަރީފުވެސް ވަނީ ކުޑަކުދިންނާއި ގުޅޭ މައްސަލަތައް ބެލުމަށް ސަރުކާރުން ކޮމިޝަނެއް އުފެއްދުމުން އެކަމަށް ފާޑު ވިދާޅުވެފައެވެ. އޭނާ ވިދާޅުވީ މިނިސްޓްރީތަކުގެ ޒިންމާ އަދާ ނުކުރެވި ފެއިލްވެގެން ދަނީ ކޮންމެ ކަމަކަށް ކޮމިޝަނެއް ހަދާތީ ކަމަށެވެ.\nރައީސް އޮފީހުން ބުނީ ރައީސުލްޖުމްހޫރިއްޔާ މި ކޮމިޝަން އުފައްދަވާފައިވަނީ ގާނޫނުއަސާސީގެ 115 ވަނަ މާއްދާގެ ދަށުން އެމަނިކުފާނަށް ލިބިދޭ ބާރުގެ ދަށުން، ކުޑަކުދިންގެ ހައްގުތައް ރައްކާތެރިކޮށްދީ، ކަށަވަރުކޮށްދިނުމާއި، އަވަސް، ނިޒާމީ އަދި ހަރުދަނާ މަސައްކަތްތަކެއް ކުރެއްވުމުގެ މަގުސަދުގައި ކަމަށެވެ.\nމި ކޮމިޝަނުގެ މައިގަނޑު މަސްއޫލިއްޔަތަކީ، ކުޑަކުދިންނަށް ކުރާ އަނިޔާތަކާ ގުޅޭ މައްސަލަތަކުގައި، ދައުލަތުގެ އިދާރާތަކާއި ދައުލަތުގެ ފަރާތުން އެކަމާއި މަތިކޮށްފައިވާ އެންމެހައި ފަރާތްތަކުން އަމަލުކޮށްފައިވާ ގޮތާއި މިހާރުގެ ހާލަތު ދެނެގަތުމެވެ. އަދި، ކުޑަކުދީންނަށް ދިމާވާ އަނިޔާގެ މައްސަލަތަކުގެ ބާވަތާއި، އެކަންކަން މެދުވެރިވެފައިވާ ތަނާއި ވަގުތުތަކާއި ހާލަތާއި، އެކަމުގައި ޝާމިލުވާ މީހުންގެ އުމުރާއި، އިގުތިސޯދީ ހާލަތާއި، އިޖުތިމާއީ ހާލަތާއި، ކުށްކުރާން ނުވަތަ އަނިޔާލިބެން މެދުވެރިވާ ސަބަބުތައް ހޯދުމާއި، އަނިޔާލިބުނު ކުދިންގެ މިހާރު ހާލަތާއިބެހޭ މައުލޫމާތު އެއްކޮށް، ދައުލަތުގެ އިދާރާތަކުން މިބާވަތުގެ މައްސަލަތަކުގައި ޒިންމާ އަދާކޮށްފައިވާ ގޮތާއި މިންވަރު ދެނެގަތުމެވެ.\nމި ކޮމިޝަން އުފެއްދެވުމުގެ މައިގަނޑު މަގުސަދަކީ، ކުޑަކުދީންގެ ހައްގުތައް ރައްކާތެރިކުރުމުގެ ޒިންމާ މަތިކޮށްފައިވާ ދައުލަތުގެ މުއައްސަސާތަކުން ފޯރުކޮށްދޭ ހިދުމަތްތައް ހަރުދަނާކުރުމާއި، ރޭވުންތެރިކަމާއެކު ވަކި ނިޒާމެއްގެ ތެރެއިން މަސައްކަތް ކުރެވޭނެ ގޮތްތައް ކަށަވަރުކުރުމެވެ. އަދި، ކުޑަކުދީންނަށް އަޅައިނުލާ ފަރާތްތަކާއި އެ ކުދީންނާމެދު އިހުމާލުވާ ފަރާތްތަކާއި، އެ ކުދީންނަށް އިހާނެތިކޮށް ހިތާ ފަރާތްތަކާއި، އެ ކުދީންނަށް ގޯނާކުރާ ފަރާތްތަކާއި، އެ ކުދީންގެ ކިބައިން ނާޖާއިޒު ފައިދާ ހޯދާ ފަރާތްތަކާމެދު ފިޔަވަޅުއެޅުމެވެ. މީގެ އިތުރުން، ކުޑަކުދީންގެ ހައްގުތަކަށް އުނިކަން ލިބޭފަދަ އަމަލުތައް ކުރާ ފަރާތްތަކާމެދު ކުށް ކަނޑައަޅާ ކުޑަކުދީންގެ ހައްގުތައް ރައްކާތެރިކުރުމުގެ ގާނޫނާއި، އެހެނިހެން ގަވާއިދުތަކުގެ ދަށުން ޖިނާއީ ދައުވާކުރުން ނުވަތަ އިދާރީ ފިޔަވަޅު އެޅުމަށް ބޭނުންވާ މަޢުލޫމާތު ހޯދާ ދިރާސާއެއް ހިންގުމެވެ.


SunOnline: Dheebaajaa mahsalaigai Civil Court in minister ge baheh hoadhan ninmaifi\nދީބާޖާ މައްސަލައިގައި ސިވިލް ކޯޓުން މިނިސްޓަރުގެ ބަހެއް ހޯދަން ނިންމައިފި\nމުއާވިޔަތު އަންވަރު 22 Jan 2020, 15:56\nސިވިލް ކޯޓު: ދީބާޖާ މައްސަލައިގައި އެއްބަސްވެފައިވާ ގޮތަށް ފައިސާ ދައްކަމުން ނުދާތީ އެ ކަމާއި ގުޅޭ މިނިސްޓަރު ސިވިލް ކޯޓަށް ހާޒިރު ކުރުމަށް ވަނީ ނިންމާފައި --- ސަން ފައިލް ފޮޓޯ/ އިހްތިޝާމް މުހައްމަދު\nކުރީގެ ރައީސް މުހައްމަދު ނަޝީދުގެ ވެރިކަމުގައި އުތުރު ޕްރޮވިންސްގެ ދަތުރުފަތުރުގެ ހިދުމަތް ދިނުމަށް ހަވާލުކުރި ދީބާޖާ އިންވެސްޓްމަންޓް ޕްރައިވެޓް ލިމިޓެޑަށް ގެއްލުމުގެ ބަދަލުގެ ގޮތުގައި 174 މިލިއަން ރުފިޔާ ދިނުމަށް ވެފައިވާ އެއްބަސްވުމާއި އެއްގޮތަށް ފައިސާ ދިނުމުގެ މަސައްކަތް ކުރަމުން ނުދާތީ އެކަމާ ގުޅުން ހުރި މިނިސްޓަރުގެ ފަރާތުން މައުލޫމާތު ސާފު ކުރުމަށް ސިވިލް ކޯޓުން ނިންމައިފި އެވެ.\nދީބާޖާ މައްސަލައިގައި މިއަދު ބޭއްވި އަޑުއެހުމުގައި މައްސަލަ ބައްލަވާ ގާޒީ ވަނީ ދައުލަތުގެ ފަރާތުން ބަދަލު ދިނުމުގެ ކަންކަން ގޮސްފައި އޮތް ހިސާބެއް ސާފު ކޮށްދިނުމަށް އެދިފަ އެވެ. ޖަވާބުގައި ދައުލަތުގެ ވަކީލް އަހްމަދު ނަޝާތު ވިދާޅުވީ، ބަދަލު ދިނުމުގެ މަސައްކަތް ކުރިއަށް ނުދާ ކަމަށާއި އެ މައްސަލަ ރިވިއުކޮށްދިނުމަށް އޭޖީގެ ފަރާތުން ސުޕްރީމް ކޯޓަށް ހުށަހެޅުމަށް ނިންމާފައިވާ ކަމަށެވެ.\nއެހެން ކަމުން ސިވިލް ކޯޓުގައި ދީބާޖާގެ މައްސަލަ މަޑު ޖައްސާލުމަށް ދައުލަތުގެ ފަރާތުން އެދުނެވެ. ނަމަވެސް މައްސަލަ ބައްލަވާ ގާޒީ ވިދާޅުވީ، ރިވިއު ކުރުމުގެ މައްސަލަ ހުށަހެޅުމަށް ސިވިލް ކޯޓުގައި ކުރިއަށްދާ މައްސަލަ މަޑުޖައްސާ ނުލެވޭނެ ކަމަށެވެ. ނަމަވެސް ދައުލަތައް އެ މައްސަލަ ރިވިއު ކުރުމަށް ފުރުސަތު އޮތް ކަން ގާޒީ ވަނީ ފާހަގަކުރައްވާފަ އެވެ.\nއެކަމާއި ގުޅޭ ގޮތުން ދީބާޖާއިން ދެކޭ ގޮތެއް ހާމަ ކުރުމަށް ވެސް ގާޒީ ފުރުސަތު ދެއްވި އެވެ. އަޑުއެހުމުގައި ވާހަކަ ދައްކަވަމުން ދީބާޖާގެ އެމްޑީ އިބްރާހިމް ރަޝީދު ވިދާޅުވީ، އެ މައްސަލައިގައި ދައުލަތަށް އެކަށީގެންވާ ފުރުސަތު ދެވިއްޖެ ކަމަށާއި ނަމަވެސް ދެން އެ ފުރުސަތު ދޭން ބޭނުން ނުވާ ކަމަށެވެ. އަދި ބަދަލު ނުދެވިގެން އުޅޭ ސަބަބު ސާފު ނުވާ ކަމަށާއި އެކަމަށް ބޭނުންވާ ފައިސާ ވެސް ދައުލަތުގައި އެބަހުރި ކަން އިބްރާހިމް ރަޝީދު ފާހަގަ ކުރެއްވި އެވެ.\nބަދަލު ދިނުމުގެ ކަންކަމާއި ގުޅޭ މައުލޫމާތު ސާފު ކުރުމަށް ކަމާއި ގުޅޭ މިނިސްޓަރު ސިވިލް ކޯޓަށް ހާޒިރު ކުރާނެ ކަމަށް ގާޒީ ވިދާޅުވި އެވެ. ނަމަވެސް އެއީ ކޮން މިނިސްޓަރެއް ކަމެއް ގާޒީ ވިދާޅެއް ނުވެއެވެ.\nދީބާޖާ މައްސަލާގައި ކޮށްފައިވާ ހުކުމް މުރާޖައާ ކުރަން ސުޕްރީމް ކޯޓަށް ހުށަހަޅުއްވާނެ ކަމަށް އެޓާނީ ޖެނެރަލް އިބްރާހިމް ރިފްއަތު ވަނީ މީގެ ތިން މަސް ކުރިން ވެސް ވިދާޅުވެފަ އެވެ. ނަމަވެސް ރައީސް ސޯލިހުގެ އެންގެވުމަކަށް އަނެއްކާ ވެސް އެ މައްސަލަ ރިވިއުއަށް ހުށަހަޅުއްވާނެ ކަން މިއަދު ވަނީ އޭޖީ އިއުލާނު ކުރައްވާފަ އެވެ.\nސިވިލް ކޯޓުން އެންމެ ފުރަތަމަ ދިބާޖާއާ އެއްކޮޅަށް 348 މިލިއަން ރުފިޔާ ދިނުމަށް ހުކުމް ކުރި އެވެ. ނަމަވެސް ހައިކޯޓުން އެ ހުކުމް ވަނީ ބާތިލްކޮށްފަ އެވެ. އަދި ސުޕްރީމް ކޯޓުން ފަހުން ވަނީ ހައިކޯޓްގެ ހުކުމް ބާތިލްކޮށް ސިވިލް ކޯޓުގެ ހުކުމް ދަމަހައްޓާފަ އެވެ. ސުޕްރީމް ކޯޓުން ނިންމީ، ހައިކޯޓުން މައްސަލަ ބަލައިގަތީ އިސްތިއުނާފުގެ މުއްދަތު ހަމަވި ފަހުން ކަމަށްވާތީ ހައިކޯޓްގެ އިޖުރާއަތްތައް ނުބައިވުމުން އެ ހުކުމް ބާތިލް ކަމަށެވެ. އަދި ސިވިލް ކޯޓުގެ ހުކުމް ސުޕްރީމް ކޯޓުން ދެމެހެއްޓީ އެވެ.\nއެކަން އެގޮތަށް އޮއްވައި ދައުލަތާއި ދީބާޖާއާ އެކު ސެޓަލްމަންޓަކާ މެދު މަޝްވަރާ ކުރެވި އެއްބަސްވެވުނީ ބަދަލުގެ ގޮތުގައި 174 މިލިއަން ރުފިޔާ ދިނުމަށެވެ. ސެޓަލްމެންޓް ކޮމިޓީގެ ލަފަޔާ އެއްގޮތަށް ރައީސް އިބްރާހިމް މުހައްމަދު ސޯލިހު ވަނީ ދީބާޖާއަށް 174 މިލިއަން ރުފިޔާ ދިނުމަށް ނިންމަވައިފަ އެވެ.\nޓެސްޓުކުރަން ދެކޮޅު ހެދި ބައެއްގެ މައްޗަށް ކޯޓު އަމުރު\nއަނެއްކާވެސް ސިވިލް ކޯޓުގެ އިސް ގާޒީގެ މައްސަލައެއް


China ge enme bodu fair gai raajje baiverivejje\nޗައިނާގެ އެންމެ ބޮޑު ފެއާގައި ރާއްޖެ ބައިވެރިވެއްޖެ\nމި ފެއާގައި ފަތުރުވެރިކަމުގެ ސިނާއަތުގައި ހަރަކާތްތެރިވާ 10 ކުންފުންޏަކުން ބައިވެރިވެފައިވޭ -- ފޮޓޯ: އެމްްއެމްޕީއާރްސީ\nދިިވެހިރާއްޖޭގެ ފަތުރުވެރިކަން އިސްތިހާރު ކުރަން ޗައިނާގައި ބާއްވާ އެންމެ ބޮޑުު ފެއާގައި ބައިވެރިވެއްޖެ އެެވެ.\nމިއަދުން ފެށިގެން ދެ ދުވަހުގެ މުއްދަތަކަށް ކުރިއަށްދާ މި ފެއާގައި ރާއްޖެ ތަމްސީލު ކުރަން އެންމެ އިސްކޮށް ހަރަކާތްތެރިވަނީ ރާއްޖެ އިން ޗައިނާ އަށް ކަނޑައަޅުއްވާފައިވާ ސަފީރު މުހައްމަދު ފައިސަލް އެވެ. މީގެ އިތުރުން، ފަތުރުވެރިކަމުގެ ސިނާއަތުގައި ހަރަކާތްތެރިވާ 10 ކުންފުންޏަކުން ވެސް ބައިވެރިވެ އެވެ.\nއެމްއެމްޕީއާރްސީން ބުނީ ފެއާގައި ރާއްޖޭގެ ފަތުރުވެރިކަން އިސްތިހާރު ކުރަން ތަފާތު ހަރަކާތްތަކެއް ހިމަނާފައިވާ ކަމަށެވެ. އެގޮތުން، ރާއްޖެ ތަމްސީލު ކުރާ ސްޓޭންޑުގައި ހުރެގެން ވާޗުއަލް ރިއަލިޓީ (ވީއާރް) މެދުވެރިކޮށް ރާއްޖޭގެ ގުދުރަތީ ރީތިކަން ބެލޭނެ އެވެ.\nމީގެ އިތުރުން، ދިވެހި ކާނާ ރަހަަ ބެލުމުގެ ފުރުސަތާއި، ރާއްޖެ ތަމްސީލު ކުރާ ސްޓޭންޑުގައި ފޮޓޯ ނެގުމަށްފަހު ސޯޝަލް މީޑިއާގައި ހިއްސާ ކުރާ ފަރާތްތަކަށް ހަދިޔާ ދިނުންވެސް ހިމެނޭ ކަމަށް އެމްއެމްޕީއާރްސީ އިން ބުނެ އެެވެ.\nމިއީ ފަތުރުވެރިކަން އިސްތިހާރު ކުރުމަށް ޗައިނާގައި ބާއްވާ އެންމެ ބޮޑު ފެއާ-- ފޮޓޯ: އެމްއެމްޕިއާރްސީ\nޗައިނާ އަކީ 2010 ވަނަ އަހަރުން ފެށިގެން ރާއްޖެ އަށް އެންމެ ގިނަ ފަތުރުވެރިން ޒިޔާރަތްކުރާ ގައުމެވެ. އެގޮތުން، މިދިޔަ އަހަރުގެ ނިޔަލަށް ޗައިނާ އިން ރާއްޖެ އަށް 283116 ފަތުރުވެރިން ޒިޔާރަތްކޮށްފަައިވެ އެވެ.\nއެމްއެމްޕީއާރުސީ އިން ރާއްޖެ އިސްތިހާރު ކުރުމަށް މި އަހަރު 19 ފެއާއެއްގައި ބައިވެރިވުމަށް ވަނީ ހަމަޖެހިފަ އެވެ. މީގެތެރޭގައި ކުރިން ރާއްޖެއިން ނުދާ ބައެއް އާ ފެއާތައް ވެސް ހިމެނެ އެވެ.\nއެމްއެމްޕީއާރްސީން ފެއާތަކުގައި ބައިވެރިވާއިރު މީގެ ކުރިން ނޫސްވެރިންނަށް ފުރުސަތު ދެ އެވެ. ނަމަވެސް މިހާރު ވަނީ އެކަން ހުއްޓާލާފަ އެވެ.


MPL MD Akah Shaad, STELCO MD Akah Mughnee\nއެމްޕީއެލް އެމްޑީ ޝާޑު (ކ) އަދި ސްޓެލްކޯ އެމްޑީ މުގްނީ.-- ފޮޓޯތައް: ސަން\nއެމްޕީއެލް އެމްޑީ އަކަށް ޝާޑު، ސްޓެލްކޯ އެމްޑީ އަކަށް މުގްނީ\nމޯލްޑިވްސް ޕޯޓްސް ލިމިޓެޑް (އެމްޕީއެލް)ގެ މެނޭޖިން ޑިރެކްޓަރުގެ މަގާމަށް ޝާހިދު އަލީ އަދި ސްޓެލްކޯގެ މެނޭޖިން ޑިރެކްޓަރުގެ މަގާމަށް ހަސަން މުގްނީ މިއަދު އައްޔަންކޮށްފި އެވެ.\nއެ ދެ ބޭފުޅުން މަގާމަށް އައްޔަން ކުރެއްވި ކަން ހާމަކުރީ ޕްރައިވަޓައިޒޭޝަން ބޯޑުގެ ރައީސް މުހައްމަދު ނިޒާރު، ޓްވިޓާގަ އެވެ.\nއެމްޕީއެލް އެމްޑީ އަކަށް އައްޔަން ކުރި ޝާޑު އަކީ އެމްޑީޕީ ސަރުކާރުގައި އެސްޓީއޯގެ އެމްޑީގެ މަގާމު އަދާކުރެއްވި ބޭފުޅެކެވެ. މައުލޫމާތު ލިބިފައިވާ ގޮތުގައި އޭނާ އެމްޕީއެލަށް އައްޔަން ކުރީ އެމްޑީޕީގެ ސްލޮޓެއްގަ އެވެ.\nސްޓެލްކޯގެ އެމްޑީ އަކަށް އައްޔަން ކުރި ހަސަން މުގްނީ އަކީ ކުރީގެ ރައީސް އަބްދުﷲ ޔާމީންގެ ސަރުކާރުގައި ވެސް އެ ކުންފުނީގެ އެމްޑީކަން ކުރެއްވި ބޭފުޅެކެވެ. އަދި އޭނާ އައްޔަން ކުރީ ޖުމްހޫރީ ޕާޓީގެ ސްލޮޓެއްގައި ކަމަށް ވެއެވެ.\nމިދިޔަ ހަފްތާގައި ވެސް ވަނީ ސަރުކާރުގެ ބޮޑު ތިން ކުންފުންޏަކަށް އެމްޑީން އައްޔަން ކޮށްފަ އެވެ. އެއީ އެސްޓީއޯ އަށް ހުސައިން އަމްރު މުހައްމަދު ރަޝާދު އާއި އެމްޑަބްލިއުއެސްސީ އަށް އާދަމް އާޒިމު އަދި އައިލެންޑް އޭވިއޭޝަނަށް މުހައްމަދު ރިޒްވީ އެވެ.\nއަމްރު އަކީ އެމްޑީޕީ ސަރުކާރުގައި އެމްޓީސީސީގެ އެމްޑީކަން ކުރެއްވި ބޭފުޅެކެވެ. އާޒިމް އަކީ ރައީސް ޔާމީން ސަރުކާރުގެ ކުރީކޮޅު އެސްޓީއޯގެ އެމްޑީކަން ކުރެއްވި ބޭފުޅެކެވެ. އަދި ރިޒްވީ އަކީ އައިލެންޑް އޭވިއޭޝަން ހޮލިޑޭސްގެ އިސް ވެރިޔަކަށް ކުރިން ހުންނެވި ބޭފުޅެކެވެ.\nކަރަންޓް އެމްޕީއެލް ސިޔާސީ މަޤާމުތައް ސްޓެލްކޯ


ރައީސުލްޖުމްހުރިއްޔާ "ސައިކްލޯން އިޑާއީ" ގައި ގެއްލުން ލިބުނު ފަރާތްތަކަށް ހަމްދަރުދީ ފޮނުއްވައިފި - The President's Office\nރައީސުލްޖުމްހުރިއްޔާ "ސައިކްލޯން އިޑާއީ" ގައި ގެއްލުން ލިބުނު ފަރާތްތަކަށް ހަމްދަރުދީ ފޮނުއްވައިފި\n20 މާރިޗު 2019، ރިފަރެންސް: 2019-240\nޒިމްބާބްވޭއަށާއި، މަލާވީއަށާއި، މޮޒަމްބިގަށް އެރި ނުރައްކާތެރި ތޫފާން "ސައިކްލޯން އިޑާއީ" ގެ ސަބަބުން، 200 އަށްވުރެ ގިނަ މީހުން މަރުވެ، މުދަލަށާއި ޢިމާރާތްތަކަށް ބޮޑެތި ގެއްލުންތަކެއް ލިބުމާއި ގުޅިގެން އެކަމުގެ ހިތާމައިގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އެ ތިން ޤައުމުގެ ރައީސުންނަށް ހަމްދަރުދީގެ މެސެޖު ފޮނުއްވައިފިއެވެ.\nރައީސުލްޖުމްހޫރިއްޔާ ފޮނުއްވި މެސެޖުގައި، މި ޙާދިޘާގެ ސަބަބުން ލިބުނު ގެއްލުންތަކުން އަރައިގަތުމަށް ކުރެވެމުންދާ މަސައްކަތުގައި އެ ޤައުމު ތަކުގެ ރައްޔިތުން ދެއްކެވި ކެއްތެރިކަމާއި ސާބިތުކަމަށް ތަޢުރީފު ކުރައްވާފައިވެއެވެ.\nއަދި، އެމަނިކުފާނު ފޮނުއްވި މެސެޖުގައި، މި ތިން ޤައުމަށް ކުރިމަތިވި ހިތާމައިގެ މިދަނޑިވަޅުގައި، ދިވެހި ސަރުކާރާއި، ރައްޔިތުންނާއި، ރައީސުލްޖުމްހޫރިއްޔާގެ އަމިއްލަ ނަންފުޅުގައި، އެ ތިން ޤައުމުގެ ރައްޔިތުންނަށް ވަރަށް އިޚްލާޞްތެރިކަމާއިއެކު ހަމްދަރުދީ ފޮނުއްވައި، މި ޙާދިޘާގައި މަރުވި މީހުންގެ ޢާއިލާތަކަށް ތަޢުޒިޔާ ރައްދުކޮށްދެއްވުމަށް އެދިވަޑައިގެންފައިވެއެވެ.


Raajjeygai baavvan nimmi TT mubaaraaih thah faskurany - vNews.mv\nޑަބަލްސް އިވެންޓުގައި ރާއްޖޭގެ ދީމާ އާއި ރަފާ-- ފޮޓޯ: އަބީދު/ އެމްއޯސީ\nރާއްޖޭގައި ބާއްވަން ނިންމި ޓީޓީ މުބާރާތްތައް ފަސްކުރަނީ\nއައްފާން މުހައްމަދު 06 July 2021, 18:24\nމިއަހަރުގެ އޮގަސްޓް މަހު ރާއްޖޭގައި ބާއްވަން މަސައްކަތްކުރި ކޮމަންވެލްތް ޔޫތް ޓުއާ ޓީޓީ މުބާރާތާއި ސައުތު އޭޝިއަން ޖޫނިއާ އެންޑް ކެޑޭޓް ޓީޓީ ޗެމްޕިއަންޝިޕް އަންނަ އަހަރަށް ފަސްކުރމުމަށް މަސައްކަތްކުރަމުން އަންނަ ކަމަށް ރާއްޖޭގެ ޓޭބަލް ޓެނިސް އެސޯސިއޭޝަނުގެ ރައީސް އަލީ ރަޝީދު (އައްޔަ) ވިދާޅުވެއްޖެއެވެ.\nރާއްޖޭގެ އޮންލައިން މީޑިއާ "އަދަދު" އަށް މައުލޫމާތު ދެއްވަމުން އައްޔަ ވިދާޅުވީ ސައުތު އޭޝިއަން ޖޫނިއާ މުބާރާތް ބޭއްވުމުގެ އެންމެ ބޮޑު މަގުސަދަކީ އޭޝިއާ މުބާރާތާއި ދުނިޔޭގެ މުބާރާތްތަކަށް މި މުބާރާތުގެ ތެރެއިން ފަހިވާން އޮތް ފުރުސަތުތަކާ އެއްގޮތަށް ކުރިއަށް ދިއުން ކަމަށްވީ ނަމަވެސް އޭޝިއާގެ މުބާރާތާއި ދުނިޔޭގެ ފެޑެރޭޝަންގެ މުބާރާތުގެ ޝެޑިއުލަށް ބަދަލުތަކެއް އަންނާތީ ރާއްޖޭގައި ބާއްވާ މުބާރާތްތަކަށް ވެސް ބަދަލެއް ގެންނަން ނިންމީ ކަމަށެވެ.\nއަދި ރާއްޖޭގެ ކީ ޕްލެޔަރުން ކަމަށްވާ އައިޝަތު ރަފާ ނާޒިމް އާއި ދީމާ އަލީގެ ތެރެއިން ރަފާއަށް ކުރިއަށް އޭލެވެލް އިމްތިހާނު އޮތުމުގެ އިތުރުން ކޮވިޑުގެ ސަބަބުން ތައްޔާރީތަކަށް އެޅިފައިވާ ހުރަސްތަކާއި، ކުރިމަތިވެފައިވާ ގޮންޖެހުން ތަކުގެ ސަބަބުން އެންމެ ރަނގަޅު ގޮތަކީ މުބާރާތް ފަސްކުރުން ކަމަށް އައްޔަ ވިދާޅުވިއެވެ.\nހާއްސަކޮށް މެއި މަހުގެ 23 ވަނަ ދުވަހުން ފެށިގެން މިއަދާ ހަމައަށްވެސް އަދިވެސް މި ކުޅުންތެރިންނަށް ފިޒިކަލީ މޭޒު ކައިރީގައި ޕްރެކްޓިސް އެއް ކުރެވިފައި ނުވާކަން އައްޔަ ހާމަކުރެއްވިއެވެ.\nއައްޔަ ވިދާޅުވީ މުބާރާތް ފަސްކުރަން ވިސްނަން ޖެހުނު އަނެއް ސަބަބަކީ މުބާރާތް ބާއްވަން ބޭނުންވާ ސޯޝަލް ސެންޓަރު ލިބޭނެ ދުވަހެއް ޔަގީންކޮށް ނޭނގުމުން ކަމަށެވެ. އެއީ ސޯޝަލް ސެންޓަރު އަދި ވެސް އޮތީ ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ބެލުމުގެ ދަށުގައި ކަމަށް ވެފައި ކޮވިޑްގެ ހާލަތު މި ވަގުތު އޮތްގޮތުން ސީދާ މުބާރާތެއް ތާވަލުކުރެވެން ނެތީ ކަމަށް އައްޔަ ވިދާޅުވި އެވެ.\nމުބާރާތް ލަސްކުރުމަށް މަސައްކަތް ކުރަމުން އަންނަައިރު އައްޔަ ވިދާޅުވީ ސައުތު އޭޝިއާގެ ހަތް ގައުމު ވެސް ޓޭބަލް ޓެނިހުގެ ކަންތައްތަކުގައި މަސައްކަތްކުރަނީ ވަރަށް ގާތްކޮށް ކަމަަށެވެ. އެހެންކަމުން ރާއްޖޭން ހުށަހަޅާ ގޮތަށް އެ ތާރީހުތަކުގައި އަންނަ އަހަރު މުބާރާތްތައް ބޭއްވޭނެ ކަމުގެ ބޮޑު އުންމީދެއް އޮތްކަމަށް އައްޔަ ވިދާޅުވިއެވެ.\nމިދިޔަ އަހަރުގެ ސެޕްޓެމްބަރު މަހު ޓީޓީ އެސޯސިއޭޝަންގެ ރައީސް ކަމަށް ދެ ވަނަ ދައުރަކަށް އިންތިހާބުވެ ވަޑައިގަތުމަށް ފަހު އައްޔަ ވަނީ ބައިނަލްއަގުވާމީ މުބާރާތްތައް ރާއްޖޭގައި ބޭއްވުމުގެ އަމާޒުގައި ގިނަ މަސައްކަތްތަކެއް ކުރައްވާނެ ކަމަށް ވިދާޅުވެފަ އެވެ. އަދި ކުރިމަތިވެފައިވާ ކޮވިޑުގެ ހާލަތާއެކުވެސް އެންމެ އެކްޓިވް އެއް އެސޯސިއޭޝަނުގެ ގޮތުގައި ފާހަގަ ކުރެވެނީ ޓޭބަލް ޓެނިސް އެސޯސިއޭޝަނެވެ.\nކުޅިވަރު ޓޭބަލް ޓޭނިސް (ޓީޓީ) ޓޭބަލް ޓެނިސް އެސޯސިއޭޝަން އޮފް މޯލްޑިވްސް


New Normal ga school thah hulhuvey iru "paralyze" vefa !؟\nގާޒީ ސްކޫލް: ރަށްރަށުގެ ސްކޫލްތަކަށް ހާއްސަކޮށް އިތުރު ވަސީލަތްތައް ބޭނުންވޭ--\nނިއުނޯމަލްގައި ހުޅުވޭއިރު ސްކޫލުތައް "ޕެރަލައިޒް"ވެފައި!؟\n25 ޖޫން 2020 - 10:14:01\nމުޅިދުނިޔެއަށް ދިމާވެފައިވާ ބަލިމަޑުކަމަށްފަހު ސްކޫލުތައް ހުޅުވޭއިރު އެންމެ ބޮޑު ސަމާލުކަމެއް ދޭނީ ދަރިވަރުންގެ ސިއްޙީ ދުޅަ ހެޔޮކަމާއި ނަފްސާނީ ދުޅަހެޔޮކަމާއި ޓެކްނޮލޮޖީއަށް ކަމުގައި އެޑިޔުކޭޝަން މިނިސްޓަރ އައިޝަތު އަލީ ވިދާޅުވީ ސްކޫލުތައް ހުޅުވުމަށްޓަކައިވާ ތައްޔާރީ ތަކާބެހޭގޮތުން މައުލޫމާތު ދެއްވުމަށް ބޭއްވި ނޫސްވެރިންގެ ބައްދަލަވުމުގައެވެ.\nމިނިސްޓަރުގެ ވިސްނުމާ ވާހަކަ ވަރަށް ރަނގަޅެވެ. ނަމަވެސް މި ހިދުމްތައް ދިނުމަށް ބޭނުންވާ އިންސާނީ ވަސީލަތްތައް އެންމެ އެކަށީގެންވާ ގޮތަށް ރާއްޖޭގެ 73 އިންސައްތަ ސްކޫލުގައި ގާއިމްވެފައިނެތްކަމަށްވެ އެވެ. އެޑިޔޫކޭޝަން މިނިސްޓްރީގެ ސްޓެޓިސްޓިކްސް ކަންކަން އެނގިވަޑައިގަންނަވާ ބޭފުޅަކު ވިދާޅުވިގޮތުގައި ކޮންމެ އަހަރަކުވެސް ރާއްޖޭގެ ހުރިހާ ސްކޫލަކަށް، ބޭނުންވާ އަސާސީ މިންވަރަށް މަގާމްތަކާއި ޓީޗަރުން ހިމެނޭގޮތަށް ވަކިވަކިން، ސްކޫލްތަކަށް ސްޓާފް ރިކުއަރމެންޓެއް ހަދާ ސިވިލްސާވިސްގެ އެޕްރޫވަލް ހޯދައެވެ. އޭނާ ވިދާޅުވި ގޮތުގައި މިގޮތަށް އަމަލުކުރަމުން އަންނަތާ މިހާރު 25 އަހަރު ވެދާނެއެވެ.\nމީގެ ތެރޭގައި ސިއްހީ ކަންތައްތައް ބެލެހެއްޓުމަށް ހެލްތު އެސިސްޓެންޓުންނާއި ކައުންސިލިން ދިނުމަށް ކައުންސެލަރުންނާއި ޓެކްނޮލޮޖީ ކަންކަމަށް އައިޓީ ޓެކްނީޝަނުން ހިމެނިފައިވާނެކަމަށް ވެސް އޭނާ ވިދާޅުވިއެވެ. ނަމަވެސް މިނިސްޓަރު ވިދާޅުވިގޮތުން ކިޔެވުން ފެށޭއިރު ދަރިވަރުންނާއި މުވައްޒަފުންގެ ސިއްހީ ދުޅަހެޔޮކަމާއި ނަފްސާނީ ގޮތުން އެހީތެރިކަން ފޯރުކޮށް ދިނުމާއި އައިޓީ ކަންކަން ކަންކަންހައްލު ކޮށްދިނުމަށް ބޭނުންވާ މި ތިން ދާއިރާގެ މަގާމްތައް ސްކޫލު ތަކުގައި ހުރެ، ރާއްޖޭގެ 73 އިންސައްތަ ސްކޫލުތަކުގައި ހެލްތު އެސިސްޓެންޓުންނާއި ކައުންސެލަރުންނާއި އައިޓީ ޓެކްނީޝަން ކަމަށް މީހުން ހަމަޖެއްސިފައި ނެތްކަމަށް ވެއެވެ.\nސްކޫލުތައް ހިންގަވާ ބައެއް ބޭފުޅުން ވިދާޅުވިގޮތުގައި ކޮންމެ އަހަރަކުވެސް އެ މަގާމްތަކަށް މީހުން ހަމަޖެއްސުމުގެ ހުއްދަ އަކަށް އެދި އަހަރު ފެށޭ ހިސާބުން ފެށިގެން މިނިސްޓްރީގައި ތަކުރާރުކޮށް، އެދުނުކަމުގައި ވިޔަސް އަހަރު ނިމޭއިރު ވެސް އިއުލާން ކުރުމުގެ ހުއްދަ ވެސް ނުލިބޭ ފަހަރު ވަރަށް ގިނަ އެވެ. މިދިޔަ އަހަރުވެސް މުޅި އަހަރު ދިޔައީ އެގޮތަށް ކަމަށާއި އަދި މިއަހަރުވެސް ބަންދުވަންދެން ދިޔައީ މަގާމްތަކަށް ހުއްދައަށް އެދި، ހުއްދަނުލިބިކަމަށް ވެ އެވެ.\nސްކޫލުތައް ހިންގަވާ ބައެއް ބޭފުޅުން ވިދާޅުވިގޮތުގައި މިގޮތަށް ސްކޫލުގެ ވަޒީފާ އޮނިގަޑުގައި ހިމެނިފައިވާ މަގާމްތަކަށް އެދި ހުއްދަ ނުލިބިގެންނާއި ޝަރުތުގެ މައްސަލާއި މިމަގާމްތައް ހަމަނުޖެހި އޮންނަތާ 20 އަހަރަށްވުރެ ގިނަދުވަސް ވެދާނެއެވެ. އަދި މި މަގާމްތަކުގެ އިތުރުން މަސައްކަތު މީހުންނާއި އެޑްމިން މަގާމްތަކަށް މީހުން ހަމަޖެއްސުމަގައި ތަކްލީފު އުފުލަން ޖެހޭކަމަށް ސްކޫލުތަކުގެ ބައެއް ވެރިން ވިދާޅުވި އެވެ.\nހާއްސަ ގޮތެއްގައި ބައެއް ސްކޫލުތަކުގެ އެޑްމިނިސްޓޭޓަރު މަގާމް ހަމަނުޖެހުމުގެ ސަބަބުން ސްކޫލު ތަކުގައި ފައިސާ އާއި ބެހޭ މަސައްކަތް ކުރަމުންދަނީ ކިޔަވައިދިނުމާ ގުޅޭ ލީޑިން ޓީޗަރުން ކަމަށް ވެ އެވެ. އެހެން ކަމުން ކިޔަވައިދިނުމުގެ ކަންކަމަށް ބުރޫއަރާކަމަށް ވެއެވެ. އަދި ފައިސާ އާއި ގުޅޭކަންކަމުގައި މާލިއްޔަތު ގާނޫނުގައި ލާޒިމް ކުރާ ފެންވަރު މަގާމް އޮވެ މީހަކު ލާން ހުއްދަ ނެތުމުން އެކަން ގިނަ ސްކޫލުތަކުގައި ކުރަނީ މާލިއްޔަތު ގާނުނާއި ގަވައިދާ ހިލާފަށް ކަމަށް ވެ އެވެ.\nމި ފަދަ މައްސަލަތައް ހުރެ މިހާ ދުވަސް ވީއިރު މި މަގާމްތަކަށް މީހުން ހަމަޖެއްސުމަށް އެޑިޔުކޭޝަން މިނިސްޓްރީގެ އެއްވެސް ޕްލޭނެއް ނެތްކަށް އެނގެނީ އެ މިނިސްޓްރީގެ ސެކްޓަ ޕްލޭންގައި ކުރިޔަށް އޮތް ފަސް އަހަރު މި ދާއިރާތައް ކުރިއެރުވުމާއި މީހުން ބިނާކުރުމަށް ޕްލޭނެއް އެކުލެވިފައި ނެތުމުން ނެވެ. އެހެން ކަމުން ނިއުނޯމަލްގައި ކިޔެވުން ފެށޭ އިރުވެސް އަނެއްކާވެސް ސްކޫލުގެ އެހެން މުވައްޒަފުންނާއި މުދައްރިއްސުންނަށް ޖެހޭނީ ހަތް އައްތަވާޅިން ގާ ނަގާށެވެ. މިއީ ނިއުނޯމަލްގައި ކިޔަވައިދޭން ފަށާއިރު ސްކޫލްތަކުގައި ކަންކަން ހުންނަންވި ގޮތްތޯ އެވެ.\nތައުލީމްކޮރޯނާ ވައިރަސްއެޑިޔުކޭޝަން މިނިސްޓަރުއެޑިއުކޭޝަން މިނިސްޓްރީދަރިވަރުން\nއިހުމާލުވުމުން ފްލައިން ސްކޫލަށް ފިޔަވަޅު އަޅާނަން: ނަހުލާ


Barulamaanee nizaamakah dhiyumakee kurevidhaane kameh: Adam Shareef Umar\nބަރުލަމާނީ ނިޒާމަކަށް ދިއުމަކީ ކުރެވިދާނެ ކަމެއް: އާދަމް ޝަރީފް އުމަރު\n- 1 month ago5- ރިމާހް އިސާ\nސަރުކާރު ބައިބައިވެފައިވާ ކަމަށާއި އެހެންކަމުން މި ހާލަތުގައި ބަރުލަމާނީ ނިޒާމަކަށް ދިއުމަކީ ކުރެވިދާނެކަމަށް ޕީއެންސީގެ ޕާލިމެންޓްރީ ގްރޫޕްގެ ލީޑަރ އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވިދާޅުވެއްޖެއެވެ.\nއެބޭފުޅާ މިރޭ ކުރެއްވި ޓްވީޓެއްގައި ވިދާޅުވީ ސަރުކާރު ބަލިކަށިވެ، އެންމެފަހުން ބައިބައިވެފައިވާ ކަމަށެވެ. އަދި ސަރުކާރުގެ މައްޗަށް ރައްޔިތުންގެ އިތުބާރެއް ނެތްކަމަށާއި ދެން އޮތީ ދެގޮތެއްކަމަށް އެބޭފުޅާ ވިދާޅުވިއެވެ.\nއެގޮތުން ފުރަތަމަ ގޮތަކީ މިޑް ޓާމް އިލެކްޝަނަށް ދިއުން ކަމަށެވެ. އަދި ދެވަނަ ގޮތަކީ "ޕާޓީ ބަދަލުނުކުރެވޭ ގޮތެއް ގާނޫނު ބަދަލުކޮށް، ޕާލިމެންޓްރީ ނިޒާމަކަށް ރިފަރެންޑްރަމް އަކަށް ދިއުން"ކަމަށް އެބޭފުޅާ ވިދާޅުވިއެވެ.\nފާހަގަކޮށްލެވޭ ގޮތުގައި މިއީ އިދިކޮޅު ޕްރޮގްރެސިވް-ކޮންގްރެސް ކޯލިޝަންގެ އިސް ފަރާތެއް ބަރުލަމާނީ ނިޒާމަކަށް ތާއިދުކޮށް އެފަދަ މޭރުމަކުން ވާހަކަދެއްކެވި ފުރަތަމަ ފަހަރެވެ.\nޑީލެއް ހަދަނީ. ޔާމީން މިނިވަންކުރަން.\nތިމާއަށް ވެރިކަން ލިބޭ ނިޒާމު މިއިން ކޮންމެ މީހަކަށް މުހިއްމީ. މީ ޕާލަމެންޓް ލިބިގެން ގާނޫނުއަސާސީއާ ދައުލަތުގެ ތިންބާރުގެ އޮނިގަނޑު ބަދަލުކޮށް ގައުމުގެ އިން ފޮތިކޮށްގެން ވިއްކޭނެ މަގު ފަހިކުރި މީހުން.\nވިކްޓިމް ބްލޭމިންގްއަކީ ގާނޫނީގޮތުން ބޮޑު ކުށަކަށް ހަދަން ޖެހޭ: ހައިތަމް01 day ago\nހިއުމަން ޓްރެފިކިންގެ މައްސަލާގައި މެންބަރު ރިޒާ ފުލުހަށް ހާޒިރުކޮށްފި02 days ago\nބޮޑުފިނޮޅުގެ މައްސަލައިގައި އިހުމާލުވާ ހުރިހާ ފަރާތްތަކަށް ތަފާތުކުރުމެެއް ނެތި ފިޔަވަޅު އެޅެންވާނެ: ހައިތަމް05 days ago\nރިސޯޓްތަކުގައި ދިވެހިން ތިބެންޖެހޭ އަދަދު ގާނޫނަކުން އިތުރުކުރަނީ01 week ago\nޗެނަލް13ގެ މައްސަލައެއް ބްރޯޑްކޮމްއިން އަނެއްކާވެސް ބަލަން ފަށައިފި26 hours ago\nކުރީގެ ނޫސްވެރިޔާ މެންބަރު ވިޝާމް ހިމެނޭ ކޮމިޓީން މީޑިއާތައް ޖޫރިމަނާ ކުރުމަށްކުރާ މަސައްކަތުގެ ކުރީ ސަފުގައި!39 hours ago\nމާދަމާއިން ފެށިގެން މާލޭގައި ހުކުރު ނަމާދު ކުރާނެ!09 hours ago\nސައުދުﷲގެ މައްޗައް ކުރެވޭ ޖިންސީ ގޯނާގެ ތުހުމަތުގެ މައްސަލަ ފުލުހަށް ހުށަހަޅައިފި010 hours ago\nގެސްޓްހައުސް އެސޯސިއޭޝަންގެ ސެކްރެޓަރީ ޖެނެރަލްގެ މައްޗަށް ޖިންސީ ގޯނާގެ ތުހުމަތު!011 hours ago\nއިސްތިއުފާ ނުދިނުމުން މިނިސްޓަރ އަލީ ވަހީދު މަގާމުން ވަކިކޮށްފި012 hours ago\n"ޕޮއިސް ފޭމަސް ޑްރައިވާ އޮފްދަ އިޔާ 2020" އިބްރާހިމް ފުރުގާން ކާމިޔާބުކޮށްފި 1 12 hours ago\nރައީސަކަށް ހުންނަ މީހަކަށް ދައުލަތުގެ ހުރިހާ އިދާރާއަކުން ކުރާ ހުރިހާ މަސައްކަތެއް ނޭނގޭނެ"015 hours ago


"Seytu " hiyhama jahsaalee | Bithufangi\nހިނގަމުން މިދަނީ ބަރަކާތްތެރި ރަމަޞޯން މަހެވެ. މަސްތަކުގެ ތެރެއިން އެންމެ މަތިވެރި މާތް މައްސަރެވެ. އެއްބަޔަކު އަޅުކަމައިގެން އުޅެނީ އަވަދިނެތިއެވެ. ޒައްރެއްގެ މިންވަރުވެސް ހެޔޮކަމެއް ކޮއްލުމަށް ތިބީ ފެންބޮވައިގަނެފައެވެ. ކެރި ކުޅަދާނަ ކަން ލިބިގެންވާ މީސްތަކުން މިދުނިޔެ މަތީގައި އެންމެ މާތްކުރެވިފައިވާ ކައުބަތުލްﷲ ގެފުޅުގެ ކައިރީގައި ސަޖިދައެއް ޖަހާލުމަށް ވަނީ ކެތްމަދުވެފައެވެ. ނަމަވެސް ހިތާމައަކީ މުއްސަނދިންގެ ފައިސާގައި "ބުދު ކޮއްކޮ" ހެދިގެން އުޅޭ މީހުންނަށް ޖަޒުބާތުގައި ޖެހި ކުރެވޭ ނުކުރެވޭއެއް މި ބަރަކާތްތެރި މައްސަރުގައިވެސް ނޭނގޭ ކަމެވެ. މައްކާގެ ހުރުމަތްތެރި ވެގެންވާ ބިމާއި ކައުބަތުލްﷲ ގެފުޅުގެ މާތްކަން ދެނެ ނުގަނެވޭތީއެވެ.\nމާތް ﷲ ކީރިތި ޤުރުއާނުގައި ވަޙީކުރައްވާފައިވާ ބަސްފުޅެއްގެ މާނާގައި ވެއެވެ.\n"ހަމަކަށަވަރުން، މީސްތަކުންނަށްޓަކައި ފުރަތަމަ ލެއްވި ގެޔަކީ، މައްކާގައިވާ ގެފުޅުކަން ކަށަވަރެވެ. ބަރަކާތް ލައްވާފައިވާ ތަނެއްގެ ގޮތުގަ އެވެ. އަދި، ޢާލަމްތަކަށް ތެދުމަގެއް ކަމުގަ އެވެ."\nޒަމާނުންސުރެ މި ދިވެހިރާއްޖޭގެ ވެރިކަމަށް ފެންބޮވައިގެންފައިވާ ޖުމްހޫރީ ޕާޓީގެ ލީޑަރަކީ ދެއްކުންތެރި ބޭފުޅެކެވެ. "ދީލަތިކަމުގެ" ފަރުދާގައި ދިވެހިންގެ ހިތްތަށް އަތުލަމުން އަންނަ ބޭފުޅެކެވެ. ކޮންމެ އަހަރަކުވެސް އެބޭފުޅާގެ ހަރަދުގައި ކެރިފޯރުންތެރިކަން ނެތް ފަރާތްތަކުން ހައްޖާއި އުމްރާއަށް ފޮނުވައެވެ. އެގޮތުން މިއަހަރުވެސް ވީޓީވީގެ މުވައްޒަފުންތަކެއް މިވަނީ އުމްރާގެ މަތިވެރި އަޅުކަން އަދާކުރުމަށް ފޮނުވާފައެވެ. ނަމަވެސް ހިތާމައަކީ މި ޖުމްހޫރޫ ޕާޓީގެ "ބުދު ކޮއްކޮ"މެނަށް މި ތިބެވުނީ ކޮންފަދަ މާތް ބިމެއްގައި ކޮންފަދަ މާތް ތަނެއްގައިކަންވެސް ދެނެގައްނަން ނޭގުމެވެ.\nމަތީގައިވާ ދެ ތަސްވީރަށް ވިސްނާލަ ބައްލަވާށެވެ. ކާޑު ބޯޑުގައި މާކަރަކުން " ޔާ ﷲ ! ޔާމީން ފިރުއައުނުގެ ވެރިކަން ހަލާކުކޮއްދެއްވާންދޭވެ " ލިޔެ ކައުބަތުއްﷲ ގެފުޅަށް ފުރަގަސްދީގެން ޖުމްހޫރީ ޕާޓީގެ " އެކްޓިވިސްޓުން ނަގާފައިވާ ތަސްވީރެކެވެ. އެންމެ މާތް ބިމުގައި އަމިއްލަ އަނބިދަރިންނާ މައިންބަފައިންނަށް ހެޔޮ ދުއާކޮއް ފާފަ ފުއްސެވުމަށް އެދި ދެންނެވުމުގެ ބަދަލުގައި ކުރަން އެނގުނީ ބަދުދުއާ ހެއްޔެވެ؟ މުސްކުޅިވެ ގައިބާރުދެރަވެ "އަދުތޯ މާދަންތޯ" ވި ދުވަހު އުމްރާއެއްގެ މަތިވެރި އަލުކަމަށް ދެވުމުން ފާފަފުއްސަވާ ދަރިންނަށް ހެޔޮދުއާއެއް ކޮއްލުމުގެ ބަދަލުގައި ކުރަން އެނގުނީ ބަދުއާހެއްޔެވެ؟\n”އަދި ޘަވާބުލިބުމުގެ ތަނެއްކަމުގައްޔާއި، އަމާންކަން ލިބިގެންވާ ތަނެއްކަމުގައި މީސްތަކުންނަށްޓަކައި ތިމަންރަސްކަލާނގެ ކަޢުބަތުﷲ ގެފުޅުލެއްވިހިނދު ހަނދުމަކުރާށެވެ.”\nމިފަދަ މާތް ބިމެއްގައި ކުރަން މިއީ ހިތާމަ ހުރި ކަންކަމެވެ. ކޮންމެ ބަޔަކު ކުރިނަމަވެސް މިއީ " ސަޅި " ކަމެއް ނޫނެވެ. މިކަމުގެ ސަބަބުން ޔާމީން އަށް ކުރާނޭ ގެއްލުމެއް ނެތޭ ބުންޏަސް ދޮގަކަށް ނުވާނެއެވެ. ރައީސް ޔާމީން ކުރަނީ ތިޔަބުނާ "އަނިޔާ ވެރިކަމެއް" ނަމަ މި ވެރިކަން ނިމިދިޔަތާ ކިތަންމެ ދުވަހެކެވެ. އެހެންކަމުން މިއީ މިފަދަ މާތް ބިމެއްގައި ކޮންމެ ޕާޓީއެއް ކޮންމެ މީހަކު ކުރި ނަމަވެސް ވަރަށް "ކަޑަ" ކަމެކެވެ. ދެއްކުންތެރިކަމުގެ އަމަލެކެވެ. އުމްރާއަށް ފޮނުވި "ސޭޓު" ހިތްހަމަ ޖައްސާލަން ކުރި ކަމެކެވެ.


Kiara ah Salman dhin naseyhayi\nކިއާރާ އަދުވާނީ އާއި ސަލްމާން ޚާން\nފާއިތުވީ ދެ އަހަރުއްސުރެ ރިލީޒްކުރި ކިއާރާ އަދުވާނީގެ ގިނަ ފިލްމުތަކެއް ކާމިޔާބުވެ ހީނުކުރާ ވަރުގެ ކުރިއެރުން އޭނާގެ ކެރިއަރަށް ވަނީ ލިބިފަ އެވެ. ބޮކްސް އޮފީހުގައި ކިއާރާގެ ފިލްމުތަކުގެ ޕާފޯމަންސް ރަނގަޅުވުމުގެ ނަތީޖާއެއްގެ ގޮތުން ކުޅޭނެ ރަނގަޅު ފިލްމުތަކެއް ވެސް ކިއާރާ އަށް ލިބިފައި ވެއެވެ.\nދާދިފަހުން ފިލްމްފެއާއަށް ދިން އިންޓަވިއު އެއްގައި ކިއާރާ ބުނީ އޭނާއަށް މިހާތަނަށް އެންމެ ރަނގަޅު ނަސޭހަތެއް ދިނީ ސަލްމާން ޚާން ކަމަށެވެ.\n"ސަލްމާން ބުނި ބުރަކޮށް މަސައްކަތް ކުރާށޭ. އަދި މާ އަނގަ ގަދަ ނުކޮށް އަމިއްލަ ގާބިލްކަން މަސައްކަތުން ދައްކާށޭ،" ކިއާރާ ބުންޏެވެ.\nމިއީ ކިއާރާއަށް ސަލްމާން ނަސޭހަތްދިން ހަމަ އެކަނި ފަހަރެއް ނޫނެވެ. ސަލްމާން އަބަދުވެސް ހުނަރުވެރި އާ އެކްޓަރުންނަށް ހިތްވަރުދީ ހަދަ އެވެ. އަދި އެހީއަށް ބޭނުންވެއްޖެ އެކްޓަރެއްގެ ކެރިއަރަށް ކުރިއެރުން ގެނެސްދޭން ވެސް މަސައްކަތް ކޮށްދެ އެވެ.\n"އިންދޫ ކީ ޖަވާނީ" ގެ ބަތަލާ ބުނީ އޭނާގެ އަސްލު ނަން ބަދަލުކުރީ ވެސް ސަލްމާންގެ އެދުމުގެ މަތިން ކަމަށެވެ. ކިއާރާގެ އަސްލު ނަމަކީ އާލިޔާ އެވެ. ނަމަވެސް ބޮލީވުޑްގައި މިހާރު ވެސް މަސައްކަތްކުރާ މަޝްހޫރު ތަރިއަކަށް އާލިއާ ކިޔާތީ އެނޫން ނަމެއް ކިޔަން ސަލްމާން މަޝްވަރާ ދިނީ އެވެ.\nފިލްމުފެއާ އިންޓަވިއުގައި ކިއާރާ ވަނީ އޭނާގެ ޒާތީ ދިރިއުޅުމާ ގުޅޭ ބައެއް ސުވާލުތަކަށް ވެސް ޖަވާބު ދީފަ އެވެ.\nއެކްޓަރު ސިދާރްތު މަލްހޯތުރާ އާއި ކިއާރާގެ ލޯބީގެ ގުޅުމެއް އޮންނަ ކަމަށް ވާހަކަ ދެކެވެ އެވެ. އެ ވާހަކަތައް ދެކެވެނީ ދެ މީހުން އެކުގައި ޑިނާ ޑޭޓް ތަކަށާއި ޗުއްޓީ ހޭދަކުރަން ގޮސް އުޅެނިކޮށް ނަގާފައި ހުންނަ ފޮޓޯތައް ސޯޝަލް މީޑިއާއިން ފެންނާތީ އެވެ. ނަމަވެސް ކިއާރާ ވެސް ސިދާރްތު ވެސް އެމީހުންގެ ގުޅުމާ ބެހޭ ގޮތުން މިހާތަނަށް އެއްވެސް ވާހަކައެއް ނުދައްކަ އެވެ.\nނަމަވެސް މިފަހަރުގެ އިންޓަވިއުގައި ސިދާރްތު އާ ލޯބީގެ ގޮތުން ގުޅިގެން އުޅޭ ކަމަށް ކިއާރާ ކަނޑައެޅިގެން ނުބުނި ނަމަވެސް އޭނާ އާއި ސިދާރްތު ރައްޓެހިވެގެން އުޅޭކަމުގެ އިޝާރާތެއް ދިނެވެ.\nލޯބިވެރިޔާ އޭނާއަށް ބޭވަފާތެރިވީކަން އެނގިއްޖެނަމަ ހަދާނީ ކިހިނެއްތޯ ވެސް ކިއާރާ އާ މި އިންޓަވިއުގައި ސުވާލު ކުރި އެވެ. ކިއާރާ ބުނީ އޭނާ ބްލޮކް ކޮށްލުމަށްފަހު ދުވަހަކުވެސް ދެން އެނބުރި އޭނާއާ ދިމާލަށް ނުބަލާލާނެ ކަމަށެވެ. އެ ފަދަ ކަމެއް ދިމާވެއްޖެނަމަ އެކަން ދުވަހަކުވެސް ހަނދާން ނައްތާ ނުލެވޭނެ ކަމަށާއި ލޯބީގެ ގުޅުމެއްގައި އެއީ އެއްގޮތަކަށް ވެސް ބަލައިގަނެވޭނެ ކަމެއް ނޫން ކަމަށް ވެސް ކިއާރާ ބުންޏެވެ.\nކިއާރާ އާއި ސިދާރްތު އެކުގައި ކުޅޭ ފުރަތަމަ ފިލްމު "ޝޭރްޝާހް" އަންނަ ޖުލައި މަހުގެ2ވަނަ ދުވަހު ރިލީޒްކުރަން ދަނީ ތައްޔާރު ވަމުންނެވެ. މިއީ ކާރްގިލް ހަނގުރާމައިގެ ހީރޯ ވިކްރަމް ބަޓްރާގެ ބައޮޕިކް އެކެވެ. ސިދާރްތު މި ފިލްމުގައި ކުޅެނީ ވިކްރަމްގެ ރޯލެވެ.\nމި ފިލްމުގެ އިތުރަށް ވެސް ކިއާރާގެ ގިނަ ފިލްމުތަކެއް މިހާރު ކުރިޔަށް އެބަދެ އެވެ. އޭގެ ތެރޭގައި ކާރްތިކް އާރްޔަން އާއެކު ކުޅޭ "ބޫލް ބުލައްޔާ 2"، ވަރުން ދަވަން އާއެކު ކުޅޭ "ޖުގް ޖުގް ޖިޔޯ" ހިމެނެ އެވެ.\nސަލްމާން ހާން ކިއާރާ އަދުވާނީ


Bodu vakkamaai Maruge massalathakugai shaamiluvaa faraaithakuge...\nބޮޑު ވައްކަމާއި މަރުގެ މައްސަލަތަކުގައި ޝާމިލުވާ ފަރާތްތަކުގެ ނަންތައް ހާމަ ކުރުމަށް ގޮވާލާ ކުއްލި މައްސަލައެއް\nމި މައްސަލަ މަޖިލީހަށް ހުށަހެޅުއްވީ ހެންވޭރު ހުޅަނގު ދާއިރާގެ މެމްބަރު ހަސަން ލަތީފް\nމި މައްސަލަ މަޖިލީހުން ބަލައިގަތީ 42 މެމްބަރުންގެ ވޯޓާއި އެކު\nރައްޔިތުން އެމްޑީޕީއަށް ވޯޓު ދިނީ އެ ފަރާތްތަކަށް ފިޔަވަޅު އެޅުމަށް\nކ. މާލެ | 23 އޮކްޓޯބަރ 2019 | ބުދަ 10:10 | 4,653\nހެންވޭރު ހުޅަނގު ދާއިރާގެ މެމްބަރު ހަސަން ލަތީފް - ރައްޔިތުންގެ މަޖިލިސް\nމޯލްޑިވްސް މާކެޓިންގް އެންޑް ޕަބްލިކް ރިލޭޝަންސް (އެމްއެމްޕީއާރުސީ)ގެ ޚިޔާނާތުގެ މައްސަލައިގައި ހިމެނޭ އެންމެހާ ފަރާތްތަކާއި ގޮތްނޭނގޭ ގޮތަށް ގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަތަކަުގައި އެކިގޮތްގޮތުން ޝާމިލުވެފައިވާ ފަރާތްތަކުގެ ނަންތައް ހާމަކޮށް އެ ފަރާތްތަކަށް ވަގުތުން ވަގުތައް ފިޔަވަޅުއެޅުމަށް ގޮވާލާ ކުއްލި މައްސަލައެއް ރައްޔިތުންްގެ މަޖިލީހަށް ހުށަހަޅައިފިއެވެ.\nމި މައްސަލަ މަޖިލީހަށް ހުށަހެޅުއްވީ ހެންވޭރު ހުޅަނގު ދާއިރާގެ މެމްބަރު ހަސަން ލަތީފް އެވެ. މި މައްސަލަ މަޖިލީހުން ބަލައިގަތީ 42 މެމްބަރުންގެ ވޯޓާއި އެކުއެވެ.\nމައްސަލަ ހުށަހަޅުއްވަމުން މެމްބަރު ލަތީފް ވިދާޅުވީ 2018 ވަނަ އަހަރުގެ ރިޔާސީ އިންތިޚާބުގަޔާއި 2019 ވަނަ އަހަރުގެ ރައްޔިތުންގެ މަޖިލީހުގެ އިންތިހާބުގައި މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އަށް ރައްޔިތުންގެ އަގުލަބިއްޔަތާއި ތާއީދު ލިބުނީ ދައުލަތުގެ ޚަޒާނާއިން ވައްކަން ކުރި މީހުންނާއި މެދު ފިޔަވަޅު އަޅާ، ގޮތް ނޭނގޭ ގޮތަށް ގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަތަކުގައި ޝާމިލުވާ މީހުން ދެނެގަނެ، އެމީހުންނާއި ދޭތެރޭ ފިޔަވަޅު އެޅުމުގެ ބޭނުމުގައި ކަމަށެވެ.\nއެމްއެމްޕީއާރުސީގެ ޚިޔާނާތުގެ މައްސަލައިގައި ޝާމިލުވާ ފަރާތްތަކުގެ ތެރޭގައި ދައުލަތުގެ ވަޒީރުންނާއި ކޯޓުތަކުގެ ފަނޑިޔާރުންނާއި ރައްޔިތުންގެ މަޖިލީހުގެ މެމްބަރުންނާއި އަދި އެނޫނަސް ބައިވަރު ފަރާތްތައް ހިމެނޭ ކަމަށް ޕްރޮސެކިއުޓަރ ޖެނެރަލް އައިޝަތު ބިޝާމް ހޯމަ ދުވަހު ރައްޔިތުންގެ މަޖިލީހުގެ މާލިއްޔަތު ކޮމެޓީއަށް ހާޒިރުވެ، ވަނީ ވިދާޅުވެފައެވެ. އެކަމާއި ގުޅިގެން އެ ޚިޔާނާތުގައި ބައިވެރިވި ފަރާތްތައް ދެނެގަނެ ގަތުމަށް ދިވެހި ރައްޔިތުން ތިބީ ކެތް މަދުވެފައި ކަމަށާއި އެފަރާތްތަކުގެ ތަހުގީގުތައް ހިންގައި އިންސާފު ގާއިމު ކުރުމަށް އަބަދުމެ ދިވެހި ރައްޔިތުން އެދެމުންދާ ކަމަށް މެމްބަރު ލަތީފް ވިދާޅުވިއެވެ.\nހަސަން ލަތީފް ވިދާޅުވި ގޮތުގައި ރައްޔިތުންގެ މަޖިލީހުގެ 170 ވަނަ މާއްދާގެ ދަށުން ކުއްލި މައްސަލަ ހުށަހެޅުމުގެ ބޭނުމަކީ ގޮތްނޭނގޭ ގޮތަށް ގެއްލުވާލާފައިވާ މީހުންނާއި މަރާލާފައިވާ މީހުންގެ މައްސަލަތަކުގައި އެކި ގޮތްގޮތުން ޝާމިލުވާ ފަރާތްތަކަކީ ކޮބައިކަން ދެނެގަނެ އެ މީސްމީހުން ގެ މައްޗަށް ފިޔަވަޅު އެޅުމަށް އިންތިހާއަށް ބޭނުންވެފައިވާތީއެވެ.\nކުއްލި މައްސަލަ ހުށަހެޅުއްވުމަށް ފުރުސަތު ދެއްވުމުގެ ކުރިން ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވީ ދެ މެމްބަރަކު ދެ ކުއްލި މައްސަލައެއް ހުށަހަޅުއްވާފައި ކަމަށެވެ. އެއީ ހެންވޭރު ހުޅަނގު ދާއިރާގެ މެމްބަރު ހަސަން ލަތީފްގެ އިތުރުން ނޮޅިވަރަމް ދާއިރާގެ މެމްބަރު މުހައްމަދު ނަޝީދު ކަމަށެވެ. ނަމަވެސް މެމްބަރު ނަޝީދު ހުށަހެޅުއްވި މައްސަލަ ބަލައިނުގަނެވޭ ކަމަށް ރައީސް ނަޝީދު ވިދާޅުވިއެވެ. ރައީސް ނަޝިދު ވިދާޅުވީ އެއީ އެ ކުއްލި މައްސައަކީ މި ދައުރުގައި އެއްފަހަރު ބަލައިގަނެވޭނެ މައްސަލައެއް ކަމަށެވެ.\nރައީސް ނަޝީދު ވިދާޅުވީ މަޖިލީހުގެ ގަވާއިދުގެ 175 ވަނަ މާއްދާގައި، ކުއްލި މައްސަލައަކަށްވާ ސިފަތައް ބައްލަވާލެއްވުމުން ވަކިން ޚާއްސަކޮށް ކަމަކާއި ގުޅިގެން އެދައުރެއްގައި މަޖިލީހުގައި ބަހުސްކުރެވިފައިވާ މައްސަލައެއް އަލުން އުފަން ކުރުމަށް ހުށަހެޅޭ މައްސަލައަކަށް ވެގެން ނުވާނެ ކަން އެނގިލައްވާނެ ކަމަށެވެ.


އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް ގެނައި އިސްލާޙު ތަސްދީގުކުރައްވައިފި – Hathaavees\nއިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް ގެނައި އިސްލާޙު ތަސްދީގުކުރައްވައިފި\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް/ ފޮޓޯ- ރައީސް އޮފީސް\nރައީސް އިބްރާހީމް މުހައްމަދު ސޯލިހް، ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ނުވަ ވަނަ އިސްލާހު ގެނައުމުގެ ބިލު ތަސްދީގުކުރައްވައިފިއެވެ.\nމި ބިލަކީ، މި ހިނގާ ޑިސެންބަރު މަހުގެ6ވަނަ ދުވަހު ބޭއްވި ރައްޔިތުންގެ މަޖިލީހުގެ މި އަހަރުގެ ތިންވަނަ ދައުރުގެ 27 ވަނަ ޖަލްސާގައި ފާސްކުރެއްވި ބިލެކެވެ.\nމި އިސްލާހުގެ ދަށުން ކައުންސިލްތަކުގެ ސިޔާސަތުތަކާއި އުޞޫލުތަކާއި ޤަވާޢިދުތައް ކަނޑައެޅުމާއި ތަންފީޒުކުރުމުގައި ފުރިހަމަ ކުރަންޖެހޭ އިޖުރާއަތުތަކާއި، ލޭންޑް ޔޫޒް ޕްލޭނުގައި ކައުންސިލްތަކާއި ސިޓީތަކުން ހިމަނަންޖެހޭ މައުލޫމާތުތައް ބަޔާންކޮށްފައިވެއެވެ. އަދި ކައުންސިލްތަކަށް ދެވޭ ހިލޭ އެހީގެ ފައިސާ ބޭނުންކުރުމުގައި ޢަމަލުކުރަންވީ ގޮތް ބަޔާންކުރާ ގަވާއިދު ހަދަން ވާނީ މި ޤާނޫނުގެ ދަށުން މިނިސްޓްރީ އޮފް ފިނޭންސްއިން ކަމުގައި ބަޔާންކޮށްފައިވެއެވެ.\nމީގެއިތުރުން، މި އިސްލާހާއެކު އެކިއެކި މާއްދާތަކަށް ގެނެވިފައިވާ ބަދަލުތަކާއެކު، އެ މާއްދާތަކާ ތަޢާރުޟުވާ ބައެއް މާއްދާތައް ވަނީ އުނިކޮށްފައެވެ. އަދި މިހާރު ޢަމަލުކުރަމުންދާ ޤާނޫނުތަކުގެ ތެރެއިން މި ޤާނޫނާއި މި ޤާނޫނުގެ މަޤްޞަދުތަކާއި ތަޢާރުޟުވާ ޤާނޫނުތައް ފާހަގަކޮށް މި ޤާނޫނަށް ޢަމަލުކުރަން ފަށާ ތާރީޚުން ފެށިގެން ހަ މަސްދުވަހުގެ ތެރޭގައި އެ ފަދަ ޤާނޫނުތަކަށް އިޞްލާޙު ގެނައުމަށްޓަކައި ދައުލަތުގެ ބަންޑާރަނައިބު ރައްޔިތުންގެ މަޖިލީހަށް ހުށަހަޅުއްވަންވާނެ ކަމުގައި ބަޔާންކޮށްފައިވެއެވެ.\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނަށް ނުވަވަނަ އިސްލާހު ގެނައުމުގެ ބިލު ރައީސުލްޖުމްހޫރިއްޔާ ތަސްދީޤުކުރެއްވުމާއެކު، އެ ޤާނޫނު މިއަދު ވަނީ ދިވެހިސަރުކާރުގެ ގެޒެޓުގައި ޝާއިޢުކުރައްވާ، ޢަމަލުކުރައްވަން ފައްޓަވާފައެވެ.


ކުޅިވަރު - ޑޭވިޑް ޑެހެއާ\nޔުނައިޓެޑަށް ކުޅެމުން މިދަނީ ވަރަށް ހިތްހަމަޖެހިގެން ހުރެ: ޑެހެއާ\nޑެހެއާ ވަނީ ޔުނައިޓެޑަށް މި ސީޒަނުގައި މިވީތަނަށް 29 މެޗު ކުޅެދީފަ\nދަނޑުމަތީގައި މިހާރު ރަނގަޅު ކުޅުމެއް އަންނަނީ ދެއްކެމުން، ޔުނައިޓެޑްގެ ޖޯޒީގައި ކުޅެން ފަހުރުވެރިވެ އުފާވޭ: ޑެހެއާ\nކ. މާލެ 25 ޖެނުއަރީ 2017 | ބުދަ 09:13 1,681\nޔުނައިޓެޑްގެ ކީޕަރު ޑެހެއާ - ގޫގުލް\nމެންޗެސްޓާ ޔުނައިޓެޑަށް ކުޅެމުން ދަނީ ވަރަށް ހިތްހަމަޖެހިގެން ކަމަށް އެޓީމަށް ކުޅެމުން އަންނަ ސްޕެއިންގެ ކީޕަރު ޑޭވިޑް ޑެހެއާ ބުނެފި އެވެ.\nޔުނައިޓެޑް ޓީވީ އަށް ދިން އިންޓަވިއުއެއްގައި ޑެހެއާ ބުނީ ދަނޑުމަތީގައި މިހާރު ރަނގަޅު ކުޅުމެއް އޭނާ އަށް ދެއްކެމުން އަންނަ ކަމަށާއި، ޔުނައިޓެޑްގެ ޖޯޒީގައި ކުޅެން ފަހުރުވެރިވެ އުފާވާ ކަމަށެވެ.\nއެގޮތުން ޑެހެއާ ބުނީ މިހާރު އޭނާ ހުރި ލެވެލްގައި މި ސީޒަން ނިންމާލަން ބޭނުންވާ ކަމަށާއި، އެހެންނަމަވެސް އެކަމަށް ވަރަށް ބުރަ މަސައްކަތްކުރަން ޖެހޭ ކަމަށެވެ. އޭނާ ބުނީ ކްލަބްވެސް ރަނގަޅުވަމުން އަންނަ ކަމަށެވެ.\nޔުނައިޓެޑްގެ ކުޅުމާ ބެހޭގޮތުން ޑެހެއާ ބުނީ ޓީމުން ކުރާ ޑިފެންޑިން ވަރަށް މޮޅު ކަމަށާއި، ގިނަ ވަގުތު މެޗުތަކުގައި ބޯޅަ ކޮންޓްރޯލްކޮށްގެން ކުޅެނީވެސް ޔުނައިޓެޑް ކަމަށެވެ. އެގޮތުން ޔުނައިޓެޑަށް ހަމަލާއުފައްދަން ފުރުސަތު މަދުން ލިބި ބައިކޮޅަށް ވަންނަ ލަނޑުތައް މަދުވެގެންދާ ކަމަށްވެސް އޭނާ ވަނީ ބުނެފައެވެ.\nމި ސީޒަނަށްފަހު ޔުނައިޓެޑް ދޫކޮށްލާނެ ކަމަށް ބެލެވޭ ޑެހެއާ ހޯދުމާ ގާތަށް މިދިޔަ ސީޒަނުގައި ރެއާލް މެޑްރިޑް ދިޔަ އެވެ. އެހެންނަމަވެސް ޔުނައިޓެޑުން އަދި ރެއާލް އިން ކުރަންޖެހޭ ބައެއް އިދާރީކަންތައް ފުރިހަމަނުވެގެން ޓްރާންސްފާ ކުރެވޭ ގޮތް އެންމެ ފަހުވަގުތު ނުވި އެވެ.\nދުނިޔޭގެ ނަން މަޝްހޫރު ގިނަ ކްލަބްތަކުން ހޯދުމަށް މަސައްކަތްކުރަމުން އަންނަ ޑެހެއާ ވަނީ ޔުނައިޓެޑަށް މި ސީޒަނުގައި މިވީތަނަށް 29 މެޗު ކުޅެދީފައެވެ.


SunOnline: Kandheh gai Thulusdhoo in Hinmafuttah dhiya tourist aku huttuvaifi\nކަނދެއްގައި ތުލުސްދޫއިން ހިންމަފުއްޓަށް ދިޔަ ފަތުރުވެރިޔަކު ހުއްޓުވައިފި\nމުހައްމަދު މުޒައްޔިން ނާޒިމް 29 Jan 2020, 22:36\nސްޓޭންޑް އަޕް ޕެޑަލްކުރުމުގައި ބަޔަކު ހަރަކާތްތެރިވަނީ -- ފޮޓޯ/ ކޮކޯ ކަލެކްޝަން\nކަނދެއްގައި ކ. ތުލުސްދޫއިން އެއަތޮޅު ހިންމަފުއްޓަށް ދިޔަ ފަތުރުވެރިއަކު ހުއްޓުވައި، ފުލުހުން އެހީތެރިކަން ފޯރުކޮށްދީފި އެވެ.\nހިންމަފުއްޓަށް ދިޔުމަށްޓަކައި ކަނދެއްގައި އެ ފަތުރުވެރިޔާ ތުލުސްދޫ އިން ފުރީ މިއަދު ހަވީރު 5:45 ގައެވެ.\nފުލުހުން މިރޭ ބުނީ، ކަނދެއްގައި ހިންމަފުއްޓަށް ދިޔުމަށްފުރި ފިރިހެން ފަތުރުވެރިޔަކު އިރުއޮއްސި އަނދިރިވުމުގެ ކުރިން އޭނާ ހިންމަފުއްޓަށް ހަމައަށް ނުފޯރާނެ ކަމުގެ މައުލޫމާތު ފުލުހުންނަށް ލިބުނު ކަމަށެވެ. އަދި އެ މައުލޫމާތު ލިބުމުން ހިންމަފުށި ކައިރީ ކަނޑުމަތިން އެމީހާ ހޯދައި އެހީތެރިކަން ފޯރުކޮށްދީފައިވާނެ ކަމަށް ފުލުހުން ބުންޏެވެ.\n"މީހާ ފެނުނު އިރު މީހާގެ ހާލު ރަނގަޅު،" ފުލުހުން ބުންޏެވެ.\nފުލުހުން ބުނީ އެ ހާދިސާއާ ގުޅިގެން ބަލަން ޖެހޭ ކަންކަން ބަލަމުންދާ ކަމަށެވެ. އަދި ގެސްޓް ހައުސްތަކާއި ވޯޓާ ސްޕޯޓްސް ސެންޓަރު ތަކާއި ގުޅިގެން ފަތުރުވެރިންގެ ރައްކާތެރިކަމަށް އަޅަން ޖެހޭ ފިޔަވަޅުތައް އެޅުމުގެ މަސައްސަކަތް ކުރަމުންދާ ކަމަށް ފުލުހުން ބުންޏެވެ.\nތުލުސްދޫއިން ފުރައިގެން ހިންމަފުއްޓަށް ޕެޑަލް ބޯޑުގައި ދިޔަ ޓުއަރިސްޓަކު ފުލުހުން ހުއްޓުވައި އެހީތެރިކަން ފޯރުކޮށްދީފައިވާއިރު، އެ ދެރަށް ދެމެދުގައި ހަ މޭލަށްވުރެ ދިގު ރާސްތާއެއް އޮވެއެވެ. ތުލުސްދޫއާ ހިންމަފުށި ދޭތެރޭ ހުރާ އަދި ކަނިހުރާ ރިސޯޓުވެސް އޮވެއެވެ.\nވައްކަމުގެ ތުހުމަތުގައި މީހަކަށް އަނިޔާކުރި މައްސަލަ ބަލަނީ


Lanka in 400 Million Dolaruge Curency Swap Dharani India ah Dhahkaifi\nސެންޓްރަލް ބޭންކް އޮފް ސްރީ ލަންކާ: 400 މިލިއަން ޑޮލަރު ދައްކައި ވަނީ ހަލާސްކޮށްފައި\nލަންކާ އާއި އިންޑިއާއާ ދެމެދު މިދިއަ އަހަރު ޖުލައިގައި ހެދި ކަރަންސީ ސްވޮޕް އެއްބަސްވުމުގެ ދަށުން ލަންކާއިން ނެގި 400 މިލިއަން ޑޮލަރު އިންޑިއާއަށް ދައްކައި ހަލާސްކޮށްފި ކަމަށް ލަންކާއިން ބުނެފި އެވެ. އެެހެން ކަމުން އިންޑިއާއަށް މިހާތަނަށް ދައްކަންޖެހިފައިވާ ހުރިހާ ދަރަންޏެއް އަދާ ކުރެވުނީ ކަމަށް ވެސް ލަންކާއިން ބުނެ އެވެ.\nމިމުއާމަލާތާ ގުޅޭ ގޮތުން މީޑިއާގައި ހުރި ވާހަކަތަކަށް ބަލާއިރު، ލަންކާއިން އަވަސް އަރުވާލައިގެން ދަރަނި ދެއްކީ ރިޒާވް ދަށްވަމުން އަންނާތީ އެވެ. ކަންތައް ހިނގާ ގޮތުން ފަހަރެއްގައި ލަންކާއަށް އެ ދަރަނި ނުދެއްކިދާނެތީ އެވެ. އެހެން ނަމަމެސް، މަޝްވަރާ ކޮށްގެން މުއްދަތު ދަންމާލެވެން އޮތް އެހީތެރި ކަމެއްގައި ލަންކާގެ ސިޔާސީ މަސްރަހު ބައްޓަންވަމުން އަންނަ ގޮތް ވެސް ވަނީ މިކަމުގެ ތެރެ އަށް ވަދެ، ކޮލޮމްބޯ ޕޯޓާ ގުޅުވާފަ އެވެ.\nލަންކާގެ ބޮޑުވަޒީރު މަހިންދަ ރާޖަޕަކްސަ މިދާކަށް ދުވަހު ނޫސްވެރިންނަށް ވިދާޅުވީ ކޮލޮމްބޯ ޕޯޓް "އީސްޓާން ކޮންޓެއިނާ ޓާމިނަލް" (އީސީޓީ) ވިއްކާ ނުލައްވާނެ ކަމަށެވެ. އަދި ގައުމުން ބޭރު އެއްވެސް ކުންފުންޏަކަށް ވެސް އީސީޓީ ކުއްޔަށް ވެސް ނުދެއްވާނެ ކަމަށެވެ.\nއީސީޓީއާ ބެހޭ ގޮތުން މިހާރު އިވެނީ ޕްރޮޖެކްޓް ހިންގަން ކުރިންވި އެއްބަސްވުން ލަންކާއިން އުވާލައި ވާހަކަ އެވެ. މިއެއްބަސްވުމުގެ ބައިވެރިންގެ ތެރޭގައި އިންޑިއާ އަދި ޖަޕާން ހިމެނޭ ކަމަށް ބުނެވެ އެވެ.\nސެންޓްރަލް ބޭންކް އޮފް ސްރީ ލަންކާ (ސީބީއެސްއެލް) އިން ކުރި ޓްވީޓެއްގައި ބުނެފައި ވަނީ ދަރަނި އަދާކުރީ މަޖުބޫރު ކަމެއް އޮވެގެން ނޫން ކަމަށާއި ދަރަނި އަވަސްކުރަން ވެސް ޕްރެޝަނެއް ނެތް ކަމަށެވެ.


KRH ge massala hallukuran dhin mudhathu hamavejje | Mihaaru\nކުޅުދުއްފުށީ ހޮސްޕިޓަލް: އެތަން ހިންގަން އުފެއްދި ކުންފުނީގެ ހިއްސާދާރުންގެ މެދުގައި ބޮޑެތި މައްސަލަތަކެއް ވަނީ އުފެދިފައި.-- ފޮޓޯ: ކުޅުދުއްފުށީ.ކޮމް\nކުޅުދުއްފުށީ ހޮސްޕިޓަލްގެ މައްސަލަ ހައްލުކުރަން ދިން މުއްދަތު ހަމަވެއްޖެ\n16 ޖެނުއަރީ 2018 - 14:16 1 comment\nހދ. ކުޅުދުއްފުށީ ހޮސްޕިޓަލް ހިންގަން އުފެއްދި ކުންފުނި، ނޫރުލް އިސްލާމް އިންޓަނޭޝަނަލް (އެންއައިއައި)ގެ ހިއްސާދާރުންގެ މެދުގައި ޖެހުނު މައްސަލަ ހައްލުކުރަން ހެލްތު މިނިސްޓްރީން ދިން 10 ދުވަހުގެ މުއްދަތު މިދިޔަ އާދީއްތަ ދުވަހުގެ ނިޔަލަށް ހަމަވެއްޖެ އެވެ.\nއިންޑިއާގެ ނިމްސް ހޮސްޕިޓަލް ވެސް ހިންގާ ނޫރުލް އިސްލާމް އެޑިއުކޭޝަނަލް ޓްރަސްޓްގެ 80 ޕަސެންޓް ހިއްސާ އޮންނަ އެންއައިއައިއާ ކުޅުދުއްފުށީ ހޮސްޕިޓަލް ހަވާލުކުރީ 50 އަހަރަށެވެ. މައްސަލަ ޖެހިގެން އުޅެނީ އެ ކުންފުނީގެ ދެ ހިއްސާދާރުން ކަމަށްވާ ފައިޒަލް ޚާން އާއި އަލީ އުސައިދާ ދެމެދެވެ.\nހޮސްޕިޓަލް ހިންގުމުގައި ކޮރަޕްޝަން ހިންގާފައިވާ ކަމުގެ ތުހުމަތު އެއް ބޭފުޅަކު ގެންދަވަނީ އަނެއް ބޭފުޅެއްގެ އިސްތަށިފުޅުގައި އަޅުވަމުންނެވެ. ކޮރަޕްޝަންގެ މި މައްސަލަ އެންޓި ކޮރަޕްޝަން ކޮމިޝަން (އޭސީސީ) އިން އަންނަނީ ބަލަމުންނެވެ.\nހެލްތު މިނިސްޓްރީން ބުނެފައި ވަނީ، 10 ދުވަހުގެ ތެރޭގައި މައްސަލަތައް ހައްލު ނުވެއްޖެ ނަމަ، އެއްބަސްވުން އުވާލާނީތޯ ނުވަތަ ދެން ހޮސްޕިޓަލުގެ ޚިދުމަތްތައް ކުރިއަށް ދާނެ ގޮތެއް ކަނޑައަޅާނެ ކަމަށެވެ. ހެލްތު މިނިސްޓްރީގެ ނިންމުން އަދި އާއްމެއް ނުކުރެ އެވެ.\nKulhudhuffushi hospital massala halluvejje kamah angaifi\nއެންއައިއައިގެ އޮފިޝަލަކު މިއަދު ވިދާޅުވީ ހެލްތު މިނިސްޓްރީގެ ނިންމުން އެ ކުންފުންޏަށް އަދި އަންގާފައި ނުވާ ކަމަށެވެ. ދިމާވި މައްސަލަތައް މިހާރު ހައްލުކޮށް، ލިޔުމުން މިނިސްޓްރީ އަށް ފޮނުވާފައިވާ ކަން އޭނާ ފާހަގަކުރެއްވި އެވެ.\nއޭނާ މިހެން ވިދާޅުވިއަސް ދިވެހި ހިއްސާދާރު، އުސައިދު ވިދާޅުވެފައި ވަނީ، އެއްވެސް މައްސަލައެއް އަދި ހައްލު ނުވާ ކަމަށެވެ. ކުންފުނީގެ ވަކި ބަޔަކު ބޭއްވި ބައްދަލުވުމަކަށް ފަހު، މިނިސްޓްރީ އަށް ލިއުމެއް ފޮނުވިއަސް އެއީ ސައްހަ ލިއުމެއް ނޫން ކަމަށް އޭނާ ވަނީ ވިދާޅުވެފަ އެވެ.\nމި މައްސަލަތަކުގައި، ހޮސްޕިޓަލުގެ ފެންވަރު ދަށްވެ ޚިދުމަތް ހުއްޓޭ ހިސާބަށް ދިއުމުން، ހެލްތު މިނިސްޓްރީން ވަނީ އެ ހޮސްޕިޓަލް ހިންގަން ހަވާލުވެފަ އެވެ.\nހެލްތު މިނިސްޓަރު އަބްދުﷲ ނާޒިމް ވިދާޅުވެފައިވާ ގޮތުގައި ހެލްތު މިނިސްޓްރީން ހޮސްޕިޓަލާ ހަވާލުވެ އަށް މެޑިކަލް އޮފިސަރުންނާއި 15 ސްޕެޝަލިސްޓު ޑޮކްޓަރުން ވަނީ ހަމަޖައްސައިފަ އެވެ. ހެލްތު މިނިސްޓްރީން ހޮސްޕިޓަލާ ހަވާލުވެ އަށް މެޑިކަލް އޮފިސަރުންނާއި 15 ސްޕެޝަލިސްޓު ޑޮކްޓަރުން ހަމަޖައްސާފައިވާ ކަމަށް ވެސް މިނިސްޓަރު ވަނީ ވިދާޅުވެފަ އެވެ.\nމިނިސްޓަރު ވިދާޅުވީ މައްސަލަ ހައްލު ނުވެއްޖެ ނަމަ ދެން އޮންނާނެ ގޮތަކީ އެއްބަސްވުން ބާތިލްކުރުން ކަމަށާއި "ނިމްސް ދިއުމަކީ، ކުޅުދުއްފުށީ ހޮސްޕިޓަލް ޓާޝަރީ ހޮސްޕިޓަލަކަށް ހަދަން ހުރި ހުރިހާ ދޮރުތަކެއް ބަންދުވުމެއް ނޫން" ކަމަށެވެ.\nއިތުރު ލިޔުންތައް ސިއްހަތު ހދ. ކުޅުދުއްފުށި ހެލްތު މިނިސްޓްރީ ކުރީގެ މިނިސްޓަރު އަބްދުﷲ ނާޒިމް އިބްރާހިމް ނިމްސް ހޮސްޕިޓަލް\nކުޅުދުއްފުށީ ހޮސްޕިޓަލް ނިމްސްއާ ހަވާލު ކުރަނީ\nކުޅުދުއްފުށީ ހޮސްޕިޓަލަށް 50މިލިއަން ރުފިޔާ ހޭދަކުރަނީ


މަޝްރޫޢުތައް ވާދަވެރި ބީލަމެއްގެ ތެރެއިން ކުރިޔަށް ގެންދިއުމަށް އޭސީސީން އިލްތިމާސްކޮށްފި | Jazeera\tމަޝްރޫޢުތައް ވާދަވެރި ބީލަމެއްގެ ތެރެއިން ކުރިޔަށް ގެންދިއުމަށް އޭސީސީން އިލްތިމާސްކޮށްފި - Jazeera\nމަޝްރޫޢުތައް ވާދަވެރި ބީލަމެއްގެ ތެރެއިން ކުރިޔަށް ގެންދިއުމަށް އޭސީސީން އިލްތިމާސްކޮށްފި\nފާތިމަތު ފަޔާޟާ October 24, 2019 186 views0\nދައުލަތުން ކުރިއަށްގެންދާ މަޝްރޫޢުތައް ވާދަވެރި ބީލަމެއްގެ ތެރެއިން ޕްރޮކިއުމަންޓް އުޞޫލުތަކާ އެއްގޮތަށް ކުރިޔަށް ގެންދިއުމަށް އެންޓި ކޮރަޕްޝަން ކޮމިޝަނުން އިލްތިމާސްކުރައްވައިފިއެވެ.\nއެންޓިކޮރަޕްޝަން ކޮމިޝަނުން ކުރެއްވި ޓުވީޓެއްގައި މިއަދު ވިދާޅުވީ، ބިޑްކުރުމަކާ ނުލައި، ދައުލަތުގެ މަޝްރޫޢުތައް އެކި ފަރާތްތަކަށް ޙަވާލުކުރުމަކީ، އެކަމުގެ ސަބަބުން ކޮރަޕްޝަނަށް މަގުފަހިވެދާނެ އަދި ދައުލަތުގެ މާލިއްޔާއަށް އިންތިހާއަށް ގެއްލުންވެދާނެ ކަމެއްކަމަށެވެ.\nއަދި، އެކަމަކީ ދައުލަތުގެ މާލިއްޔަތުގެ ޤާނޫނާއި ޤަވާއިދުގެ ރޫޙާ ޚިލާފަށްކުރާ، ކޮރަޕްޝަންގެ ހިރާސްއޮތް ކަމަކަށްވާތީ، އެންޓިކޮރަޕްޝަން ކޮމިޝަނުން ވަނީ ކަންބޮޑުވުން ފާޅުކުރައްވާފައެވެ. އަދި މަޝްރޫޢުތައް ދައުލަތުގެ ޕްރޮކިއުމަންޓް ކަންތައްތައް ކުރިޔަށް ގެންދިއުމުގައި ދެފުށްފެންނަ، ހާމަކަންބޮޑު އަދި ވާދަވެރި ބީލަމެއްގެ ތެރެއިން ދައުލަތުގެ ޕްރޮކިއުމަންޓް އުޞޫލުތަކާ އެއްގޮތަށް ކުރިޔަށް ގެންދިއުމަށް އެންޓިކޮރަޕްޝަން ކޮމިޝަނުން މިއަދުވަނީ އިލްތިމާސްކުރައްވާފައެވެ.\nއޭސީސީން މިހެން ވިދާޅުވެފައިމިވަނީ، މާލޭ ކޮމާޝަލް ޕޯޓު ގުޅީފަޅަށް ބަދަލުކުރުމުގެ މަސައްކަތުގެ ފުރަތަމަ ފިޔަވަހީގެ ބިންހިއްކުމާއި ތޮށިލުމަށް ބިޑަކާ ނުލައި 53 މިލިޔަން ޑޮލަރަށް ސަރުކާރުން ބޮސްކާލިސް ކުންފުންޏާ ޙަވާލުކުރުމާއި ގުޅިގެން އެކަމުގެ ފާޑުކިއުންތަކެއް އަމާޒްވެފައިވާ ދަނޑިވަޅެއްގައެވެ.ޕްލޭނިން މިނިސްޓްރީން ވިދާޅުވެފައިވަނީ މާލިއްޔަތު ޤަވާއިދާ އެއްގޮތަށް ބިޑު ކުރުމަކާ ނުލައި މި މަޝްރޫޢު ކުންފުންޏަކާ ހަވާލުކުރީ ސަރުކާރުން ކުރިއަށްގެންދާ މަޝްރޫޢުތައް އަވަހައް ނިންމުމުގެ ބޭނުމުގައި ކަމަށެވެ. އަދި މިފަދަ ބޮޑު މަޝްރޫއެއް ހިންގުމުގެ ޤާބިލުކަން މިފަދަ މަސައްކަތް ކުރާ ސަރުކާރުގެ ކުންފުނި އެެމްޓީސީސީގައި މިވަގުތު ނެތްކަމަށްވެސް އެ މިނިސްޓްރީން ވަނީ ވިދާޅުވެފައެވެ.\nޕީއެސްއެމް ނިއުސްއަށް މަޢުލޫމާތުދެއްވަމުން އެމްޓީސީސީގެ ސީއީއޯ ޙަސަން ޝާހްވެސް ވަނީ މަހާޖައްރާފު ބޭނުންކޮށްގެން 180 ދުވަހުގެތެރޭގައި6މިލިއަން ކިއުބިކް މީޓަރުގެ ބިންނުހިއްކޭނެ ޤާބިލުކަން ނެތްކަމަށް ވިދާޅުވެފައެވެ.ބިޑުކުރުމަކާއި ނުލައި، ޑައިރެކްޓް ނެގޯސިއޭޝަންގެ ތެރެއިން މަޝްރޫޢުތައް ހަވާލުކުރުމުގެ އިޚްތިޔާރު މާލިއްޔަތު ޤަވާއިދުގެ ދަށުން ލިބިދީފައިވާއިރު، މަޝްރޫޢުތައް ހަވާލުކުރުމުގެ ކުރިން މިގޮތަށް ހުށަހަޅާ ޕްރޮޕޯސަލްތައް ދިރާސާކޮށް ހަރުދަނާ އުސޫލެއްގެ ދަށުން ބެލޭނެ އިންތިޒާމް ސަރުކާރުން ވަނީ ހަމަޖައްސާފައެވެ.


ގއ.ގެމަނަފުށީގައި ބޭއްވުމަށް ހަމަޖެހިފައިވާ ރަސްމީ ޖަލްސާގެ ސްޓޭޖް ޝޯގެ ލައިޓިންގއާއި، ސައުންޑާއި، ވީޑިއޯ ކްލިޕްސްއާއި، ލިޔުން ޕްރޮޖެކްޓް ކޮށްދޭނެ ފަރާތެއް ހޯދަން\n36 ވަނަ މަސްވެރިންގެ ދުވަސް، ޑިސެންބަރު7ން9އަށް ފާހަގަކުރުމަށްޓަކައި، ގއ.ގެމަނަފުށީގައި ބޭއްވުމަށް ހަމަޖެހިފައިވާ ރަސްމީ ޖަލްސާގެ ސްޓޭޖް ޝޯގެ ލައިޓިންގއާއި، ސައުންޑާއި، ވީޑިއޯ ކްލިޕްސްއާއި، ލިޔުން ޕްރޮޖެކްޓް ކޮށްދޭނެ ފަރާތެއް ހޯދަން ބޭނުންވެގެން ކުރެވުނު ނަންބަރު (IUL)30-C/30/2016/94 އިޢުލާނާ ގުޅިގެން ލިބުނު އަގުތައް ބޮޑުކަމަށް ފެންނާތީ، މި އިޢުލާން ބާޠިލުކޮށް މި މަސައްކަތް ކޮށްދޭން ޝައުޤުވެރިވާ ފަރާތްތަކަށް އެ ފުރުސަތު އަލުން ހުޅުވާލަމެވެ.\nވީމާ، މި މަސައްކަތް ކޮށްދެއްވުމަށް ޝައުޤުވެރިވެލައްވާ ފަރާތްތަކުން 2016 ނޮވެންބަރު 27 ވާ އާދީއްތަ ދުވަހުގެ 10:00 އަށް މި މިނިސްޓްރީއަށް (ވެލާނާގޭ7ވަނަ ފަންގިފިލާއަށް) ދުރުވެ މަޢުލޫމާތު ސާފުކުރެއްވުމަށްފަހު، 2016 ނޮވެންބަރު 28 ވާ ހޯމަ ދުވަހުގެ 13:00 އަށް މި މިނިސްޓްރީއަށް (ވެލާނާގޭ7ވަނަ ފަންގިފިލާއަށް) ދުރުވެ އަންދާސީހިސާބު ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމުގެ ބައްދަލުވުމަށް ނުދުރުވާ ފަރާތްތަކުގެ އަންދާސީހިސާބު ބަލައިނުގަނެވޭނެ ވާހަކަ ދަންނަވަމެވެ.\nއިތުރު މަޢުލޫމާތު ހޯއްދެވުމަށް ރަސްމީގަޑީގައި 3339239 ،3339211 ، 3339279 ނަންބަރު ފޯނާ ގުޅުއްވުން އެދެމެވެ.\n23 ނޮވެންބަރު 2016\nސުންގަޑި: 27 ނޮވެންބަރު 2016 1300


India in Srilanka ah $450ml ge ehee eh: mi ee Chinage nufooz...\nއިންޑިއާ ލަންކާގެ ގުޅުން\nއިންޑިއާއިން ސްރިލަންކާއަށް 450 މިލިއަން ޑޮލަރުގެ އެހީއެއް: މިއީ ޗައިނާގެ ނުފޫޒު ކަނޑުވާލަން ކުރިކަމެއް\nއުމްރާނީ ތަރައްޤީގެ މަޝްރޫޢުތައް ހިންގުމަށާއި، އިޤްތިޞާދު ހަމަޔަކަށް އެޅުވުމަށް 400 މިލިއަން ޑޮލަރު\nޖަސޫސީ އިދާރާ ހަރުދަނާކޮށް ސަލާމަތާއި ރައްކާތެރިކަން ކަށަވަރުކުރުމުގެ މަޝްރޫޢުތަކަށް 50މިލިއަން ޑޮލަރު\nކ. މާލެ | 30 ނޮވެންބަރ 2019 | ހޮނިހިރު 10:12 | 3,682\nއިންޑިއާގެ ރައީސާއި އިންޑިއާގެ ބޮޑުވަޒީރުގެ ބައްދަލުވުމުގެ ތެރެއިން - ކޮލަންބޯ ގެޒެޓު\nއިންޑިއާ ކަނޑުގެ ޞަރަޙައްދަށް ނުފޫޒު ފޯރުވަން ޗައިނާއިން ކުރަމުންދާ މަސައްކަތައް ބުރޫ އެރުވުމުގެ ގޮތުން އިންޑިއާއިން ސްރީލަންކާއަށް 450 މިލިއަން ޑޮލަރުގެ ފައިސާގެ އެހީއެއް ދިނުމަށް ނިންމައިފިއެވެ.\nމިއެހީ ދޭކަން އިންޑިއާއިން އިޢުލާންކުރީ ސްރިލަންކާގެ ރައީސް ގޯޓާބަޔާ ރާޖަޕަކްސަ އިންޑިއާށް ކުރައްވަމުން ގެންދަވާ ރަސްމީ ދަތުރުފުޅުގައި އިންޑިއާގެ ބޮޑުވަޒީރު ނަރެންދުރަ މޯދީއާއެކު ބޭއްވި ބައްދަލުވުމެއްގައެވެ.\nދެޤައުމުގެ ވެރިން ބޭއްވި ރަސްމީ މަޝްވަރާތަކަށްފަހު، ދެއްވި ގުޅިފައިވާ ބަޔާނުގައި އިންޑިއާގެ ބޮޑުވަޒީރު ނަރެންދުރަ މޯދީ ވިދާޅުވީ، ސްރިލަންކާގެ އުމްރާނީ ތަރައްޤީގެ މަޝްރޫޢުތައް ހިންގުމަށާއި، އިޤްތިޞާދު ހަމަޔަކަށް އެޅުވުމަށް ސްރީލަންކާގެ ރައީސް އިޢުލާންކުރައްވާފައިވާ ސިޔާސަތުތައް ތަންފީޒުކުރެއްވުމަށް އެހީތެރިވުމަށް 450 މިލިއަން އެމެރިކާ ޑޮލަރުގެ އެހީއެއް ދިނުމަށް ނިންމާފައިވާކަމަށެވެ. މިއީ ފަހުން އަނބުރާ ދައްކާގޮތައްދޭ އެހީއެކެވެ.\nއަދި ސްރީލަންކާގެ ޖާސޫސީ އިދާރާ ވަރުގަދަ ކުރިމާއެކު، ސްރީލަންކާގެ ސަލާމަތީ ކަންކަން ކަށަވަރުކުރުމަށް އާ ސަރުކާރުން ކުރަމުންދާ މަސައްކަތްތަކަށް އެހީތެރިވުމަށް 50 މިލިއަން އެމެރިކާ ޑޮލަރުގެ އެހީއެއެއް ވެދިނުމަށް ނިންމާފައިވާކަމަށެވެ. މޯދީ ވިދާޅުވީ ދެޤައުމުގެ ސަލާމަތާއި ރައްކާތެރިކަމަކީ ލާމެހިފައިވާކަމެއް ކަމުން، ސްރީލަންކާގެ ސަލާމަތާއި ރައްކާތެރިކަމަށް ވެދެވޭ އެހީއަކީ އޭގެ ޒާތުގައި އިންޑިއާއަށްވެސް މަންފާކުރާނެކަމެއްގެ ގޮތުގައި ޤަބޫލުފުޅު ކުރައްވާކަމަށެވެ.\nޗައިނާއިން އިންޑިއާ ކަނޑުގެ ޞަރަޙައްދަށް އަތްގަދަކުރަން އުޅޭފަދަ މޭރުމަކުން ވާހަކަފުޅު ދައްކަވަމުން މޯދީ ވިދާޅުވީ، ސްރީލަންކާއަށް ފައިސާގެ އެހީ ދިނީ ހަމަ އެކަނި ސްރިލަންކާގެ މުސްތަޤުބަލު އުޖާލާކުރުމަށް އެޤައުމުގެ އާ ސަރުކާރަށް އެހީތެރިވުމުގެ ވިސްނުމުގައި އެކަނި ނޫންކަމަށާއި، މިއީ މުޅި އިންޑިއާ ކަނޑުގެ ޞަރަހައްދަށް އިންޑިއާ ހުރި ޝައުޤުވެރިކަމެއްގެ ގޮތުން ދިން އެހީއެއް ކަމަށެވެ.\nސްރީލަންކާގެ ރައީސް އިންޑިއާއަށް ކުރައްވާ މިދަތުރުފުޅަކީ ޒަޢާމަތާ ޙަވާލުވެވަޑައިގެންނެވި ފަހުން ބޭރުގެ ޤައުމަކަށް ކުރައްވާ ފުރަތަމަ ފުރަމާނަ ދަތުރުފުޅެވެ. މީގެއިންވެސް ދައްކުވައިދެނީ އިންޑިއާއެކު ބަދަހި ގުޅުމެއް ބޭއްވުމަށް ސްރީލަންކާ ސަރުކާރުން އަހައްމިއްޔަތުކަންދޭ މިންވަރެވެ. އެހެންނަމަވެސް ގޯޓަބަޔާ ރާޖަޕަކްސަގެ ރިޔާސީ ބަޔާނުގައި، އެއްވެސް ޤައުމަކަށް ބުރަނުވެ ޚާރިޖީ ސިޔާސަތު ތަންފީޒުކުރާނެކަމަށް ވަޢުދުވެވަޑައިގެންފައިވެއެވެ.\nސްރީލަންކާގެ އާ ސަރުކާރުން ޗައިނާއާއި އިންޑިއާއާއި ދެޤައުމާއެކުވެސް އޮންނަ ގުޅުން އެއް މިންގަނޑެއްގައި ބާއްވަން މަސައްކަތް ކުރި ނަމަވެސް ކުރީ ސަރުކާރުންތަކުން ޢަމަލުކޮށްފައިވަނީ ވަރަށް ތަފާތުކޮށްނެވެ. ގިނަ ކަންކަން ކޮށްފައިވަނި ޗައިނާއަށް ބުރަވެއެވެ. ގޯޓަބަޔާ ރާޖަޕަކްސަގެ ބޭބޭފުޅު ރާޖަޕަކްްސަގެ ސަރުކާރާއި ކުރީގެ ރައީސް މައިތިރިޕާލަ ސިރިސޭނާގެ ސަރުކާރުގައި ޗައިނާއާއެކު ގާތްގުޅުމެއް ބާއްވާފައިވެއެވެ.\nމީގެތެރެއިންވެސް އެންމެ ފާހަގަކޮށްލެވެނީ، މިދިޔަ ސަރުކާރުން އިންޑިއާ އެކަހެރިކޮށް، ޗައިނާއާއެކު އެކި ދާއިރާތަކުން ގުޅުން ބަދަހި ކުރަމުން ދިޔަކަމެވެ. އެގޮތުން އެޤައުމުގެ ރައްޔިތުން އެންމެ ނުރުހުންވީ އެއް މަޝްރޫޢަކީ ސްރީލަންކާއިން އެޤައުމުގެ ހަނބަންޓޮޓާގައި ތަރައްޤީކުރި ވިޔަފާރި ބަނދަރު 99 އަހަރަށް ޗައިނާއަށް ދޫކުރުމެވެ.\nމިކަމަށް އާ ރައީސް ވަނީ ފާޑުވިދާޅުވެފައެވެ. ގޯޓަބަޔަ ރާޖަޕަކްސަ ވިދާޅުވީ ޗައިނާއަކީ ސްރީލަންކާގެ ގާތް އެކުވެރިއެއް ކަމުގައިވީ ނަމަވެސް ހަންބަންޓޮޓާ ބަނދަރު ތަރައްޤީކުރުމަށް ޗައިނާއާއީ ޙަވާލުކުރި އެއްބަސްވުމަކީ ސްރީލަންކާ ސަރުކާރުން ހެދި ގޯހެއްކަމަށް ބުނަން ހާސްވެވަޑައިނުގަންނަވާކަމަށެވެ. އަދި އެއްބަސްވުން މުރާޖަޢާކުރެއްވުމުގެ ވިސްނުމެއް ގެންގުޅުއްވާކަމަށްވެސް ވިދަޅުވެފައިވެއެވެ.


Aharenge bank community fund ge ehee5rashakah!\n22nd July 2019 | Last update: 21:17\nދަގެތި؛ 14 އެޕްރީލް 2019: އަހަރެންގެ ބޭންކް ކޮމިއުނިޓީ ފަންޑުގެ ޕްރޮޕޯސަލް ކާމިޔާބުކުރި ދަގެތީގައި އިބްރާހިމް ފަރުޝާން (ވ-2) ފޮޓޯއަކަށް ހުއްޓިގެން- ފޮޓޯ: އަވަސް\nފަރުދުންނާއި ހިލޭ ސާބަހަށް މަސައްކަތްކުރާ ޖަމިއްޔާ ތަކުން ދެމެހެއްޓެނެވި ގޮތެއްގައި ރަށްރަށުގައި ހިންގުމަށް ބޭނުންވާ ޕްރޮޖެކްޓްތަކަށް އެހީތެރިވުމުގެ ގޮތުން ބީއެމްއެލް އިން ކުރިއަށް ގެންދާ "އަހަރެންގެ ބޭންކް ކޮމިއުނިޓީ ފަންޑަށް" ހުށަހެޅި ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވައިފި އެވެ.\nބީއެމްއެލްގެ އިޖުތިމާއީ ޒިންމާގެ ދަށުން ކުރިއަށް ގެންދާ މި ހާއްސަ މަޝްރޫއުގެ ދަށުން، އެހީދެނީ ކޮންމެ އަހަރެއްގެ ވެސް ކުއާޓާ ތަކަށް ބަހާލައިގެންނެވެ. މިގޮތުން މި އަހަރުގެ ފުރަތަމަ ކުއާޓަރު [ފުރަތަމަ ތިން މަހު] ގެ ސީއެސްއާރު ޕްރޮޕޯސަލްތައް ކާމިޔާބު ކުރި ފަރާތްތަކުގެ ތެރެއިން ފުރަތަމަ ފަރާތަށް ވަނީ ކާމިޔާބުކުރި ކަމުގެ ރަމްޒީ ޓޮކެން މިއަދު ހަވާލުކޮށްފަ އެވެ. ފުރަތަމަ ހަވާލުކޮށްފައިވަނީ އދ. ދަގެތީގެ ޒުވާނަކު ހުށަހެޅި ޕްރޮމޯސަލަކަށެވެ. ދަގެތީގައި އިބްރާހިމް ފަރުޝާން ޕްރޮޕޯސަލް ހުށަހަޅާފައިވަނީ އެއް ފަހަރު ބޭނުންކުރުމަށް ފަހު އުކާލެވޭ ޕްލާސްޓިކް މަދުކުރުމުގެ ގޮތުން ރަށުގެ ހުރިހާ ގެއަކާއި ވިޔަފާރިތަކަށް ފޮތި ކޮތަޅު ފޯރުކޮށްދިނުމަށެވެ.\nބޭންކް ކޮމިއުނިޓީ ފަންޑަށް ހުށަހެޅުނު ޕްރޮޕޯސަލްތަކުގެ ތެރެއިން ދެން ހޮވުނު ހަތަރު ޕްރޮޕޯސަލްއަކީ؛\n* ހާމިދު ރަޝީދު - ހދ. ނެއްލައިދޫގައި ކޮމިއުނިޓީ ފާކެއް ހެދުން\n* ނައިފަރު ޖުވެނައިލް –- ޅ.ނައިފަރު ބަނދަރު ސަރަހައްދުގައި އާންމުން ބޭނުން ކުރުމަށް ހިޔާވާ ތަނެއް ހެދުން\n* ޓީއެފްއެމް ސްޕޯޓްސް ކްލަބް - މ.ދިއްގަރު ސްކޫލް ސަރަހައްދުގައި ބެލެނިވެރިންނާއި ސްކޫލްކުދިން ހިޔަލުގައި މަޑުކޮށްލެވޭނެ ސަރަހައްދެއް ގާއިމް ކުރުން\n* ނާޝިދު އާދަމް ނަސީރު -– ދ. މާއެނބޫދޫ ސްކޫލްގައި ލައިބްރަރީ އެއް ހަދައި ދިނުން\nދަގެތީގައި ބޭއްވި ރަސްމިއްޔާތުގައި ވާހަކަ ދައްކަވަމުން ބީއެމްއެލްގެ ޕަބްލިކް ރިލޭޝަންސް މެނޭޖަރު މުހައްމަދު ސައީދު ވިދާޅުވީ ފުރަތަމަ ކުއާޓަރުގައި ގިނަ ޕްރޮޕޯސަލްތަކެއް ހުށަހަޅާފައިވާ ކަމަށެވެ. އަދި މިމަހު ތެރޭގައި މީގެ ދެވަނަ ކުއާޓަރަކަށް ޕްރޮސަލް ހުށަހެޅުމުގެ ފުރުސަތު މިމަހު ހުޅުވާލާނެ ކަމަށެވެ.\n"ހުރިހާ ޕްރޮޖެކްޓްތަކަކީ ވެސް ރައްޔިތުންނަށް ނޫނީ މުޖުތަމައަށް ފައިދާތަކެއްކ ކުރާނެ ޕްރޮޖެކްޓެއް،" ސައީދު ވިދާޅުވި އެވެ.\nބީއެމްއެލް ކުރިއަށް ގެންދާ މި މަޝްރޫއުގެ ދަށުން ބޭންކަށް ލިބޭ ފައިދާ އަނބުރާ މުޖުތަމައަށް ފޯރުކޮށްދިނުމުގެ ގޮތުން ފާއިތުވި އަހަރު ބީއެމްއެލް އިން ވަނީ 300 މިލިއަން ރުފިޔާ ކޮންމެ އަހަރުވެސް އިންވެސްޓް ކުރެ އެވެ. މި ޕްރޮޖެކްޓުގެ ދަށުން މުޅި ރާއްޖެ ޝާމިލްވާ ގޮތަށް މުޖުތަމައަށް އެހީތެރިވުމުގެ ގޮތުން ހިންގުނު 110 ޕްރޮޖެކްޓަކަށް މާލީ އެހީތެރިކަން ވަނީ ފޯރުކޮށްދޭނެ އެވެ. މުޖުތަމަ އަށް އަމާޒުކޮށް ހިންގުމަށް ގަސްދުކުރާ ހަރަކާތްތައް ހުށަހަޅާ ޕްރޮޕޯސަލްއަކީ ހިލޭ ސާބަހަށް ކުރާ މަސައްކަތްތަކަށާއި، ތަޢުލީމު، ކުޅިވަރު ހަރަކާތްތަކުގެ އިތުރުން ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށް ހިންގޭ ހަރަކާތްތަކަކަށް ވާންވާނެ އެވެ. މި އަހަރުގެ ކޮންމެ ކުއާޓަރ އެއްގައި ހުށަހަޅާ ޕްރޮޕޯސަލްތަކުގެ ތެރެއިން އެންމެ ރަނގަޅު ފަސް ޕްރޮޕޯސަލް ހޮވައި، ކޮންމެ ޕްރޮޕޯސަލް އެއްގައި ހިމެނޭ ހަރަކާތެއް ހިންގުމަށްޓަކައި 50,000 ރުފިޔާ ދިނުމަށްވަނީ ހަމަޖެހިފަ އެވެ.


Court Thakuge Massaikkaithah Huttumeh Nethi Kuriyah Gendhaane Goiythakaai Gulhey Gothun Mashvaraa Koffi - Vaguthu\nއާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައިވާ މި ދަނޑިވަޅުގައި ޝަރުއީ ކޯޓުތަކުގެ މަސައްކަތްތައް ހުއްޓުމެއް ނެތި ކުރިޔަށް ގެންދިއުމަކީ މުހިއްމު ކަމެއް ކަމަށް ފެންނާނީތީ އެކަމާއި ގުޅިގެން ޖުޑީޝަލް ސާވިސް ކޮމިޝަނުގެ މިއަދުގެ ބައްދަލުވުމުގައި މަޝްވަރާ ކޮށްފިއެވެ.\nއޯޑިއޯ ވީޑިއޯ ކޮންފެރެންސް މެދުވެރިކޮށް ބޭއްވި އެ ބައްދަލުވުމުގައި ޖޭއެސްސީން ވަނީ ކޯޓުތަކުގެ މަސައްކަތްތައް ހުއްޓުމެއްނެތި ކުރިއަށް ގެންދާނެ ހަތަރު ކަމެއް ފާހަގަކޮށްފައެވެ.\nއެގޮތުން ސުޕީރިއާ ކޯޓުތަކުންނާއި އިސްތިއުނާފް މަރުޙަލާގެ ކޯޓުތަކުން، މިހާލަތުގައި ޝަރީއަތްތައް ހިންގާނެގޮތުގެ އުސޫލުތައް އެކުލަވާލާ އެއުސޫލުތަކާ އެއްގޮތަށް، އެ ކޯޓުތަކުގެ ފަނޑިޔާރުން ޝަރީއަތްތައް ކުރިއަށް ގެންދިޔުމަށް ވަނީ ނިންމާފައެވެ. އަދި ކޯޓުތަކުން ކަނޑައަޅާ ޢާންމުކުރާ އުސޫލާއި އެއްގޮތަށް މަސައްކަތްކުރެވޭނެ މަގު ފަހިކޮށްދީ އިންތިޒާމްތައް ކޯޓުތަކަށް ހަމަޖައްސައި ދިނުމަށް ޑިޕާރޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް (ޑީޖޭއޭ) އަށް އެންގުމަށް ވެސް މިއަދުގެ ބައްދަލުވުމުގައި ވަނީ ނިންމާފައެވެ.\nޖޭއެސްސީން ބުނީ މިއަދުގެ ބައްދަލުވުމުގައި މެޖިސްޓްރޭޓް ކޯޓުތަކުން ސަރުކާރު ބަންދުކޮށްފައިވާ މުއްދަތުގައި ޢަމަލުކުރާނެ ގޮތުގެ އުސޫލެއް އެކުލަވާލުމުގެ މަސައްކަތް ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނުން، ޖުޑީޝަލް ދާއިރާތަކުގެ އިސްމެޖިސްޓްރޭޓުންނާއެކު މަޝްވަރާކޮށް އެކުލަވާލުމަށް ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަށް އެންގުމަށްވެސް ނިންމާފައިވާ ކަމަށެވެ.\nއަދި ޝަރީއަތްތައް ހިންގުމުގައި ކޯޓު ހުޅުވައިގެން މަސައްކަތް ކުރުމުގައި ފަނޑިޔާރުންނާއި ކޯޓުގެ މުވައްޒަފުންގެ ސަލާމަތަށް އަޅަން ޖެހޭ ހުރިހާ ސަލާމަތީ ފިޔަވަޅެއް އަޅާ އެބޭފުޅުންނަށް ރައްކާތެރި މަސައްކަތު މާހައުލެއް ނުވަތަ ޝަރީއަތުގެ މާހައުލެއް އޮންނާނެހެން ކޯޓުގެ އިދާރީ ހުރިހާ ކަމެއް ރޭއްވެވުމަށް ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގައި ދެންނެވުމަށްވެސް ޖޭއެސްސީގެ މިއަދުގެ ބައްދަލުވުމުގައި ވަނީ ނިންމާފައެވެ.\nޖޭއެސްސީން މިގޮތަށް ނިންމިއިރު މިހާރުގެ ހާލަތު ގޯސްވެއްޖެ ނަމަ މުވައްޒަފުންގެ ސަލާމަތާއި ރައްކާތެރިކަމަށް ކަންކަން ކުރާނެ ގޮތުގެ ހާއްސަ އުސޫލެއް ޑީޖޭއޭ އިން ވަނީ އެކުލަވާލާފައެވެ.\nއޭޕްރީލް 8, 2020 21:49\nކޮންމެވެސް ވަރަކަށް އެބަ ޖެހޭ މަސައްކަތް ކުރެވޭނެ ގޮތެެއް ހަމަޖެހެން ނޫންނަމަ ރައްޔިތުންނަށް ވަރަށް ދަތިވާނެ ކަން ކަން ހުންނާނެ


Naifarugai muzaaharaa kurany – Iru\nނައިފަރުގައި މުޒާހަރާ ކުރަނީ\nރައްޔިތުންގެ މަޖިލީހުގެ ޖަލްސާ ކުރިޔަށް ދަނިކޮށް، މަޖިލީހުގެ ތަޅުމުގައި ހިނގި ހަމަނުޖެހުންތަކުގައި ނައިފަރު ދާއިރާގެ މެމްބަރު، އަހުމަދު ޝިޔާމަށް އަނިޔާކުރި މައްސަލާގައި، ނައިފަރުގައި މުޒާހަރާ ކުރަމުން އެބަ ދެއެވެ.\nނައިފަރު ޕީޕީއެމް ޖަގަހައިގެ ކައިރީގައި ކުރަމުންދާ މި މުޒާހަރާގައި އަންނަނީ ޝިޔާމަށް އިންސާފު ހޯދައިދީ، އޭނާ އަށް ކުރި އަނިޔާގެ މައްސަލަ ބަލައި ފިޔަވަޅު އެޅުމަށް ފުލުހުންނަށް ގޮވާލަމުންނެވެ. އަދި މި ސަރުކާރު ވެރިކަމަށް އައީ އަނިޔާކުރުމާ ދެކޮޅުކަން ހާމަކުރަމުން ކަމަށާއި ނަމަވެސް ޝިޔާމަށް އަނިޔާކޮށް މަޖިލީހުގެ ތަޅުމުން ނެރުނު ނެރުން ބަލައިނުގަނެވޭނެ ކަމަށްވެސް މުޒާހަރާގައި ބައިވެރިވާ މީހުން އަންނަނީ ބުނަމުންނެވެ.\nމީގެއިތުރުން ރައްޔިތުންގެ މަޖިލީހުގެ ރައީސް، މުހައްމަދު ނަޝީދުގެ އިސްތިއުފާ އަށް ވެސް އެ ފަރާތްތަކުން އަންނަނީ ގޮވާލަމުންނެވެ.\nމިދިޔަ ހޯމަ ދުވަހުގެރޭ ދަންވަރު 1:30 ގައި ބޭއްވި ޖަލްސާ ފެއްޓުމާއެކު އަޑުގަދަ ކުރައްވަން ފެއްޓެވުމުން މަޖިލީހުގެ ރައީސް ވަނީ ޕީޕީއެމްގެ ނައިބު ރައީސްކަން ވެސް ކުރައްވަމުން ގެންދަވާ ޝިޔާމްގެ ނަން އިއްވައި ތަޅުމުން ނިކުންނަން އަންގަވާފައެވެ. ނަމަވެސް އެކަމަށް ޝިޔާމް ދެކޮޅު ހެދުމުން ސަރުކާރަށް ތާއީދުކުރާ މެމްބަރުންނާއި އޭނާ އާއި ދެމެދު ކޮންމެވެސް ވަރެއްގެ ކުރިމަތިލުންތަކެއް ވަނީ ހިނގާފައެވެ.\nޕީޕީއެމްގެ ތަރުޖަމާނު ހީނާ ވަލީދު މިއަދު ވިދާޅުވީ ޝިޔާމްގެ އުނަގަނޑާއި މޭކަށިގަނޑުގައި ރެނދުލާފައި ހުރި ކަމަށް ޑޮކްޓަރުން އަންގާފައިވާ ކަމަށެވެ. އަދި ހަތަރު ހަފްތާ އަށް އަރާމު ކުރުމަށް އަންގައި ޝިޔާމް މިހާރު އޭޑީކޭ ހޮސްޕިޓަލުން ދޫކޮށްލާފައިވާ ކަމަށްވެސް ހީނާ ވިދާޅުވިއެވެ.


August 31, 2017 71\nރާއްޖޭގައި މިހިރީ މާމުއި އުފައްދާފައި!\nމީގެ 17 އަހަރު ކުރިން މި މަސައްކަތް ވީ ފްލޮޕެވެ. އެކަމަކު ހިތްވަރު ދޫނުކޮށް މާލޭގެ މި އާއިލާގެ ތިން ބެއިން އަނެއްކާ ވެސް މި މަސައްކަތުގައި އަތުކުރި އޮޅާލި އެވެ. ހަތަރު ވަރަކަށް ފަހަރު ޓްރައިކުރުމަށް ފަހު މަންޒަރު މިހާރު މިއޮތީ ވަރަށް ފޮނިކޮށް ފެންނާށެވެ! އެ ގޭގައި މިހާރު ފުޅިފުޅީގައި ބަންދުކޮށްފައި އެހުރީ އެންމެ ތާޒާ މާމުޔެވެ....\nAugust 28, 2017 23\nސިއްހީ ހިދުމަތްތެރިޔާ އާންމުންގެ ދީލަތި އެހީއަށް!\nއައިޖީއެމްއެޗުން އެއީ ވަރަށް އާންމު މޫނެކެވެ. ވޭތުވެދިޔަ 21 އަހަރުގެ ތެރޭގައި އޭނާ ހުރީ ހިނިތުންވުމާ އެކު އާންމުންގެ ހިދުމަތުގަ އެވެ. އެކަމަކު މިހާރު އޭނާ މި އެދެނީ އާންމުންގެ އެހީތެރި ކަމަށެވެ. އައިމިނަތު މުހަންމަދު (އައިންތު) އަކީ ދެ ކިޑްނީ ފެއިލްވުމުގެ ފަހު ސްޓޭޖުގައި ހުރި މީހެކެވެ. އައިޖީއެމްއެޗުގައި މަސައްކަތް ކުރަމުން އަންނަ...\nAugust 27, 2017 84\nގާސިމް މަރަށް ތެޅެނީ، މުއައްސަސާތައް ބަލަހައްޓައިގެން!\nއޮޅުވާލުމެއް ނޫނެވެ؛ ހަމަ ހަގީގަތުގައި ވެސް ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ހާލުކޮޅު ވަރަށް ސީރިއަސް އެވެ. އެކަށީގެންވާ އަވަސް ފަރުވާއެއް ނުލިބިއްޖެ ނަމަ، ފުރާނަ އަށް ނުރައްކާ ވުމުގެ ފުރުސަތު އެބައޮތެވެ. މިއީ އެތަކެއް ޑޮކްޓަރުން ދެއްވާފައިވާ ލަފައެކެވެ. ޑޮކްޓަރުންގެ ލިޔެކިޔުންތަކުން އެ އޮތީ ފެންނާށެވެ. އެކަމަކު...\nމަންމަގެ އާދޭސް: ޒާހިލަށް ހެޔޮ ދުއާކޮށްދީ!\nއައިޖީއެމްއެޗުގެ އައިސީޔޫގެ ކުރިމަތީގައި ރަމްޒިއްޔާ ހާރޫން މަޑުކޮށްލައިގެން ހުރި އިރު، އޭނާގެ މޫނުމަތިން ކަންބޮޑުވުމާއި ހިތާމަ އިންތިހާއަށް ފެނެ އެވެ. ކަރުދާސްތަކެއް އަޅާފައި ހުރި ފައިލެއް ހިފައިގެން، ފިރިމީހާއާ އެކު އެތަނުގައި މަޑުކޮށްލައިގެން ހުރި އިރު، އޭނާގެ ހުރިހާ ވެސް އުއްމީދެއް ގުޅިފައިވަނީ އައިސީޔޫގައި އޮތް އޭނާގެ...\nJune 24, 2017 43\nއެއްމާބަނޑު 4: ހަމަ އެ މީހުން އެދިއެދި ތިބި އަދަދު\nފުރަތަމަ ސްކޭންގެ ނަތީޖާ އެނގުނު ވަގުތު ފާތިމަތު ސުމީތާ ފެށީ ރޯށެވެ. އެއްމާބަނޑު ތިން ކުދިން ބަނޑުއަޅައި ވިހާނީ ކިހިނެއްކަން ހިތަށް ވެސް ގެންނަން އެ ހިނދުކޮޅުގައި ނޭނގި ބިރުހީވީ ކަމަށް ވެދާނެ އެވެ. އެކަމަކު އެއީ ސުމީތާ، 27، އާއި އޭނާގެ ފިރިމީހާ އަހުމަދު އަޝްފާގު، 29، ބޭނުންވި ގޮތެވެ.-- މުޅިއަކުން އެހެނެއް ވެސް ނޫނެވެ. ބަލިވެއިންކަން...\nދުންފަތުގެ އިންޒާރެއް! މި ފަހަރު އޮފީސްތަކަށް\nދުންފަތުގެ އިސްތިއުމާލުކުރާ މީހުންގެ ފަރާތުން އޮފީހަށް އެންމެ ބޮޑު ގެއްލުމެއް ލިބޭ ކަމަށް (އަހަރަކު ބޮލަކަށް 3،077 ޑޮލަރު) ފާހަގަކުރެވެނީ ސިނގިރޭޓް ބޯން ނަގާ ބްރޭކްތަކުގެ ސަބަބުން.\nApril 20, 2017 38\nމަރުގެ ތުންފަތްމަތިން ސަލާމަތްވި މާބަނޑުމީހާ\nއެޗްވަންއެންވަން ނުވަތަ ސްވައިން ފްލޫގައި މާބަނޑު އަނބިމީހާގެ ހާލު ސީރިއަސް ވުމުން، އަހުމަދު މުހައްމަދު ،39، އަށް ޑޮކްޓަރުން ދިނީ އަނބިމީހާގެ ފުރާނަ ސަލާމަތްވާނެ ކަމުގެ ވަރަށް ކުޑަ އުއްމީދެކެވެ. މައިމީހާ އާއި ބަނޑުގައި އޮތް ދަރިފުޅުގެ ފުރާނަ ސަލާމަތް ކުރުމަށް ބަނޑަށް ހަތް މަހުގައި ސިޒޭރިއަން ހަދައި ދަރިފުޅު ނަގަން ޖެހުނެވެ. އަދި...\nޓްރީ ޓޮޕް ހޮސްޕިޓަލް، މަތީ ފެންވަރުގެ ނަމޫނާއަކަށް\nއިންފުލުއެންޒާ އަކީ ތިން މެންބަރެއްގެ މައްޗަށް ބިނާވެގެންވާ އާއިލާއެކެވެ. އެއީ އިންފުލުއެންޒާ ވައިރަސް އޭ ވައިރަސް ބީ އަދި ވައިރަސް ސީ އެވެ. މިދެންނެވި ތިން މެންބަރުން ގިންތިކޮށްފައި ވަނީ އިންފުލުއެންޒާ ވައިރަހުގެ އެތެރޭގައިވާ ޕޮރޮޓީންސްތަކަށް ބިނާކޮށެވެ. ވައިރަހުގެ މަތީ ފަށަލައިގައިވާ ހިމަގުލުޓިނިން ނުވަތަ އެޗް ނަމަކަށް ކިޔާ...\nMarch 14, 2017 70\nއާދައިގެ ރޯގާ ކުއްލިއަކަށް ނުރައްކާވެ ހުސް ޝަކުވާ\nއިއްޔެ ރޭ އިރާކޮޅުން ފެށިގެން ފެތުރެން ފެށީ ރާއްޖޭގައި އެޗް1އެން1 ނުވަތަ ސްވައިން ފްލޫ ޖެހިގެން ބައެއް މީހުންނަށް ފަރުވާ ދެމުން އަންނަ ވާހަކަ އެވެ. މި އަޑުތަކާ އެކު އާންމުންގެ ކަންބޮޑުވުން އިތުރުވެ ނޫސްވެރިން މަސައްކަތް ފެށީ ހެލްތް ޕްރޮޓެކްޝަން އެޖެންސީ (އެޗްޕީއޭ) އާއި ހޮސްޕިޓަލްތަކަށް ގުޅައިގެން ހަގީގަތް ހޯދާށެވެ؛ މައުލޫމާތެއް...\nއެމްއާރު ވެކްސިނާއި އޯޓިޒަމްއާ ގުޅުމެއް ނެތް\nވެކްސިނަކީ އޯޓިޒަމަށް މަގުފަހިކުރާ އެއްޗެއް ކަމަށް ބުނާ ލިޔުންތައް އިންޓަނެޓުގައި ގިނަ އެވެ. އެއީ ބައެއް ދިވެހިން ވެސް ގަބޫލުކުރާ ވާހަކައެކެވެ. ރާއްޖެއަކީ ހިމަބިހި ނެތް ގައުމަކަށް ހަދަން މިހާރު ފަށައިގެން އުޅޭ ވެކްސިން ކެމްޕެއިނުގެ ކުރިން ވެސް ބައެއް މީހުންގެ ހިތުގައި އެ ކަންބޮޑުވުން އޮތީ އުފެދިފަ އެވެ. އެ ސަބަބާ ހެދި،...\nFebruary 22, 2017 84\nކަރުގައި ތާށިވި ރުފިޔާ ނަގަން އުފުލަން ޖެހުނު ތަކުލީފު\nށ. ފޭދޫގެ ހަތަރު އަހަރުގެ ކުއްޖެއްގެ ކަރުގައި މިދިޔަ ހަފުތާގައި ތާށިވި ރުފިޔާއެއް ނުނެގިގެން އާއިލާ އިން ޖެހުނީ އެއް ތަނުން އަނެއް ތަނަށް ދަތުރުކުރާށެވެ. ފޭދޫ ސިއްހީ މަރުކަޒުން އެކަން ނުވުމުން ދަތުރު ހަދައިގެން ދިޔައީ، ހދ. ކުޅުދުއްފުށީ ރީޖަނަލް ހޮސްޕިޓަލަށެވެ. އެންމެ އުތުރުގެ ތިން އަތޮޅަށް ޚާއްސަ އެ ހޮސްޕިޓަލުން ވެސް އެކަން...\nJanuary 16, 2017 41\nރާއްޖޭގެ ސިއްހީ ހިދުމަތް ދޭ ގިނަ ތަންތަން މިހާރު ބަރޯސާވެފައި ވަނީ ސަރުކާރުން ހިންގާ އިންޝުއަރެންސް ޚިދުމަތް، އާސަންދައިގެ މައްޗަށެވެ. އެ ނިޒާމްގެ ތެރެއަށް ސަރުކާރުގެ ހޮސްޕިޓަލްތަކާއި އަމިއްލަ ބައެއް ކްލިނިތަކާއި ގިނަ އަދަދެއްގެ ބޭސްފިހާރަތައް ވެސް ވަނީ ވަދެފަ އެވެ. އޭގެ މައިގަނޑު ސަބަބަކީ އާސަންދައިގައި ބައިވެރިނުވެ...\n85 އަހަރުގެ ދުވުންތެރިޔާ، ސައިންސްވެރިންނަށް ރަނެއް\nއޭނާގެ ފައިގެ ބާރާއި ފުއްޕާމޭގެ ވަރުގަދަކަމުން ސައިންސްވެރިން ތިބީ ހައިރާންވެފަ އެވެ. އުމުރުން 85 އަހަރުގެ މީހަކާ އަޅާބަލާ އިރު އެޑް ވައިޓްލޮކްގެ ދުވުން ހިމަނަން ޖެހެނީ އާދަޔާ ޚިލާފު ކަމެއްގެ ގޮތުގަ އެވެ. މިދިއަ އޮކްޓޯބަރު މަހު 85 އަހަރު ފުނުއިރު ޓޮރޮންޓޯ ވޯޓާފްރޮންޓް މެރެތަން ރޭސް ތިން ގަޑިއިރާއި 56 މިނިޓް، 34 ސިކުންތުން ނިންމުމަކީ...\nDecember 03, 2016 29\nސްޓޫޑިއޯގައި ފޮޓޯ ނެގި ފަހުން ޖެހުނީ ފިޓް، ވިސްނާލާ!\nހަތް މަހުގެ އާނަ ޒައިދު އިބްރާހިމަށް ފިޓު ޖެހުމަކީ އޭނާގެ މައިންބަފައިންނަށް ކުރިމަތިވި އެންމެ ބޮޑު އެއް ހާސްކަމެވެ. އެއް ދުވަހެއްގައި ދެ ފަހަރު ފިޓު ޖެހުނީ އެންމެ 14 ގަޑި އިރު ތެރޭގަ އެވެ. ހުމެއް ނައިސް އިތުރު އެހެން ކަމެއް ވެސް ދިމާނުވެ، ކުއްލިއަކަށް ފިޓު ޖެހުނީމާ އެ މީހުން އެންމެ ބޮޑަށް ބޭނުންވީ އެހެން އެވީ ކީއްވެގެންތޯ ބަލާށެވެ.


ހިއުމަން ރައިޓްސް ކޮމިޝަނަށް ކޮލިފައިވާ ބަޔަކު މި ރާއްޖެއަކު ނެތް – މުސްތަފާ – Maldivian Democratic Party\n25 އޮކްޓޯބަރު 2011\nހިއުމަން ރައިޓްސް ކޮމިޝަނަށް ކޮލިފައިވާ ބަޔަކު މި ރާއްޖެއަކު ނެތް – މުސްތަފާ\nއިއްޔެ ހައްޔަރުކުރި އެމްޑީޕީގެ އެކްޓިވިސްޓް އިލްހާމް ދޫކޮށްލައިފި\nހިއުމަން ރައިޓްސް ކޮމިޝަނުގައި ގާބިލް ބަޔަކު ނެތް ކަމަށާއި، އެ ކަމަށް ޝަރުތު ހަމަވާ ބަޔަކު ވެސް މި ރާއްޖޭގައި ނެތް ކަމަށް އެމްޑީޕީގެ ޕާލަމެންޓްރީ ގްރޫޕްގެ މެންބަރު، ރައްޔިތުންގެ މަޖިލީހުގެ ތިމަރަފުށީ ދާއިރާގެ މެންބަރު މުޙަންމަދު މުސްތަފާ ވިދާޅުވެއްޖެއެވެ.\nރޭ އެމްޑީޕީ ހަރުގޭގައި ބޭއްވި އެޕާޓީގެ އާންމު ޖަލްސާ ގައި ވާހަކަދައްކަވަމުން މުސްތަފާ ވިދާޅުވީ “ހިއުމަން ރައިޓްސް ކޮމިޝަނަށް ކޮލިފައިވާ ބަޔަކު މި ރާއްޖެއަކު ނެތް، އެހެންވީމާ ހިއުމަން ރައިޓްސް ކޮމިޝަންގެ މެމްބަރުންނަކީ ދައުލަތުން ހަރަދުކޮށްފައި ބައިތިއްބަން ޖެހޭ ބައެއް ނޫން” ކަމަށެވެ.\nކުރީގެ ރައީސް މައުމޫން އާއި، ޕީއޭގެ ކުރީގެ ލީޑަރު ޢަބްދުﷲ ޔާމީން އަށް ތަކުރާރުކޮށް ފާޑުވިދާޅުވަމުން ގެންދަވާ މުސްތަފާ ތުހުމަތު ކުރެއްވި ގޮތުގައި ރާއްޖޭގެ ހިއުމަން ރައިޓްސް ކޮމިޝަނުން ހަމަ އެކަނި މަސައްކަތް ކުރަނީ ކުރީގެ ރައީސް މައުމޫން އަބުދުލް ގައްޔޫމުގެ އާއިލާ ހިމާޔަތް ކުރުމަށެވެ. އެގޮތުން ރައްޔިތުންގެ މަޖިލީހުގެ އިންތިޚާބުގައި މުސްތަފާ އާއި ވާދަކުރައްވައި ފޭލްވެފައިވާ މައުމޫނުގެ ދަރިކަލުން ޣައްސާން މައުމޫނު ދޫނިދޫއަށް ގެންދިއުމުން އެ ކޮމިޝަނުން ބަޔާން ނެރުނު ކަމަށާއި އެހެން ނަމަވެސް އެންދެރިމާގެ ކައިރީގައި ހުއްޓާ އެގެއިން އެއްލި ލަކުޑިބުރިއަކުން ޖަހައި ބޮޑެތި އަނިޔާތަކެއްދީފައިވާ ގދ. ތިނަދޫ ސެމީ ހުސައިން ހަސަން ހޮސްޕިޓަލްގައި އޮތް އިރު އެކުއްޖާގެ ހާލު އެ ކޮމިޝަނުން ނުބަލާ ކަމަށް ވިދާޅުވެ މުސްތަފާ ހިއުމަން ރައިޓްސް ކޮމިޝަނަށް ވަރަށް ބޮޑަށް ފާޑުވިދާޅުވިއެވެ.\nރޭގެ ޖަލްސާ ގައި މުސްތަފާ ވަނީ ހިއުމަން ރައިޓްސް ކޮމިޝަން ހިންގޭ ވަރުގެ ގާބިލްކަން ހުރި ބަޔަކު ލިބެންދެން އެ ކޮމިޝަނުގައި ބޮޑުތަޅުއަޅުވައި، އެ ކޮމިޝަން ބަންދުކުރުމަށް ގޮވާލާފައެވެ.\nއެންދެރިމާގޭ ކައިރީގައި ހަމަނުޖެހުން ހިންގި ކަމުގެ ތުހުމަތުގައި އިއްޔެ ހަވީރު ހައްޔަރުކުރި ހުސައިން އިލްހާމް ވަނީ ރޭ ގެ ޖަލްސާ ގައި މުސްތަފާ ވާހަކަދައްކަވަމުން ގެންދަވަނިކޮށް އެނާގެ އަތުން މައިކު އަތުލައްވައި އެތަނަށް ހާޒިރުވެ ތިބި އެމްޑީޕީގެ މެންބަރުންނާ މުޚާޠަބުކޮށްފައެވެ.\nއިލްހާމް ހާމަކުރި ގޮތުގައި އޭނާ ހައްޔަރުކުރުމަށް ފަހު ފުލުހުން ކަންތައްކޮށްފައިވަނީ ވަރަށް ބޭއިންސާފުވެރި ގޮތަކަށް ކަމަށެވެ. އަދި ރާއްޖޭގެ ޝަރުޢީ ދާއިރާ އިންތިހާއަށް ފެއިލްވެފައިވާ ކަމަށާއި، ޝަރުޢީ ދާއިރާގައި ވަރަށް ބޮޑަށް ތަފާތުކުރުން އެބަހުރިކަމަށް އިލްހާމް ބުންޏެވެ.\nރޭގެ ޖަލްސާ ގައި އިލްހާމްގެ ވަކީލު، ރިޔާސީ ކޮމިޝަނުގެ ތަރުޖަމާން ޢަބްދުﷲ ޙަސީން ވެސް ވިދާޅުވީ ޝަރުޢީ ދާއިރާ އިން ކަންތައް ކުރަނީ ވަރަށް ނާއިންސާފުން ކަމަށާއި، އިލްހާމް ހައްޔަރު ކުރީ ތަނަކަށް ގެއްލުން ދީގެން ކަމަށާއި ނަމަވެސް ހަމަ އެހަމަނުޖެހުމުގައި، ކުރިން ވެސް އިނގިރޭސި ވިލާތުގައި މީހަކު މަރާލިކަމުގެ ތުހުމަތު ބައެއް ފަރާތްތަކުން ކުރަމުންދާ ޣައްސާން ހައްޔަރުކުރީ ފުރާނައަށް ގެއްލުންވާފަދަ އަނިޔާއެއް ދިނުމުގެ ތުހުމަތުގައި ނަމަވެސް، ގާނޫނުގެ ދަށުން ހިމާޔަތް ލިބުނީ ޣައްސާނަށް ކަމަށެވެ. އަދި އިލްހާމް ބިޑިއަޅުވައިގެން ގެންދިޔައިރު، ޣައްސާން ހައްޔަރުކުރުމަށްފަހު ބޭންދީ ފުލުހުންނަށް ޚާއްޞަކުރެވިފައިވާ ތަކުގައި ކަމަށް ރޭގެ ޖަލްސާ ގައި ހަސީން ވިދާޅުވިއެވެ.


Professor Ugail | Mihaaru\nތިނަދޫގައި އުގައިލްގެ ޓޯކް ޝޯއަށް ބޮޑު ތަރުހީބެއް\nޕްރޮފެސަރު ހަސަން އުގެއިލާ އެކު ގދ. ތިނަދޫގައި ރޭ ބޭއްވި ޓޯކް ޝޯއަށް ބޮޑު ތަރުހީބެއް ލިބުނު ކަމަށް ގދ. އަތޮޅު ތައުލީމީ މަރުކަޒުން ބުނެފި އެވެ.\nApril 16, 2017 17\nމައިސޫރު ޔުނިވަސިޓީގެ އެންމެ މަތީ ޝަރަފް އުގެއިލަށް\nއިންޑިއާގެ ޔުނިވާސިޓީ އޮފް މައިސޫރުގެ އެންމެ މަތީ ޝަރަފް، ދިވެހި ޕްރޮފެސަރު ހަސަން އުގައިލަށް އިއްޔެ ލިިބިވަޑައިގެންފި އެވެ.\nތައުލީމީ އާ އަހަރެއް އަބަދުވެސް ފެށެނީ އާ އުއްމީދުތަކަކާ އެކީގަ އެވެ. އެކަމަކު ފުރަތަމަ ދުވަހުގެ އަޒުމުގައި ދެމިތިބެވެނީ ކިތައް ދަރިވަރުންނަށް ހެއްޔެވެ؟\nއުގައިލްގެ ޓީމުން ތައްޔާރުކުރި ނިޒާމްގެ އަޖުމަބަލަނީ\nޕްރޮފެސަރު ހަސަން އުގައިލްގެ ޓީމުން އީޖާދުކުރި ކުށުގެ ތުހުމަތުކުރެވޭ މީހުން ދެނެގަނެވޭ ބާރުގަަދަ ސިސްޓަމް، "ހޭލޯ"، އިނގިރޭސި ފުލުހުން އަޖުމަބެލުމުގެ ގޮތުން ބޭނުންކުރަން ފަށައިފި އެވެ.\nއުގެއިލްގެ "ސިއްހީ ހަދިޔާ"ގެ އީބުކް "މިހާރު"ގައި\nދިވެހިންނަށް އާއްމުކޮށް ދިމާވާ ސިއްހީ މައްސަލަތަކާއި ދުޅަހެޔޮ ސިއްހަތަކަށް ދިރިއުޅުން ބައްޓަންކުރާނެ ގޮތާ ބެހޭ ގޮތުން ޕްރޮފެސަރު ހަސަން އުގެއިލް ލިއުއްވި "ސިއްހީ ހަދިޔާ"ގެ އީބުކް "މިހާރު" މެދުވެރިކޮށް ނެރެފި އެވެ.\nOctober 16, 2016 54\nއުގެއިލްގެ އެ ސްޓޭޓަސް، ކިހިނެއް އައި ހިޔާލެއް؟\nޕްރޮފެސަރު ހަސަން އުގެއިލް ދައްކަވާ ވާހަކައެއްގެ ބުރަދަން ވަރަށް ބޮޑުވާނެ ކަމަށް ގަބޫލުކުރާ ދިވެހިން ގިނަވާނެ އެވެ. އެކަމަކު ފޭސްބުކްގެ އަހުލުވެރިން މި ދެ ތިން ދުވަހެއްގެ ތެރޭގައި އުގެއިލް ހޫނު ފެނަށް ލައިފި އެވެ.\nދަރިވަރުން ޓެކްނޮލޮޖީގެ ތެރެއަށް ވައްދަން ބިލަބޮންގް ސްކޫލުން ވަނީ ހާއްސަ ޕްރޮގްރާމެއް ފަަށައިފަ އެވެ. ސައިންސް، ޓެކްނޮލޮޖީ، އިންޖީނިއަރިން، އާޓްސް އަދި ހިސާބު އިލްމުގެ މައްޗަށް ހިންގާ މި ޕްރޮގްރާމްގެ ދަށުން ބިލަބޮންގް ސްކޫލުގެ ދަރިވަރުން ވަނީ ސައިންސާއި ޓެކްނޮލޮޖީއާ ގުޅޭ ތަފާތު އެކި އެއްޗެހި އުފައްދައިފަ އެވެ. އޭގެ ތެރޭގައި...\nއުގެއިލްގެ ހަދިޔާ: ހެލިފެލިވެ އުޅުމާއި ކަސްރަތުކުރުން\nބައެއް ފަރާތްތަކުން ގަބޫލުކުރާ ގޮތުގައި ކަސްރަތު ކުރުމުގެ ބޭނުމަކީ މީހާގެ ބަރުދަން ލުއިކުރުމާއި ހަށިގަނޑުގެ މަސްތައް ވަރުގަދަކޮށް، މީހާގެ ބާރުގަދަ ކުރުމެވެ. ނަމަވެސް ކަސްރަތު ކުރުމުން ލިބޭ ހަމައެކަނި ފައިދާއަކީ އެއީއެއް ނޫނެވެ. ގިނައިން ހެލިފެލިވެ އުޅެ، ގަވާއިދުން ކަސްރަތު ކުރުމަކީ، އިންސާނާ ތަފާތު ބަލިމަޑުކަކުން ސަލާމަތްވެ،...\nއުގެއިލްގެ ހަދިޔާ: ކާބޯތަކެތީގެ ވިހައިން ސަލާމަތްވުން\nJune 22, 2016 19\nތުހުމަތަށް ހޯދާ މީހުން ދެނެގަންނަ ސިސްޓަމެއް އުގައިލް ހަދައިފި\nކުށުގެ ތުހުމަތު ކުރެވޭ މީހުންގެ މޫނުގެ ސިފަތައް އެއްކޮށް، އެ ކަންކަމަށް ބަލައިގެން އެއީ ކާކުކަން ދެނެގަނެވޭ ކެމެރާ ސިސްޓަމެއް ދިވެހި ޕްރޮފެސަރު ހަސަން އުގައިލްގެ ޓީމުން އިނގިރޭސި ފުލުހުންނަށް ހަދައި ދީފި އެވެ.\nJune 09, 2016 2\nއުގެއިލްގެ ހަދިޔާ: މި ކަންކަމާ މެދު ފަރުވާތެރިވޭ!\nޕްރޮފެސަރު އުގެއިލްގެ ހަދިޔާ: 35 އަހަރާއި އޭގެ ފަސް


Shazail ge maccah money laundry ge thuhumathu, Massala fuluhah\nމޯލްޑިވް ގޭސް އެމްޑީ؛ ޝަޒައިލް\nޝަޒައިލްއަށް މަނީލޯންޑަރީގެ ތުހުމަތު، މައްސަލަ ފުލުހަަށް\n22 ޑިސެމްބަރ 2020 - 15:27:19\nމޯލްޑިވް ގޭސް ކުންފުނީގެ މެނޭޖިން ޑިރެކްޓަރު ޝަޒައިލް ސިޔާމްގެ މައްޗަށް މަނީ ލޯންޑަރީގެ ތުހުމަތު ކުރެވި އެމައްސަލަ ފުލުހަށް ހުށަހަޅައިފިއެވެ.\nސީއެންއެމްއަށް މައުލޫމާތު ދެއްވަމުން އެންޓި ކޮރަޕްޝަން ކޮމިޝަންގެ މީޑިއާ އޮފިޝަލް ހަސަން މަނިކު ވިދާޅުވީ، އޭސީސީއަށް ހުށަހެޅުނު، ޝަޒައިލްގެ މައްޗަށް ކުރެވުނު ރިޝްވަތުގެ މައްސަލަ އޭނާގެ މައްޗަށް ސާބިތު ނުވާ ކަމަށާއި، ނަމަވެސް އެމައްސަލައިގެ ތަހުގީގުގެ ތެރެއިން އިތުރު4ތުހުމަތެއް އޭނާގެ މައްޗަށް ކުރެވުނު ކަމަށެވެ.\nހަސަން ވިދާޅުވީ، އެމައްސަލާގެ ތަހުގީގުގެ ތެރެއިން ކުރެވުނު އިތުރު ހަތަރު ތުހުމަތުގެ ތެރެއިން 1 ތުހުމަތަކީ މަނީ ލޯންޑަރީންގެ ތުހުމަތު ކަމަށާއި އެމައްސަލަ ތަހުގީގު ކުރުމަށް ފުލުހަށް ހުށަހަޅާފައިވާ ކަމަށެވެ. އަދި އަނެއް ތިން މައްސަލަ އެސީސީން ތަހުގީގު ކުރަމުން އަންނަ ކަމަށްވެސް ހަސަން ވިދާޅުވިއެވެ. ނަމަވެސް އެއީ ސީދާ ކޮން ތުހުމަތު ތަކެއްކަމެއް ހާމަކޮށްފައެއް ނުވެއެވެ.\nހަސަން ވިދާޅުވީ، ކުރިން ތަހުގީގު ކުރެވުނު ރިޝްވަތުގެ މައްސަލަ ތަހުގީގުކޮށް ނިންމިގޮތުގެ ރިޕޯޓް ރައީސް އޮފޯހަށާއި ރައްޔިތުންގެ މަޖިލީހަށްވެސް މިހާރު ފޮނުވާފައިވާ ކަމަށެވެ.\nޝަޒައިލްއަށް ރިޝްވަތުގެ ތުހުމަތު ކުރެވި އެމައްސަލަ އޭސީސީން ތަހުގީގު ކުރަން ފެށީ، ރައީސް އޮފީހުގެ "ޒިރޯ ޓޮލަރެންސް" ޕޯޓަލްއަށް ހުށަހެޅި ޝަކުވާތަކަކާ ގުޅިގެން އެމައްސަލަ ރައީސް އޮފޯހުން އޭސީސީއަށް ހުށަހެޅުމުންނެވެ. އެމައްސަލާގައި މިއަހަރުގެ އޮކްޓުބަރު މަހުގެ 16 ވަނަ ދުވަހުން ފެށިގެން އޭނާހުރީ ސަސްޕެންޝަނުގައެވެ.\nމީގެއިތުރުން މިމައްސަލަ ރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިސް ކޮމިޓީން ވެސް ބެލިއެވެ. އެގޮތުން އެކޮމިޓީން ވަނީ މިހިނގާ ޑިސެމްބަރު މަހުގެ ތެރޭގައި، މައްސަލަ ތަހުގީގުކޮށް ނިންމުމަށް އޭސީސީގައި އެދިފައެވެ.\nމޯލްޑިވް ގޭސްއޭސީސީފުލުހުންކޮރަޕްޝަންމަނީ ލޯންޑްރިން\nކޯޓަށް ހާޒިރުކުރުމަށް ފުލުހުން މީހަކު ހޯދަނީ\nމޮރޮކޯ އަންހެނުންނާއި ގުޅޭ ޕޯސްޓުގެ މައްސަލަ ބަލަނީ\nއުފަންދުވަހުގެ ޕާޓީއެއް ބޭވުމުން 5000 ރުފިޔާއިން ޖޫރިމަނާ\nސޯލްޓް ކެފޭގައި ކުރިއަށް ދިޔަ ޕާޓީއެއް ހުއްޓުވައިފި


JP ge candidate in kanda elhumuge baaru Gasim ah\nޖޭޕީ ކެންޑިޑޭޓުން ކަނޑައެޅުމުގެ ބާރު ގާސިމަށް\nއަންނަ ރައްޔިތުންގެ މަޖިލީހުގެ އިންތިހާބަށް ޖުމްހޫރީ ޕާޓީގެ ފަރާތުން ވާދަ ކުރާ ކެންޑިޑޭޓުން ކަނޑައެޅުމުގެ ބާރު އެ ޕާޓީގެ ލީޑަރު ގާސިމް އިބްރާހިމަށް ދޭން ކައުންސިލުން ފާސްކޮށްފި އެވެ.\nމަޖިލިސް އިންތިހާބާ ގުޅޭ ގޮތުން އެ ޕާޓީގެ ކައުންސިލް ބައްދަލުވުމެއް މިރޭ ކުނޫޒުގައި ބޭއްވި އެވެ. އެ ކައުންސިލުންގެ އަގުލަބިއްޔަތުން ފާސްކޮށްފައިވަނީ ކެންޑިޑޭޓުން ކަނޑައަޅާނީ ގާސިމް ކަމަށެވެ.\nމަޖިލިސް އިންތިހާބުގައި ޖުމްހޫރީ ޕާޓީގެ ޓިކެޓް ވާދަ ކުރަން ބޭނުންވާ މީހުންނަށް ފުރުސަތު ހުޅުވާލުމުން 97 މީހަކު ޝައުގުވެރިކަން ފާޅުކޮށްފައިވެ އެވެ. އެއީ 61 ދާއިރާއަކަށެވެ. ނަމަވެސް މިރޭ ގާސިމް ނިންމަވާފައިވަނީ ޖުމްހޫރީ ޕާޓީ ވާދަ ކުރާނީ 35 ދާއިރާއަކަށް ކަމަށެވެ.\nގާސިމް މިރޭ ވަނީ މިހާރު މެންބަރުންގެ ގޮތުގައި ތިއްބެވި ބޭފުޅުންނަށް ޓިކެޓް ދޭން ނިންމަވާފަ އެވެ. އަދި 12 މެންބަރުންގެ ތެރޭގައި ހިމެނިވަޑައިގަންނަވާ ބޭފުޅުންނަށް ވެސް ޓިކެޓް ދޭން ނިންމާފައިވެ އެވެ.\nދެން ހުރި ދާއިރާތަކާ ގުޅޭ ގޮތުން ދެ ދުވަހެއްގެ ތެރޭގައި ގޮތެއް ނިންމަވާނެ ކަމަށް ގާސިމް ވިދާޅުވި އެވެ. ގާސިމް ވެސް ހިމެނިވަޑައިގަންނަވާ ގޮތަށް އެ ޕާޓީގެ ލީޑަޝިޕްގެ ހުރިހާ ބޭފުޅުން ވަނީ މަޖިލީހަށް ވާދަ ކުރެއްވުމަށް ނިންމަވާފަ އެވެ.\nގާސިމް ވިދާޅުވީ ކެންޑިޑޭޓުން ހޮވުމުގައި އެންމެ ބޮޑަށް ބަލާނީ އެ ދާއިރާއެއް ކާމިޔާބު ކުރެވޭނެ ކެންޑިޑޭޓަށް ކަމަށެވެ. އެމީހަކީ އިއްޔެ ޕާޓީއަށް ވަންނަ މީހަކަށް ވިޔަސް މައްސަލައެއް ނެތް ކަމަށެވެ. އޭގެއިތުރުން އެމީހެއްގެ ތައުލީމާއި ތަޖުރިބާއަށް ވެސް ބަލާނެ ކަމަށް ގާސިމް ވިދާޅުވި އެވެ.\nޖުމްހޫރީ ޕާޓީއިން 35 ދާއިރާއަށް ވާދަކުރަން ނިންމާފައިވާއިރު، އެމްޑީޕީއިން ވަނީ 86 ދާއިރާއަށް ވާދަ ކުރަން ނިންމާފަ އެވެ. ޖުމްހޫރީ ޕާޓީއިން ބުނާ ގޮތުން އެއީ ކޯލިޝަން އެއްބަސްވުމާ ހިލާފު ކަމެކެވެ. އެހެންވެ، ޖުމްހޫރީ ޕާޓީއިން ވެސް މިހާރު ވަނީ އެމްޑީޕީއިން ވަކިން މަޖިލިސް އިންތިހާބަށް ނުކުތުމަށް ނިންމާފަ އެވެ.\nކޯލިޝަން އެއްބަސްވި ގޮތުން ނަމަ، ޖުމްހޫރީ ޕާޓީ ވާދަ ކުރަން ޖެހޭނީ 22 ދާއިރާއަށެވެ. އެ ޕާޓީގެ އިތުރުން ދެން ކޯލިޝަންގައި ހިމެނޭ އަދާލަތު ޕާޓީ ނިންމާފައިވަނީ އެއްބަސްވުމާ އެއްގޮތަށް އިންތިހާބަށް ނުކުތުމަށެވެ. ކުރީގެ ރައީސް މައުމޫން އަބްދުލްގައްޔޫމް ވެސް ކެންޑިޑޭޓުންތަކެއް ނެރުމަށް ވަނީ ނިންމާފަ އެވެ.\nގާސިމް އިބްރާހިމް ޖުމްހޫރީ ޕާޓީ މަޖިލިސް އިންތިހާބު 2019\nބަލިވީ ވަގަކާ ހެދިއެއް ނޫން، އެމްޑީޕީ ފައިސާ ބެހީމަ: ގާސިމް


SunOnline: Minivan Championship: Madaveli balikoh, Gdh. Atoll ge championkan Thinadhoo in hoadhaifi\nމިނިވަން ޗެމްޕިއަންޝިޕްގެ ގދ. އަތޮޅު ބުރުގެ ޗެމްޕިއަން ތިނަދޫ: އެޓީމުން ޗެމްޕިއަންކަން ހޯދީ ގދ. އަތޮޅު ބުރުގެ ފައިނަލުގައި 3-0 ލަނޑުގެ ނަތީޖާއަކުން މަޑަވެލި ބަލިކޮށްގެން --- ފޮޓޯ/ އެފްއޭއެމް\nމަޑަވެލި ބަލިކޮށް، ގދ. އަތޮޅުގެ ޗެމްޕިއަންކަން ތިނަދޫން ހޯދައިފި\n1 އަހަރު 1 މަސް ކުރިން - 18 މެއި 2017 1\nމިނިވަން ޗެމްޕިއަންޝިޕްގެ ގދ. އަތޮޅު ފައިނަލުގައި މަޑަވެލި ބަލިކޮށް، ތިނަދޫން ޗެމްޕިއަންކަން ހޯދައިފިއެވެ.\nއަމިއްލަ ރަށުގައި މިއަދު ހަވީރު ކުޅުނު ގދ. އަތޮޅު ބުރުގެ ފައިނަލް މެޗުގައި މަޑަވެލި އަތުން ތިނަދޫ މޮޅުވެފައިވަނީ 3-0 ލަނޑުގެ ނަތީޖާއަކުންނެވެ.\nއެ މެޗުގެ ދެ ހާފުގައި ވެސް ތިނަދޫގެ ފަރާތުން މޮޅު ކުޅުމެއް ފެނިގެންދިޔައެވެ. ނަތީޖާއެއްގެ ގޮތުން މެޗުގެ ފުރަތަމަ ހާފުގެ އިތުރު ވަގުތުކޮޅު ތެރޭގައި ތިނަދޫން ވަނީ ލަނޑެއްޖަހައި ލީޑު ހޯދައިފައެވެ. ތިނަދުއަށް އެ ލަނޑު ކާމިޔާބުކޮށްދިނީ އިބްރާހިމް ޝަފްރާދެވެ.\nމިނިވަން ޗެމްޕިއަންޝިޕްގެ ގދ. އަތޮޅު ބުރުގެ ފައިނަލުގައި ތިނަދުއާއި މަޑަވެލި ބައްދަލުކުރި މެޗުގެ ތެރެއިން: އެ މެޗު 3-0 ލަނޑުން ކާމިޔާބުކޮށް، ޗެމްޕިއަންކަން ހޯދީ ތިނަދޫން --- ފޮޓޯ/ އެފްއޭއެމް\nމެޗުގެ ފުރަތަމަ ހާފެކޭ އެއްގޮތަށް ދެވަނަ ހާފުގައި ވެސް ތިނަދޫގެ ފަރާތުން ރަނގަޅު ކުޅުމެއް ފެނިގެންދިޔައެވެ. އެގޮތުން ދެވަނަ ހާފުގައި އެޓީމުން ދެ ލަނޑު ކާމިޔާބުކުރިއެވެ. މެޗުގެ 72 ވަނަ މިނެޓުގައި ތިނަދޫގެ ދެވަނަ ލަނޑު ރޮޑްރިގޭޒް ކަރަސްކޯ މިކޭލް ކާމިޔާބުކޮށްދިންއިރު، މެޗުގެ 79 ވަނަ މިނެޓުގައި އެޓީމުގެ ތިންވަނަ ލަނޑު ކާމިޔާބުކޮށްދިނީ ޕެޗަރޯމަން އޭޒަގޫރޭ އެލައިންއެވެ.\nމިއަހަރުގެ މިނިވަން ޗެމްޕިއަންޝިޕަށް ތިނަދޫން ނުކުތީ ވަރުގަދަ ޓީމެކެވެ. އެޓީމަށް ސްޕެއިންގެ ކޯޗެއް ކަމަށްވާ އަލްވަރޭޒް ސަންޗޭޒް މިގެލް އިރުޝާރުދެމުންދާއިރު، ސްޕެއިންގެ ތިން ކުޅުންތެރިންނާއި ސްރީ ލަންކާގެ ގޯލްކީޕަރެއް ހިމެނެއެވެ. އެ ޓީމުގައި ހިމެނޭ ސްޕެއިންގެ ތިން ކުޅުންތެރިންނަކީ ޕެޗަރޯމަން އޭޒަގޫރޭ އެލައިންއާއި، ރޮޑްރިގޭޒް ކަރަސްކޯ މިކޭލް އަދި ރެނޯލަވޭސް މާޓިނޭޒް އިގްނާސިއޯއެވެ. ތިނަދޫގެ ގޯލް ބަލަހައްޓަމުންދަނީ ލަންކާ ކީޕަރު ޑޮން ދަސުން ޕްރަދީޕާ ޕަރަނަވިތަނައެވެ.\nޒޯން ބުރުގައި ތިނަދޫ ނުކުންނަން ޖެހޭނީ ގއ. އަތޮޅު ބުރުގެ ޗެމްޕިއަން ނިލަންދުއާ ދެކޮޅަށެވެ. އެ ބުރުގެ ފުރަތަމަ ލެގު މެޗަކީ ތިނަދޫގެ ހޯމް މެޗެވެ. އަދި އަންނަ އަންގާރަ ދުވަހު ކުޅޭ ދެވަނަ ލެގު މެޗަކީ ނިލަންދޫގެ ހޯމް މެޗެވެ.\nފުޓްބޯޅަ ގދ. ތިނަދޫ ގދ. މަޑަވެލި މިނިވަން ޗެމްޕިއަންޝިޕް\nނިއު ރޭޑިއަންޓާއި ދަގަނޑޭއާ ދެމެދު ވެފައިވާ އެއްބަސްވުން އުވާލައިފި3ގަޑި 31 މިނެޓް ކުރިން\nއިންގްލެންޑް ޓީމުގެ ޗުއްޓީ ދުވަހު އަނިޔާވީ ކޯޗު ސައުތުގޭޓަށް! 8 ގަޑި 53 މިނެޓް ކުރިން\nރޮނާލްޑޯގެ ތުނބުޅި، މެސީއަށް ދިން އިޝާރާތެއް!9ގަޑި 40 މިނެޓް ކުރިން\nސްޕެއިނަށް އިރާން ކައިރިން ސަލާމަތްވެވުނީ ކިރިޔާ! 18 ގަޑި 32 މިނެޓް ކުރިން\nއުރުގުއޭއާ ރަޝިއާ ގަދަ 16އަށް، މިސްރާއި ސައުދީ ކަޓައިފި! 20 ގަޑި 39 މިނެޓް ކުރިން


VehicleControl Kuran Taxige Viyafaari Huttuvaeh Nulveyne: Nahula - Vaguthu\nކޮވިޑް-19: މިއަދުގެ އަދަދުން އުއްމީދެއް -5ގަޑިއިރު ކުރިން\nޓްރާންސްޕޯޓް މިނިސްޓަރު އައިޝަތު ނަހުލާ.\nމާލޭގައި ވެހިކަލް ކޮންޓްރޯލްކުރުމުގެ ގޮތުން ޓެކްސީގެ ވިޔަފާރި ކުއްލިއަކަށް ހުއްޓުވާ ނުލެވޭނެ ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވެއްޖެއެވެ.\nސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި ނަހުލާ ވިދާޅުވީ ވެހިކަލް ގިނަ ވުމުގެ މައްސަލައަކީ މާލެއަށް ދިމާވެފައިވާ އެންމެ ސީރިއަސް އެއް މައްސަލަ ކަމަށެވެ.\nއަދި ކުރީގެ ސަރުކާރުތަކުގެ އުސޫލުތައް ހުރި ގޮތުންނާއި ޓްރާންސްޕޯޓް މިނިސްޓްރީގެ ބައެއް މީހުންނާ ގުޅިގެން އެއް ތަނަކަށް ގިނަ ވެހިކަލްތަކެއް ރެޖިސްޓްރީ ކުރުމުން ގިނަ މައްސަލަތަކެއް ފެންމަތިވި ނަމަވެސް އެފަދަ މައްސަލަތައް ހައްލު ކުރަން މިހާރު ފިޔަވަޅުތަކެއް އަޅާފައިވާކަން އޭނާ ވިދާޅުވިއެވެ.\nމާލޭ ސިޓީގައި ވެހިކަލް ކޮންޓްރޯލް ކުރަން ހާއްސަ މަސައްކަތްތަކެއް ކުރަމުންދާ ކަމަށާއި އެގޮތުން ކުރެވުނު މަޝްވަރާތަކުގެ ތެރޭގައި ވަކި އަހަރެއް ވެފައި ހުރި ވެހިކަލް އުވާލުމަށް ވާހަކަދެކެވިފައިވާ ކަމަށް އޭނާ ވިދާޅުވިއެވެ.\nމާލޭގައި ބޭނުން ކުރާ ޓެކްސީތަކުގެ ތެރޭގައި ބާ ވެހިކަލް ހުރި ނަމަވެސް ކުއްލިއަކަށް އެ ވެހިކަލްތަކުގެ ހުއްދަ އުވާ ނުލެވޭނެކަމަށް މިނިސްޓަރު ފާހަގަކުރެއްވިއެެވެ.\n"މިއާ އެކުގައި ދަންނަވާލަން ބޭނުން މާލޭގައި ޓެކްސީ ނަގާފައި ހުންނަނީ މީހުން އަތުން ލޯނު ނަގައިގެންނާއި ހަގީގަތަށް ބުނާ ނަމަ ވަރަށް ހާލުގައި ހޯދާފައި ހުންނަ ޓެކްސީތަކެއް މި ހުންނަނީ އާމްދަނީ ހޯދުމަށްޓަކާ އެ ބޭފުޅުން ފެމިލީ ހިންގުމަށްޓަކައި. މި ގޮތަށް ހޯދާފައި ހުރި ޓެކްސީތައް ހުންނަ އިރު އަޅުގަނޑުމެން ކުއްލިއަކަށް ވެހިކަލް ކޮންޓްރޯލްކުރަންށޭ ކިޔާފައި އެ ބޭފުޅުންނަށް އެ އާމްދަނީ ލިބޭ ވަސީލަތް ހުއްޓުވާލެވޭނެ ކަމަކަށް އަޅުގަނޑު ގަބޫލެއް ނުކުރަން." ނަހުލާ ވިދާޅުވިއެވެ.\nސަރުކާރެއްގެ ޒިންމާއަކީ ރައްޔިތުންނަށް ފަސޭހަ ވާނެ ގޮތެއް ހޯދައި ދިނުމަށް ފަހު އެ މައްސަލައަށް ހައްލު ހޯދައިދިނުން ކަމަށާއި އޭނާގެ ވިސްނުން ހުރީ އެގޮތަށް ކަމަށް ނަހުލާ ވިދާޅުވިއެވެ.\nއަދި ގިނަ ދުވަސްވީ ޓެކްސީތައް ނައްތާލުމުގެ ކުރިން ޓެކްސީ އާ ކުރަން ލޯނެއް ލިބޭނެ ގޮތެއް ހަމަޖައްސައި ދިނުމަށް ނޫނީ ޓެކްސީ އާ ކުރަން މަސައްކަތްކުރަމުންދާ ކަމަށް ވިދާލުވިއެވެ.\nކުރިއަށް އޮތްތަނުގައި ރާއްޖޭގައި ވެހިކަލް ކޮންޓްރޯލް ކުރަން މަސައްކަތްކުރާކަން މިނިސްޓަރު ވަނީ ފާހަގަ ކުރައްވައިފައެވެ.\nސްކޫލް ވަގުތަކުގައި އެސަރަހައްދުތަކުން މުދާ އުފުލުން މަނާ\nކާގޯ ފެރީގެ ސަބަބުންސަޕްލައި އޮޑިތަކުގެ އޮޑިވެރިން އިތުރަށް ބިކަވެއްޖެ: އާދަމް ޝަރީފް\nޖޫން 6, 2020 09:54\nކަމަނާގެ އޯޑަރަށް ނަމަވެސް އިބްރާހިމްގެ ވެރިކަމުގެ ވައުދާހިލާފަށް ޕާކްކުރާނެ ތަނެއް ނުދައްކާ އިސްޓިކާ ޖެހި ޖެހީނުން ކޮންމެ ރަށްޔިތަކަށް ޓެކްސީއެއް ގަނެދެވޭވަރަށް ލާރިހަދައިފީމެއްނު. ދެން އެފައިސާއިން ކުރި ކަމެއް ފެންނަން ނެތްތާނގަ ތިކިޔަނީ އަދިވެސް ބަޖެޓެއް ދޭށޭތަ؟ ހާދަ ބޮޑު ދޭތެރެއަކަށް އެފައިސާތަށް އަޅާލީ. ހެއުވާނީ ކިހިނެއް؟\nޖޫން 6, 2020 11:52\nބޮޑެތި މާސިންގާ ޓެކްސީ ކާރުތައް ބޮޑުތަނުންމަދުކޮށް ކުދި އޮޓޯ ޓެކްސީކުރަންގެނެބަލަ. ކުޑަތަންކޮޅެއްގައި ދުއްވޭނީ ކުދިއެއްޗިއްސެއްނޫންތަ! ޢެކަކަށް އެއްކާރަށްވުރެ ގިނައިން ރަޖިސްޓްރީކުރުންވެސް ހުއްޓުވާ! މާލެތެތެއަށް، ހިމަތޮޅި އޭސީހައެއްކަ ބަސް ގެނެއްސަ ޓެކްސީބިޔަ ކާރުތައް މަދުކޮށްލީމަ ވަރަށްތައްކަތުވާނެ.\nޖޫން 6, 2020 12:03\nމިރާއްޖެތެރޭ މީހުން މާލެ ބަދަލުވެ ކޮންމެ މީހަކު ސައިކަލަކާ ކާރެއް ގެންގުޅެންޖެހޭ. މާލޭ މީހުނައް މިތާ ހަމަޖެހިގެން ނޫޅެވޭ. ރަށު ބޮޑުގޯތީގައިއުޅެންދޭބަލަ. ޢޭރައްމާ ހިތްފަސޭހަވާނެ\nޖޫން 6, 2020 16:59\nކަލޭ އޮވެ ބާ މާލެ ވެގެން ކޮންކްރިޓް ޖިފުޓިއަށް ވަދެ. 21 ވަނަ ގަރުނުގަ ވެސް ޖާހިލުކަމާ، ތަފާތުކުރުން ފިލާ ނުދެއޭ. މާލެއަކީ ކަލޭ މަންމަ ބައްޕަ ތަރިކަ މުދާތަ އެހެން މީހުން ނާރަން\nޖޫން 6, 2020 12:10\nސްޓިކާ ޖަހައިގެން ލިބުނު ފައިސާ ތަކުން މި ދަނޑިވަޅުގައި، ޓެކްސީ ޑްރައިވަރުންނަށް އެމީހުން ވާން ފެނޭ\nޖޫން 6, 2020 13:21\nކަލެއަށް ތި މަގާމު ދޭން އެންމެ ބުރަކޮށް މަސައްކަތްކުރީ އެމީހުން. އެހެންވީމަ އެކަން ކުރަން ބޭނުންވިޔަސް އެކަމެއްް ނުކުރެވޭނެ. އެޔަށްވުރެ ބޮޑަށް ފިތިފަ ތިހުރީ.\nޖޫން 6, 2020 15:42\nކޮންމެ ގޭބީސީ އަކައް ކާރެެއް ރަޖިސްޓްރީ ކުރެވެން ޖެހޭނެ. އެކަން އެގޮތައް ނުވަންޏާ ނަހުލާ އިސް ތިއުފާދީފަ ދޭ. ހަމައެކަނި ކާރު ދުއްވަނީ ވަކިބައެއް ކަމައް ދެކުމަކީ ކުންހީއެއް. ކާރު ގަންނަން ބޭނުންނވެފަ ގިނަމީހުން ތިބޭއިރު މިބަލާވެރިކަމުގ ސަބަބުން މިކަންވެސް މިވަނީ ވައިރަސް އަކައްވެފަ\nޖޫން 6, 2020 17:44\nދޮގު ނުހަދާ! ގިނަ ޓެކްސީގެ އަސްލު ވެރިންނަކީ ބޮޑެތި ބޭފުޅުން. ދުއްވާ މީހުން ވެސް އެހާ ނިކަމެއްޗެއް ނޫން. މަހަކު 20 ހާހުން ނަގަމުން ގެންދިޔައީ މި ކޯވިޑުގެ ކުރިން. އެންމެން ސަކުވާ ކުރަމުން ދިޔަ އަޑު ކަލެޔަށް އޭރު ނީވޭތަ؟\nޖޫން 6, 2020 18:41\nކަމަނާ މިހާރުވެއްޖެއްނު ކޯލިޝަނުގައި އޮތް އެމްޑީޕީއަށް ނަސޭހަތްދީގެން ކޮންމެތަނެއްގައިވެސް ޤަވައިދަށް އުޅެން ދަސްކޮށްދޭން. މޑޕ އިން ކޯލިޝަނުގައިތިބި ޕާޓީތަކަށްހާދަ އެއްޗިއްސެއް ކިޔައޭ\nޖޫން 7, 2020 16:34\nކޮންމެ މީ ހަކަށް4ވީލްގެ 1 ވެ ހިކަލް ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަ\nއާއި2ވީލްގެ ވެ ހިކަލް ރަޖިސްޓްރީ\nކުރެވެންވާނެ . .


India gai thibi 200 dhivehin Raajje gennanee\nއިންޑިއާއިން ގެނައި ދިވެހިން: އިތުރު 200 މީހުން ގެންނަން ވަނީ ނިންމާފައި --\nއިންޑިއާގެ ނުވަ ސިޓީއެއްގައި ތިބި 200 ދިވެހިން އަންނަ ހަފްތާގައި ރާއްޖެއަށް ގެންނާނެ ކަމަށް ފޮރިން މިނިސްޓްރީން ބުނެފި އެވެ.\nއެ މިނިސްޓްރީން މިއަދު ބުނީ ޕަންޖާބް، ކަލްކަތާ، ގުރްގުއާން، ރިޝިކޭޝް، ދިއްލީ، ވެއްލޫރު، ޗެންނާނީ، ޓްރިވެންޑްރަމް، ކޮޗިން ގައި ތިބި އެ ދިވެހިން ގެންނާނީ މޯލްޑިވިއަންގެ ޗާޓަރު ފްލައިޓެއްގައި ކަމަށެވެ.\nމި ފްލައިޓް ދިއްލީގެ އިތުރުން ޓްރިވެންޓްރަމްގައި ޖައްސާނެ އެވެ. ފޮރިން މިނިސްޓްރީން ބުނީ އެ ދެ ސިޓީ ނޫން އެހެން ސިޓީތަކުގައި ތިބި ދިވެހިން، ފްލައިޓް ޖައްސާ ސިޓީތަކަށް ގެންދިޔުމުގައި ދިއްލީގައި ހުންނަ ދިވެހިރާއްޖޭގެ ހައިކޮމިޝަނުންނާއި ޓްރިވެންޑްރަމްގައި ހުންނަ ދިވެހިރާއްޖޭގެ ކޮންސިއުލޭޓް ޖެނެރަލް އިން އެހީތެރިކަން ފޯރުކޮށްދޭނެ ކަމަށެވެ.\nމި ފްލައިޓްގައި ބޭސްފަރުވާއަށް އިންޑިއާއަށް ގޮސް ފްލައިޓްތައް ކެންސަލްވުމުން ނާދެވި ތިބި މީހުންނާއި، ބޮޑެތި ބަލިތަކަށް ފަރުވާކުރުމަށް އިންޑިއާއަށް ދަތުރުކޮށް، ލޮކްޑައުންގެ ސަބަބުން ފަރުވާ ހުއްޓިފައިވާ މީހުންނާއި، ރިޕަޓްރިއޭޝަން ފްލައިޓްތަކުގައި އައުމަށް އެއަރޕޯޓްތަކަށް ދިޔުމަށް ދަތި ދުރު ހިސާބުތަކުގައި ތިބި ދިވެހިންނާއި، ކުރު މުއްދަތުގެ ވިސާގައި އިންޑިއާގައި ތިބި ދިވެހިންވެސް އަންނާނެ ކަމަށް ވަނީ ބުނެގައެވެ.\nމި ފްލައިޓްއިން ދަތުރުކުރާ މީހުން އަންނާނީ އެ މީހުންގެ އަމިއްލަ ހަރަދުގައި ޓިކެޓް ގަނެގެންނެވެ.\nފޮރިން މިނިސްޓްރީން ބުނީ އަދިވެސް އިންޑިއާގައި ރާއްޖެ އަންނަން ބޭނުންވެ ނާދެވިފައި ތިބި ދިވެހިން ތިބުމުން އިތުރު ފްލައިޓްތަކެއް ބޭއްވުމަށް މަސައްކަތް ކުރަމުންދާ ކަމަށެވެ.\nކޮރޯނާގެ ބަލިމަޑުކަމުގެ ސަބަބުން ވައިގެ ދަތުރުފަތުރު މުޅިން ހުއްޓި، ގައުމުތައް ބަންދުކުރުމުން އެތައް ގައުމެއްގައި ދިވެހިން ތާށިވިއެވެ. އެ ކަމާއި ގުޅިގެން ގައުުމުތަކަށް ޗާޓަރު ފްލައިޓްތައް ފޮނުވައިގެން ގިނަ އަދަދެއްގެ ދިވެހިން ވަނީ ރާއްޖެ ގެނެސްފައެވެ.\nވަރަށް އަވަހަށް ޔޫކުރެއިންގައި ތިބި 23 ދިވެހިންވެސް ރާއްޖެ ގެނައުމަށް ވަނީ ނިންމާފައެވެ.\nއިންޑިއާ ފޮރިން މިނިސްޓްރީ އަބްދުﷲ ޝާހިދު + ކޮރޯނާ ވައިރަސް ކޮވިޑް-19